
Društveni i politički značaj lijevih partija u Europi unazad 
nekoliko desetljeća na izrazito je niskoj razini, dok su formalne i 
neformalne lijevo orijentirane grupe i organizacije 
fragmentirane, nepovezane i disperzirane, te samim time u 
velikoj mjeri nemoćne utjecati na šire društvene promjene. 
Cijeli niz prosvjeda i grassroots pokreta od Egipta, preko 
Španjolske i Grčke do SAD-a pokazuje da je u kriznoj situaciji 
moguće kanalizirati opće nezadovoljstvo, frustracije i 
nepovjerenje stanovništva u vladajući političko-ekonomski 
establišment u smislenu i artikuliranu klasno osviještenu 
sistemsku kritiku. Međutim, nakon početnog zanosa često 
izostaju strukturna rješenja i alati kojima se želja za 
angažmanom iznenada regrutiranog mnogobrojnog ljudstva i 
nastalih grassroots organizacija može dugoročno održati, a 
njihovo djelovanje povezati i adekvatno usmjeriti. S druge 
strane, u pojedinim slučajevima prosvjedna energija uspjela se 
do neke mjere usmjeriti u organizacijske i solidarne strukture 
usmjerene na ublažavanje efekata mjera štednje. 


Mjere štednje postale su općeprihvaćena mantra rješavanja 
posljednje krize, a pored udara na osnovne materijalne uvjete 
poput visine plaće, prava na stan ili pak obrazovanje, uhvaćeni 
smo i u koloplet novog vala privatizacije. Danas se privatiziraju i 
komodificiraju javni servisi, usluge, opća i javna dobra poput 
prometne infrastrukture, voda i šuma. Kako bi učinak lijeve 
alternative bio smislen, učinkovit i primjeren razmjerima 
ovakvih “rješenja“ potrebno je promišljati kako teorijske, tako i 
praktične alate. Tek tako možemo primjereno odgovoriti na 
trenutnu političko-ekonomsku situaciju, i raditi na drugačijim 
modelima organiziranja i upravljanja. 


koristile da bi uputile na praznine u javnom sektoru nastale 
uslijed njegova strukturnog zanemarivanja i komodifikacije, to 
jest pokazujemo kako su educirale, politizirale i regrutirale 
stanovništvo te na taj način ostvarivale neke od svojih 
društveno-političkih ciljeva. 


O primjerima političkih partija koje izborni uspjeh i široku 
podršku mogu, između ostalog, zahvaliti upravo dugotrajnom i 
temeljitom radu u lokalnoj zajednici, na terenu, možete čitati u 
tekstu Nikoline Rajković “Strategije uspona turske Stranke 
pravde i razvoja (AKP)“, kao i onom Marije Ćaćić “Crne pantere 
— preživljavanje kao terenski rad“. 


O organizacijskoj platformi Solidarnost za sve (Solidarity for all) 
i samoorganiziranim solidarnim strukturama, nastalim tijekom i 
poslije masovnih prosvjeda u Grčkoj kao odgovor na socijalnu i 
ekonomsku krizu, čiji se najveći teret kroz mjere štednje 
prelama preko leđa najugroženijih skupina, čitajte u intervjuu s 
Georgijom Bekridaki, koordinatoricom platforme i članicom 
Syrize, a kako ekstremna desnica u Njemačkoj širi svoju bazu 
čitajte u tekstu Zorana Veselinovića. 


Arhitektonski kolektiv Usina iz Brazila i novoosnovana zadruga 
“Pametnija zgrada“, nastala u sklopu platforme “Ko gradi grad“ 
iz bližeg nam Beograda, bave se istraživanjem i promišljanjem 
novih modela izgradnje stambenog prostora koji mijenjaju 
standardno slobodnotržišne odnose između aktera uključenih 
u proizvodnju stambenih kvadrata, te zagovaraju 
samoorganiziranu stambenu politiku zasnovanu na participaciji 
i uzajamnoj pomoći. 


U tekstu “Važnost sindikalnog organiziranja i povezivanja 


konkretno paralelne strukture, ali autor Bojan Nonković 
eksplicitno navodi kako su sindikati “neizostavan akter u 
izgradnji šireg društvenog pokreta“ i najbolji partner za širenje 
baze, te na pojedinim primjerima opisuje kako su se 
organizacije civilnog društva u Hrvatskoj povezale i zajednički 
djelovale sa sindikatima, naglašavajući važnost takvog 
povezivanja i u budućnosti. 


Alan Sućeska nam donosi prikaz praktičnog i teorijskog rada 
Antonija Gramscija od kojeg, između ostalog, možemo puno 
naučiti o pitanjima koja se tiču organizacije radnika i rada na 
terenu. 


Temat broja Nepokorenog grada koji je upravo pred vama 
nastao je kao rezultat serije diskusija i javnih tribina 
organiziranih u suradnji Mreže antifašistkinja Zagreba, Baze za 
radničku inicijativu i demokratizaciju, Feminističkog fronta i 
Centra za radničke studije, a u svrhu informiranja i proizvodnje 
znanja o političkom djelovanju usmjerenom na stvaranje 
snažne i solidarne mreže na terenu koja čini nužan preduvjet za 
društvenu promjenu kojoj težimo. Sam časopis je kao i uvijek 
proizvod udruženog rada svih članica i članova MAZ-a, a osim 
glavne teme, prati rad organizacije i donosi niz tekstova, 
prijevoda i izvještaja naših članova i suradnika kao i umjetničkih 
radova te stalni književni blok. Posebno se ponosimo akcijom 
pomoći poplavljenim područjima u Bosni o kojoj možete čitati u 
izvještaju “Voda do grla — kako smo prikupljali pomoć za 
poplavljena područja“, autorice Ive Ivas, članice MAZ-a. 


Do sljedećeg broja, 
uredništvo 


Središnja tema ovog broja Nepokorenog grada posvećena je sindikatas emae Mio Hrustva” nespominjuse 


strategijama, taktikama i metodama terenskog rada temeljenog 
na izgradnji “paralelnih” društvenih struktura , koje sadržavaju 
praktičnu (realna pomoć egzistencijalno ugroženim skupinama) 
i političku (politička edukacija i širenje baze) dimenziju. U nizu 
tekstova istražujemo historijske i aktualne prakse izgradnje 
paralelnih društvenih struktura, odnosno strategije i taktike 
organiziranja, te metode rada koje su različite formalne i 


سر ٩‏ 
ات 


=a! 


يد 


* ‘s 
صحه و ه ه‎ 
* ‘s 
* S 
ea 
s 


* 


0 
=== 


ج 
ده 


s 
© ھی‎ e « 
* 


wee 


neformalne organizacije, neovisno o ideološkom predznaku, 


EUROPSKI 
ANTIFAŠISTIČKI 
SKUP 


LIDIJA ČULO 


Tri predstavnice MAZ-a ovog su proljeća učestvovale na 
Europskom antifašističkom skupu u Ateni. Tim povodom 
Lidija Čulo napisala je izvještaj o skupu i o atmosferi grada u 
krizi i stalnom sukobu. 


Lidija Čulo je studentica, radnica i članica MAZ-a. 


U Ateni je u razdoblju 11.-13. travnja 2014. godine održan 
Europski antifašistički skup koji je okupio brojne pojedince i 
kolektive iz gotovo cijele Europe, uključujući i pripadnike Mreže 
antifašistkinja Zagreba, beogradskog kolektiva Marks 21 te 
novosadskih i bosanskih antifašista. Skup je ujedno označavao 
vrhunac tzv. “mjeseca antifašističke akcije“ (21. ožujka do 21. 
travnja) u kojemu su se provodile brojne akcije i intervencije u 
zajednicama, naseljima i školama u Ateni i diljem cijele Grčke. 


Za vrijeme trajanja skupa imali smo priliku sudjelovati u 
brojnim aktivnostima poput radionica, okruglih stolova, 
diskusija, provođenja intervjua, umjetničkih izložbi itd., dok su 
u večernjim satima organizirane projekcije dokumentarnih 
filmova te koncerti uglavnom lokalnih istaknutih antifašističkih 
bendova. 


Prvog dana našeg susreta organizirano je predstavljanje i 
međusobno upoznavanje gostiju skupa prilikom čega se 
sudionicima skupa obratio i predstavnik MAZ-a ukratko 
objasnivši kontekst djelovanja i aktivnosti. Tijekom sljedeća dva 
dana imali smo priliku sudjelovati u brojnim radionicama — 
izbor je bio raznolik, a odluka teška: antifašistički pokret u 
umjetnosti, na nogometnom terenu i školama, samoobrana od 
rasističkog nasilja, fašizam u medijima, pitanje Europe i 
imigranata, radnički pokret i borba protiv Taema itd, a jedno 


antifašista o razvoju situacije u Ukrajini. 


Među istaknutim govornicima našli su se Alain Krivine, 
pripadnik antikapitalističke lijeve frakcije u Francuskoj koji je 
ujedno bio i jedan od predvodnika pariške pobune 1968. 
godine; poznati irski političar, član Socijalističke partije i 
nekadašnji zastupnik u Europskom parlamentu Joe Higgins; 
pisac i redatelj Tariq Ali koji se nazočnima obratio putem video 
poziva te pripadnici ukrajinske Borotbe; Antifašističke akcije 
Moskve i mnogi drugi. 

Vrijeme održavanja Europskog antifašističkog skupa poklopilo 
se s posjetom njemačke kancelarke Angele Merkel povodom 
čega je ispred Grčke centralne banke bila postavljena i bomba 
“dobrodošlice”, a sam posjet obilježili su masovni prosvjedi 
grčkog stanovništva te raznih sindikata, organizacija i političkih 


|” 


stranaka uz povike “Merkel, raus!”. Prosvjedi su, za razliku od 
onih iz 2008. godine, nešto mirniji i manje nasilni nego inače (u 
međuvremenu je zabranjeno okupljanje na glavnom trgu), no 
svejedno je impresivna energija i zainteresiranost koju grčki 
građani svih uzrasta osjećaju kada se govori o politici ili kada je 
u pitanju izlazak na ulice i borba za vlastita prava. 


Uz posjet anti-Merkel prosvjedima, interna druženja i 
upoznavanje atenske svakodnevnice nastavili su se na 
Politehničkom sveučilištu i kultnom parku u naselju Exarcheia. 
Sveučilište je svoj gotovo mitski status steklo u studenom 1973. 
godine kada su studenti započeli pobunu protiv diktature vojne 
hunte — zabarikadirani unutar zgrade ispisane parolama 
“Izbacimo NATO i SAD" pomoću radio signala pozivali su ostale 
stanovnike Atene da ustanu protiv vlasti. Kako bi ugušila 
prosvjede, policija je upala u zgradu fakulteta i pretukla 
studente. lako prema tadašnjoj službenoj istrazi navodno nije 
poginuo nijedan student, povijesne analize govore o između 20 
i 50 ubijenih civila tijekom tih nekoliko dana pobune. Danas se 
17. studenog slavi dan slobode i demokracije čiji je simbol 
postao taj fakultet. Exarcheia također ima politički značaj — ona 
je dom brojnim ljevičarskim i antifašističkim grupama i 
pojedincima koji je smatraju nekom vrstom autonomne zone 
gdje koju policija nerado i rijetko zalazi. Njezina orijentacija 
može se iščitati s parola, murala i transparenata kojima je 
okružena, a koji su uglavnom posvećeni žrtvama rasističkog i 
policijskog nasilja. Upravo se ondje u danima antifašističkog 
skupa održao i sastanak skupine Beyond Europe, koja 
predstavlja široku platformu usmjerenu protiv kapitalizma. 


Život u Ateni nije lak — krađe su česte, a Grci su oprezni. Ulice 
grada “očišćene“ su od beskućnika i ovisnika — od kojih se oko 
13 000 nalazi samo u Ateni i uglavnom živi u napuštenim 
zgradama, policija ih raseljava izvan grada, u siromašna 
predgrađa u kojima njihova situacija postaje još bezizlaznija. 
Pored toga, došlo je do pojave tzv. “novih beskućnika“ — mladih 
(često obrazovanih) ljudi koji su još do jučer bili situirani. 
Atenjani pokušavaju pomoći svojim sugrađanima otvaranjem 
“uličnih klinika“ u kojima volontiraju doktori koji besplatno 
obavljaju preglede i nastoje bolesnima omogućiti terapiju i 


liječenje. lako su prvi korisnici ovih klinika uglavnom bili 
imigranti, danas pomoć traži sve više Grka. U zemlji u kojoj je 
milijun radnika izgubilo posao, a u samo dvije godine 2 500 
ljudi počinilo samoubojstvo, građani su postali svjesni da su ih 
aktualne vlasti potpuno odbacile te da im samo vlastita 
međusobna solidarnost i samoorganizacija mogu pomoći. 


KOJI JE BIO CILJ OVOG DRUŽENJA ۱ ŠTO JE ONO ZNAČILO ZA 
NAS? 


Prvenstveno, pružilo nam je direktan uvid u budućnost 
neoliberalizma i bijedu koju uzrokuje u društvu — na mikrorazini 


EUROPEAN ANTI-FASCIST MEETING IN ATHENS 


ON APRIL یا‎ 1% 


ATHENS SCHOOL OF FINE ARTS - 256 raies S 


Anti-Merkel prosvjedi, Atena 
Autor fotografija: Vladimir Tatomir 


Na sljedećoj stranici: vizualni predložak za jednu diskusija u sklopu 
programa Paralelnih struktura u organizaciji BRID-a i MAZ-a. 


siromaštvo, otuđenje, bolest, ovisnosti, samoubojstva, a 
gledajući širu perspektivu raspad ekonomije i društva. Osim 
toga, ovaj skup značio nam je i priliku da kroz razgovor i 
diskusiju podijelimo iskustva s onima koji vode istu borbu 
drugdje u svijetu te da se pokušamo zajednički mobilizirati u 
borbi protiv šovinizma i diskriminacije — primjerice 
koordiniranim i istovremenim akcijama, prosvjedima pred 
ambasadama, pružanjem pomoći unutar zajednice te 
imigrantima, edukacijom na ulici i u školama, angažiranjem na 
radnim mjestima ili centrima za izbjeglice i sl. Osim toga, 


najavljano je da će se ovakvi tipovi skupova dogovarati i 


ubuduće, jednom godišnje i na drugim lokacijama, a 
zajedničkoj suradnji i budućim dogovorima kao infrastruktura 

poslužit će internetska platforma pomoću koje će se razmjenji- 
vati informacije. 


Značajnim smatramo pokušaj da se oko jednog cilja ujedine svi 
progresivni pojedinci i organizacije antifašističkog predznaka, 

naročito u trenucima kada desnica jača podjednako u 
“uličnom“ ili parlamentarnom smislu, a Europa zatvara svoje 


granice imigrantima i nameće neoliberalne mjere štednje koje 
dodatno pogoršavaju položaj deprivilegiranih. Sektaštvo na 
ljevici je rak-rana i u grčkoj politici (na primjer, postoji više od 
deset različitih trockističkih organizacija), no međusobne razlike 


ne smiju biti primarni fokus ako nastojimo izgraditi širu mrežu 


otpora odozdo, utemeljenu na kompromisu i jedinstvu, a 
ujedinjenu oko višeg cilja, onog koji je uostalom istaknut u 


pozivu na skup: za Europu bez fašizma, rasizma i seksizma - u 
svijetu slobode i društvene solidarnosti.<l 

MI NEMAMO 
SAMO 
POLITIČKU, 
MI IMAMO | 
HUMANITARNU 
KRIZU 


RAZGOVOR S GEORGIOM BEKRIDAKI 


æ RAZGOVOR VODILA ASKA VUK 
U ATENI, APRIL 2014. 


O izgradnji solidarnosti, ljevici u Grčkoj i plaćenom 
političkom radu, razgovarali smo s Georgiom Bekridaki, 
koordinatoricom Solidarity4all.gr i članicom Syrize. 
Razgovor je vođen tokom europskog antifašističkog 
kongresa, održanog u travnju ove godine u Ateni. 


x Aska Vuk je članica MAZa 

Solidarity4all je organizacijska platforma za solidarne strukture 
u Grčkoj. Nalazi se u Ateni, a nastaje kao pokušaj objedinjavanja 
tristotinjak solidarnih struktura koje su tokom krize započele 
svoj rad u kvartovima širom Grčke. Radi se o autentičnim 
paralelnim institucijama koje su podigli sami građani 
odgovarajući na nemogućnost zadovoljavanja svakodnevnih 
potreba, uz to se postavljajući i kao društvena opozicija vladi i 
mjerama štednje. Solidarne strukture djeluju na dva fronta 
istovremeno — borbom za održanjem javnog sektora i kriznim 
preslagivanjem te izgradnjom kvartovskih mreža koje su 
sposobne odgovoriti na izazove svakodnevnog preživljavanja. 


Kako su pokrenute solidarne strukture, koje potrebe one 
zadovoljavaju i koji su im ciljevi? 


Uobičajeno solidarne strukture počinju tako da se skupi 
dvoje-troje ljudi koji su već aktivni u nekom kvartu, a onda im 
se polako pridružuju drugi. Tako je počela većina solidarnih 
struktura, možda je jezgra ljudi koji su ih započeli bila mala i 
dolazila iz različitih političkih opcija i ideologija, ali bili su već 
nekako aktivni u pokretu ili svojim kvartovima. A sada imamo 
više od tristo solidarnih struktura u cijeloj Grčkoj. Solidarne 
strukture nalaze se u mnogo različitih područja — zdravstvu, 
hrani (Without middle man market, Food packages, Soup 
kitchen), razmjeni znanja i usluga bez novca (Time banks), 
obrazovanje u društvenim školama, grupama koje nude pravno 
savjetovanje — posebno protiv evikcija, itd. Dakle, solidarne 
strukture odgovaraju na svakodnevne potrebe, ali najvažnija 
stvar koju oni rade je kreiranje mreža u susjedstvu. Kako bi ljudi 
zaista upoznali jedni druge, kako bi mogli raditi i reagirati 
zajedno, kako bi se mogli ujediniti i oko drugih stvari. To može 
biti zajednički odlazak na demonstracije, ali i to da ljudi 
razumiju zašto nemamo lijekove — jer svjedočimo pokušaju 
promjene cijelog zdravstvenog sustava, zatvaranju bolnica itd. 
Oko trideset socijalnih klinika i ljekarni koje djeluje u Grčkoj od 
početka su zajedno s radnicima u zdravstvenom sustavu — 
sestrama i doktorima — u svim borbama koje su radnici bolnice 
poduzeli. Jer na kraju, oni se bore za istu stvar. Socijalne klinike 
i farmacije ne žele postojati vječno, oni se bore za trenutak u 
kojemu više neće biti potrebne. Ovakvom organizacijom mi 


zapravo zahtijevamo nacionalni zdravstveni sustav, besplatan i 
dostupan za sve, za one koji imaju posao, ali i za one koji su 
nezaposleni. U Grčkoj je trenutačno jedan i pol milijun 
nezaposlenih, to su ljudi koji više nemaju osiguranje. Dakle, 
solidarne se strukture bave političkim pitanjima i pokušavaju 
aktivirati druge ljude. 


Tko se uključuje u solidarne strukture, kako reagiraju obični 
građani, oni koji preko solidarnih struktura traže neku vrstu 
pomoći? 


Ljudi koji dođu u solidarnu strukturu — ako smognu hrabrosti 
tražiti pomoć — osjećaju se krivima jer misle da je to njihova 
individualna greška. Mi im najprije kažemo: “Ne trebate moliti, 
ne trebate prevrtati po smeću jer postoji inicijativa i ljudi koji 
mogu ponovo spojiti vašu vodu ili struju; pridružite nam se da 
pronađemo rješenje zajedno.“ Najteže je ljude uvjeriti da nisu 
učinili ništa loše, da nisu krivi, čak i ako se u osobnom životu 
nešto dogodilo. Oni nisu navikli tražiti pomoć jer su možda prije 
dvije godine imali sve — posao, kuću, obitelj. Istovremeno, oni 
imaju kredite i postoji mogućnost da izgube svoje kuće, dakle 
nalaze se u području intervencije, njima je hitno potrebna 
pomoć. Prva stvar je da im se objasni da to nije njihova greška i 
da trebaju biti aktivni da bi pomogli i drugim ljudima. Na 
primjer, postoje solidarne strukture koje svaki tjedan nude 


pakete s hranom. Članovi ove solidarne strukture odlaze svaki 
tjedan u supermarket, tamo podijele letke i informiraju ljude 
— mi smo solidarna struktura iz vašeg kvarta i radimo to i to 

— objasne također i politički koncept. I kada ljudi izađu iz 
supermarketa, oni daju nešto solidarnim strukturama. Dakle, 
najvažnije je uvjeriti ljude da budu s nama. Ovdje se ne radi o 
tome da ja imam, ti nemaš i da ću ja dati tebi i držati te na toj 
poziciji u kojoj ću ja biti filantrop, znaš već tu dinamiku između 
slabih i jakih... Mi se moramo boriti zajedno. Na praktičnoj 
razini — kako ćemo nabaviti našu svakodnevnu hranu, ali 
također na političkoj razini — to je osnovni koncept kako 
solidarne strukture rade. Dobra stvar je što su one otvorene, 
svi mogu doći i doprinijeti na bilo koji način baš zato što 
pokrivaju neku osnovnu potrebu i odmah možeš vidjeti 
rezultat. 


Što je Solidarnost za sve? 


Solidarnost za sve je kreirana da bi podržala pojedinačne 
solidarne strukture koje su se već razvijale širom Grčke. Važno 
je naglasiti da mi nismo/krovna organizacija koja ima svoje 
članove, već proizvodimo alate koji služe podršci ovih samo- 
-organiziranih struktura ili grass-root inicijativa u kvartovima. 
Kako? Na primjer, imamo internet platformu Solidarnost za sve 
(www.solidarity4all.gr) u koju smo uključili sve solidarne 
strukture na terenu koje znamo, a koje imaju više-manje isti 
koncept. Mi ne miješamo ove nove solidarne strukture koje su 
nastale u krizi s onima koje su prije postojale — npr. s nevladi- 
nim organizacijama koje se bave humanitarnim radom ili 


filantropijom — to je nešto drugačije. Nove solidarne strukture 
odgovaraju na neku realnu potrebu — oni osiguravaju hranu, 
lijekove, društvene škole i kuhinje, ali u isto vrijeme, one su 
aktivne u pokretu. Najvažnije je da ljudi razumiju zašto se nešto 
dogodilo — mi nismo imali oluju ili prirodnu nepogodu koja je 
uništila sve, dakle, ove strukture politiziraju i aktiviraju ljude jer 
ako oni ostanu neaktivni, imamo i drugu stranu — Zlatnu zoru 
koja koristi privatizaciju i marginalizaciju ljudi za svoje potrebe. 


Koja je vaša uloga u odnosu na pojedinačne solidarne strukture 
na terenu? 


Mi radimo logistiku. Ponekad predlažemo neku inicijativu za sve 
solidarne strukture, no one se moraju koordinirati oko 
zajedničke izjave ili akcije. Mi smo preuzeli inicijativu za 
koordinacijom, ali nismo koordinatori. Imamo internet 
platformu, ali pokušavamo ponuditi i druge alate i logistiku 
solidarnim strukturama. Nudimo im zajedničku izradu letaka, 
oni mogu doći u naš ured radi uredskih potreba, koristiti sobu 
za sastanke ili prostor za skupštine. Oni nas sada prepoznaju 
kao također solidarnu strukturu, no mi to nismo. Mi pokušava- 
mo pomoći i doprinijeti na koji god način oni misle da je 
potrebno. Mi nikada ne utječemo na njihove odluke. Što god 
našu internetsku stranicu ili pak kontakte s medijima. Kako 
solidarnost može biti organiziranija, vidljivija i razumljivija 
ljudima — solidarnost koja nije vezana uz velike NVO-e ili 
filantropiju — to je naš glavni cilj. 

Georgia Bekridaki 


Kako konkretno djeluje Solidarnost za sve, koje akcije ste do 
sada poduzeli? 


Mnogi ljudi žele nešto ponuditi i podijeliti, ali ne znaju gdje to 
učiniti. U tom slučaju naša je uloga reći im da u njihovom 
susjedstvu postoji struktura u koju se mogu uključiti. Ovaj 
solidarni pokret je potpuno nova vrsta kolektiviteta, to nije 
tradicionalni sindikat ili NVO — i mi ga pokušavamo učiniti 
vidljivim. Također pomažemo s pravnim problemima i novim 
organizacijskim modelima (npr. kako transferirati Without 
middleman market u neki legalniji i stabilniji model). Nedavno 
smo poslali poziv svim solidarnim strukturama koje se bave 
hranom — proizvođači, kooperative, narodne kuhinje, 


a 


istribucija paketa s hranom i okupili se tokom dva dana na 
sveučilištu kako bi diskutirali. Budući da se oni s Krete i iz 


Thessalonikija međusobno ne znaju, a možda zajedno mogu 
riješiti probleme koje imaju, prvi cilj bio je međusobno se 
upoznati, a drugi vidjeti koji su problemi i kako dalje. Izdali smo 


brošuru o pokretanju kooperativa te vodimo help desk kako 
bismo razgovarali s ljudima: prvo raspravljamo politička pitanja 
jer ako toga nema, onda zapravo otvaraš biznis; potom 
razgovaramo o razlozima za pokretanje kooperative i o 
razlikama u odnosu na druge modele (npr. da je kooperativa 
kontrolirana od samih radnika) i tek onda ostale tehničke stvari. 


Broj beskućnika u stalnom je porastu, a zakon koji je 
onemogućavao evikcije prestao je važiti 2013. Kako solidarne 
strukture adresiraju problem beskućnika ? 


Proizveli smo letke protiv evikcija, distribuirali ih po solidarnim 
strukturama i kvartovima te organizirali demonstracije. No, ne 
radimo uvijek s jasnim planom. Na primjer, kako smo postajali 
vidljiviji, neki su drugovi ponudili svoje kuće bez da uzimaju 

stanarinu, samo uz plaćanje režija. To je počelo skoro kao šala 


— “Hej, ja imam praznu kuću” — ali sada imamo cijelu listu kuća, 


dakle, to nije nešto što smo isplanirali. Novi beskućnici — koji su 
dva do tri tjedna na ulici i još se ne smatraju beskućnicima, nisu 
često svjesni što se događa. Nudeći im prazne kuće, prevenira- 


mo marginalizaciju ovih ljudi stalnim statusom beskućnika. 


Kako oni postaju snažniji, nakon par mjeseci odlaze i traže 
posao, a kuću prepuštaju nekom drugom i to je zadivljujuće. Ne 


nudimo novac za stanarinu jer to kreira ovisnu situaciju. 


Koliko vas je uključeno u Solidarnost za sve i na koji način se 
financirate ? 


Nas dvanaest radi u Solidarity4all, pokrivamo razna područja i 
pokušavamo podržavati sve solidarne strukture, a one također 
mogu od nas tražiti sufinanciranje. Solidarne strukture ponekad 
dobivaju novac iz internacionalnih kampanja pošto je to jedan 
od naših zadataka — povećati vidljivost tih struktura i pokreta 
vani. Postoje pojedinci i sindikati širom Europe koji nam 
pomažu s opremom ili svakodnevnim potrepštinama. Drugi 
izvor financiranja je dvadeset posto iznosa plaće Syrizinih 
parlamentarnih zastupnika. 


Jesu li se javljale sumnje na terenu, obzirom da vas financira 
strankama kako progresivna bila, koja ima svoje zastupnike u 
parlamentu? 


To je bila politička odluka da se na ovaj način podrže solidarne 
strukture. Većina nas članovi smo Syrize. Pokrenuli smo 
solidarnost za sve ne znajući što se sve događa i koji su nam 
planovi. Shvatili smo da trebamo novac — za naš ured i 
platformu koju razvijamo te smo ga zatražili od Syrize koja je 
odlučila podržati autentičnu društvenu organizaciju. To je sjajno 
jer Syriza nije odlučila osnovati vlastite solidarne strukture, već 
podržati samoorganizaciju društva. Bilo je sumnji od strane 
nekih ljudi — pitali su se otkuda dolazimo i koja nam je agenda, 
no bismo im odgovarali da ćemo s njima raditi i surađivati te da 
ni na koji način nećemo intervenirati u njihove odluke. Dakle, 
bilo je solidarnih struktura koje su na početku bile sumnjičave 
ili jednostavno autonomne najprije ne želeći surađivati, ali kada 
su vidjeli kako radimo i da zadobivamo povjerenje ljudi, pristali 
su na suradnju. 


Kojoj ideološkoj opciji pripadaju solidarne strukture — jesu li one 
uglavnom anarho-lijeve i antifašističke ? 


Solidarne strukture na terenu imaju više ili manje iste principe 
— otvorene su prema svima, samoorganizirane u svojim 
kvartovima, antifašističke, a imaju i određeni politički koncept 
— zašto radimo ovo što radimo. Naš zajednički cilj je da im 
prestanemo biti potrebni. Mi se zapravo borimo za političku 


promjenu. Antikapitalistička ljevica Ant.Ar.Sy.A, anarhisti, Syriza, 
nebitno je — borimo se za istu stvar. Osnovni cilj je pomoći 
ljudima u njihovim svakodnevnim potrebama - to je krucijalno 
jer — ako mi nismo tu, Zlatna Zora će zasigurno biti. Ponekad 
ljudi ne znaju što se događa — npr. jedan će dan doći u ovu 
strukturu, a drugi dan kod Zlatne Zore. No, mi uvijek kažemo 
ljudima: “Ja neću podržavati tebe, ako ti ne podržavaš našu 
mrežu.“ Prema tome danas gotovo sve solidarne strukture 
također provode mnoge antifašističke aktivnosti. 


Kako to da su građani Grčke uspjeli izgraditi ove paralelne 
institucije kao autentičan društveni odgovor na krizu, dok se 
drugdje ljevica uglavnom iscrpljuje u analizama, a većina 
građana mirno promatra dezintegracije države? Radi li se o 
specifičnim historijskim pretpostavkama, recentnoj krizi ili 
oboje? 


Historijski smo uvijek imali jaku ljevicu, jake sindikate, jak 
radnički pokret, građanski rat i gerilu; ista ta struktura izgradila 
je solidarne strukture. | mi smo nekada bili marksistički knjižni 
klub —ali sada je situacija drugačija, mi nemamo samo 
generalnu političku krizu, mi imamo humanitarnu krizu, vidimo 
ljude koji su unutar godinu dana izgubili svoje živote. Ljudi 
nemaju pokrivene osnovne potrebe poput hrane, bolesni 
nemaju lijekove, ljudima je isključena struja ili bivaju izbačeni iz 
svojih kuća i stanova. Treba raditi kuću po kuću, kvart po kvart. 
Ono što je zadivljujuće je kada vidiš ljude koji su bili u zaista 
teškom položaju kako nakon šest mjeseci staju na svoje noge i 
počinju kroz solidarne strukture pomagati drugima. 


Dobivaš li plaću za svoj rad? Ovo pitanje postavljam s obzirom 
na kontinuiranu i iscrpljujuću raspravu unutar različitih 
organizacija — pa i u našoj lokalnoj antifa organizaciji — o 
plaćenom i neplaćenom aktivizmu, bijelim i plavim ovratnicima, 
birokratima i “pravim” aktivistima? 


Druga stvar je biti plaćen za nešto što bi ionako radio, to nije 
kao da mi raspisujemo natječaj za posao ili pišemo projekte za 
naša radna mjesta — svi smo u pokretu već puno godina. Da ne 
radim ovdje, ja bih i dalje bila u pokretu solidarnosti. Tako da je 
biti plaćen za ono što bi ionako radio i imati birokratsku poziciju 
— u čemu vidim opasnost — nešto posve drugo. Ako ovaj posao 

više nije potreban, mi ga nećemo raditi. Možeš biti plaćen za 
ono što radiš i ne biti birokratiziran. Mi smo većinu vremena 
izvan ureda, a popodneva provodimo na skupštinama. Ja sam, 
na primjer, bila nezaposlena dvije godine i da se nije otvorila 
ova mogućnost plaćenog rada unutar solidarnih struktura, bila 
bih u inozemstvu. Ne znam kako onda u takvoj situaciji možeš 
optužiti plaćeni politički rad. Osim ako nemaš nešto drugo za 
predložiti. Mogu razumjeti strah od birokratizacije i mogu 
razumjeti da onaj koji plaća ima i mogućnost utjecaja. Ali to je 
na tebi. Mi imamo naše vlastite skupštine i iako smo članovi 
Syrize, mi nismo njezin organski dio, mi nismo odjel Syrize i to 
je nešto za što smo se sami izborili. Uzmimo za primjer političke 
pozicije oko evikcija: mi se zalažemo za brisanje svih dugova. 
Možda Syriza ima drugačiju poziciju, no mi nismo ograničeni 
pozicijama Syrize o onome što smijemo reći i kakve stavove 
zauzimati. Naravno da ćemo diskutirati jer je za stranku jako 
bitno da se znanja i mišljenja prenose u bazi i prema gore. 
Okvir je naravno isti — ali to je naša lijeva samosvijest, a ne 
okvir partijske birokracije. Dakle, možda postoji opasnost, ali 
nosiš se s tom opasnošću u praksi, svaki dan. Jer ako tim 
ljudima u svojoj organizaciji ne daš tu šansu, možda oni neće 


više moći biti dio organizacije. Ja sam dvije godine bila 
nezaposlena. Neki kažu — imaš više vremena. Ali ne, ja 
jednostavno nisam bila prisutna jer sam tražila posao koji će 
platiti moje račune svaki mjesec. 


Što te dovelo u solidarne strukture, kako je išao tvoj politički 
razvoj? 


Studirala sam sociologiju, od studentskih sam dana bila 
povezana s revolucionarnom grupom Kokkino; potom sam 
počela raditi u nevladinoj organizaciji koja se bavila imigrantima 
te neko vrijeme boravila u Nizozemskoj u okviru projekta 
European voluntary service. Kao događaj od iznimnog značaja 
za moj razvoj izdvojila bih Europski socijalni forum u Grčkoj — 
organiziran zajedničkim radom svih grupa ljevice, rezultirao je 
njihovim ujedinjavanjem te rađanjem Syrize. 


Koliko dugo si članica Syrize i što misliš o njezinom razvoju ? 


| prije nego što se Syriza rodila (smijeh). Syriza je osnovana 


2004., al otprije sam članica Kokkina. Za nas je osnivanje Syrize 
kao koalicije ljevice bio san koji smo svi živjeli od početka našeg 
angažmana na ljevici. Ljevicu u Grčkoj je prije sačinjavalo 20 ili 
30 različitih grupa. Syriza je nastala iz svih tih organizacija. Od 
trockista, revolucionarne ljevice itd. Nakon godinu dana, one 
grupe koje nisu htjele ući u Syrizu stvorile su Ant.Ar.Sy.A-u, 
antikapitalističku ljevicu. Zadovoljna sam Syrizom, ali to je teško 
pitanje, to je uvijek borba. Uvijek se borimo za demokraciju u 
stranci, da ne izgubimo radikalizam pozicija ili vezu s društvom. 
Da smo istovremeno u parlamentu i na ulicama. Nije lako, ali 
nikad nije lako. Najlakše je reći — to nije lijeva stranka koju sam 
ja željela i ja sad odlazim. Ali gdje otići? Nisam nezadovoljna jer 
osjećam da postoji prostor za još više političkog rada unutar 
stranke. Ne smijemo biti sektarijanski jer mi ne možemo roditi 
nove revolucionarne ljude sada. Ovo su ljudi s kojima moramo 
raditi. Ovo je ljevica koju imamo sada. 


Na koji način je stranka organizirana, radi li se o hijerarhijskom 
modelu i na koji način različite razine i frakcije komuniciraju 
međusobno? 


U svakom kvartu postoji organizacija članova i lokalni ured, 
zatim organizacija profesija, npr. pravnika, a pojedinci mogu 
imati članstvo na obje razine. Uz to postoji još nekoliko odjela 
— posebno sada prije izbora — koji formiraju program stranke 
— ja sam na primjer u kontaktu s odjelom koji se bavi 
programom solidarne ekonomije i zakona koji ju podržavaju. 
Centralni komitet ima oko 200 članova i održava skupštine u 
mjesečnom ritmu. Ipak, stranka je organizirana hijerarhijski. Ja 
zaista ne mislim da je moguća drugačija organizacija kada se 
radi o 25 000 članova. Mi glasamo i to je najbolji model koji je 
trenutačno dostupan. Svi odjeli i frakcije komuniciraju 
otvoreno. Ako postoji program, on ide do lokalne razine, 
diskutira se te se potom zaključci vraćaju prema vrhu. Na 
primjer, ako centralni komitet odluči raditi neku kampanju o 
bolnicama, nismo ništa napravili s bazom ako komitet samo 
producira plakate i letke na osnovu kojih lokalne grupe mogu 
raditi evente. Lokalne organizacije možda imaju drugačiju 
agendu ili problem koji je više povezan s njihovim potrebama i 
kvartovima. Za mene je ovo najvažnije pitanje — kako ove 


različite razine komuniciraju međusobno i kako se odluke 
transferiraju gore da bi baza mogla utjecati na vrh stranke. Kako 
baza transferira znanje stranci i kako baza transferira svoje 
potrebe prema gore. Za lokalne organizacije je pak bitno jesu li 
otvorene, rade li otvorene skupštine na koje mogu doći susjedi 
ito ne da bi se prikupili novi članovi, već da bi se upoznalo 
ljude i njihove potrebe. 


Stječe se dojam da je veliki broj građana Grčke već nekako 
politiziran i da se protivi mjerama štednje i ukidanju javnog 
sektora. U Hrvatskoj to još uvijek nije slučaj. Kako se Syriza nosi 
s apolitičnima, odnosno onima koji više nemaju povjerenja u 
stranke, a kako s druge strane premošćuje razlike unutar 
koalicije ? 


Ovdje pucamo na njih (smijeh) jer i Zlatna Zora kaže isto — mi 
smo apolitični- ali to samo govori o krizi povjerenja u političke 
stranke. Zato je važno da imamo ovako visoku zastupljenost 
Syrize. Syriza je formirana od samo jedne jedine stranke koja je 
prethodno postojala - Synaspismos — te još dvanaest političkih 
organizacija. Ove zime imali smo svoju prvu konferenciju na 
kojoj smo zaista postali jedna stranka s jednim upravljačkim 
tijelom. Neke od organizacija prestale su postojati individualno, 
a neke bi željele supostojati individualno i unutar Syrize i raditi 
npr. svoje novine. Mislim da nije ideja da svi budemo isti niti to 
možemo biti - jer imamo različite ideje, perspektive i ideologije 
— od revolucionarnih do reformističkih lijevih organizacija pa 
sve do maoista. Za mene je to prava vrijednost Syrize — da sve 
ove stranke i političke opcije postoje zajedno. Bitno je da idemo 
naprijed, a ne stopiramo sami sebe nemogućnošću postizanja 
konsenzusa. Sada imamo frakcije, ali otvorene frakcije koje 
diksutiraju određene teme i koegzistiraju zajedno. Syriza je 
nešto novo. Ona nije svrha sama sebi — poput recimo 
komunističke stranke u Grčkoj koja je trenutačno na 4 % i koja 
ne sluša što se događa. Syriza je pokušala premostiti greške 
prijašnjih partija. Ja vjerujem Syrizi zato što znam mnogo 
članova na različitim razinama stranke koji su otvoreni i aktivni i 
još uvijek imaju radikalne pozicije. < 

ZVUK U 
SLUŽBI 
AKTIVIZMA 


RAZGOVOR S KOLEKTIVOM ULTRA RED 


* RAZGOVOR VODILE: KATERINA DUDA | MIRNA ŠIMAT, 
LISTOPAD 2014. 


U listopadu ove godine kolektiv Ultra-red održao je radionicu na 
kojoj su sudjelovali članovi MAZ-a. O zvuku kao alatu aktivizma 
razgovarali smo s članovima kolektiva Ultra-red, Crisom Jonesom i 
Elliotom Perkinsom. 


* Katerina Duda i Mirna Šimat su članice MAZ-a. 

Možete li nam dati mali uvod u vaš kolektiv? Koje su vaše 
metode rada? 


Ultra-red su 1994. godine osnovala dvojica aktivista za borbu 
protiv AIDS-a/HIV-a koji su radili na distribuciji igala u Los 
Angelesu. U to vrijeme počelo se s pokušajem razumijevanja i 
eksperimentiranjem sa zvukom kao sredstvom političkog 
organiziranja. Razmjena igala bila je tada na lokalnom području 
ilegalna te jako stigmatizirana i kriminalizirana. Budući da je 
trebalo zajamčiti osobnu sigurnost i anonimnost korisnika 
razmjene, zvučne snimke imale su sve veću ulogu u 
dokumentiranju projekta kao nevizualno bilježenje koje štiti 
identitete korisnika. Od tih početaka uloga zvuka postala je 
svjesnija i bolje pozicionirana te je on uskoro postao praksa. 
Slušanjem je Ultra-red počeo čuti i aktivno slušati za druge 
borbe. Danas, dvadeset godina kasnije, Ultra-red je skupina od 
dvanaest ljudi koji žive i rade diljem SAD-a, Velike Britanije i 
Njemačke, a svi su njezini članovi uključeni u borbe oko javnog 


stanovanja, zdravstva, antirasizma, obrazovanja i seksualne 
politike. Ultra-red je zamišljen kao kolektivni diskurzivni prostor 
među ovim borbama, prostor suradnje, uzajamnosti i učenja 
ostvaren obvezom svakog od članova grupe da s ostalima 
podijeli ono što donosimo u Ultra-red organizirajući se unutar 
lokalnih zajednica. Teško je razgraničiti što je točno metoda 
Ultra-reda jer su one brojne i različite i svatko ih od nas možda 
drugačije koristi i shvaća. 


Ipak ovo su pristupi koje svi dijelimo: 


a) Predanost slušanju. Cijeli naš rad proizlazi iz svjesnog čina 
slušanja: od protokola koje pišemo da bismo olakšali tijek 
radionica, do slušanja sesija, šetnji, pisanja, pripovijedanja, 
snimanja. U kojem god se obliku rad manifestira i koliko god se 
nevidljivim ili suptilnim čin slušanja može činiti, uvijek je 
prisutan i svjestan u našim aktivnostima. 


b) Vjera u sposobnost zajednica da razumiju vlastite uvjete i u 
njihovo kolektivno znanje, već prisutno kao alat za organiziranje 
u cilju njihovih potreba i želja. 


c) Vjernost procesu. Istraživanja zvuka često upadnu u krizu. 
Procesi slušanja pomažu da se ti krizni momenti situiraju u 


kolektivni moment. Što slušamo? Slušamo li snimku, konkretnu 
situaciju, apstrakciju, naš odnos sa zvukom, jednih s drugima, ili 
naš otpor kolektivu, otpuštanju ukorijenjenih predodžbi, 
mijenjanju stavova? Nedvojbeno simultano slušamo sve 
nabrojano, ali stavivši sebe u proces te tenzije postaju 
horizontalne i nisu više usmjerene na autoritet voditelja 
radionice od kojega bi se inače očekivalo da usmjeri svoju 
stručnost na određeno pitanje ili sukob. 


Ne postoji pravi odgovor na pitanje što čini rad Ultra-red 
kolektiva. Odgovornosti nas jednih prema drugima temelje se 
na uzajamnom povjerenju koje dozvoljava bezbrojne varijacije 
procesa istraživanja i ne propisuje poslušnost. No vjerujemo da 
se tri osnovna, gore spomenuta načela mogu naći u svakom 
projektu Ultra-reda. 


Kako zvuk može biti alat za aktiviranje ili otvaranje pojedinih 
pitanja? 


Zvuk je za nas sredstvo građenja zajedničkih prostora među 
ljudima koji žele pristupiti kolektivnom istraživanju pojedinog 
pitanja, teme, mjesta ili trenutka. Zvučne snimke koriste se kao 
sredstva bijega od semantike govora (iako se u mnogim 
istraživanjima radi o snimkama govora), odnosno od relativne 
“sigurnosti” vizualnog. Svi smo školovani u vizualnom smislu i 
za većinu nas ono što znamo strukturirano je vizualnim 
pojmovima. Privilegiranje slušanja ne znači fetišizam oko 
određenog zvuka i njegove kvalitete ili toga što nam on želi 
“reći”. Manje nas se tiče “pravo” značenje zvuka, prije će biti da 
nas zvučne snimke što se koriste za kolektivno slušanje 
suočavaju s vlastitim i međusobnim nesigurnostima, dogmama, 
proturječjima, sličnostima, pitanjima, sumnjama itd. Koristimo 
zvuk da bismo došli do te točke. Kad jednom do nje stignemo, 
pojedina zvučna snimka može postati zastarjela, nevažna i 
može je se jednostavno zanemariti kako istraživanje ide dalje i 
mijenja se dok, naprotiv, neki zvukovi ispadnu nužniji i 
značajniji te zahtijevaju daljnje slušanje i promišljanje. Zvučne 
snimke su šifrirani zapisi socijalnih situacija koje slušatelj 
dešifrira u utjelovljenom iskustvu kolektivnog slušanja. 
Jednostavno rečeno, zvuk je u Ultra-redu medijator susreta 
među ljudima. 


Koja je važnost zvuka i slušanja? 


Za nas slušanje prethodi zvuku. Slušanje je to koje kroz zvuk 
omogućuje susret s drugima. To otvara mnoga pitanja o 
namjeri, subjektivnosti, odgovornosti, to jest odakle slušamo i 
čemu je uho otvoreno, što se naprežemo čuti, tko je slušač i s 
kime slušamo. Zvuk i slušanje su važni jer nude, tako mislimo, 
mogućnost utjelovljenog iskustva koje ljudi mogu dijeliti u 
slušanju i tišini. Zvuk proizvodi drugačiju vrstu znanja od 
vizualnog. Dijeljenje slušalačkog prostora s drugima kad 
možemo osjetiti i doživjeti zajednički prostor koji stvara zvuk 
tjelesna je stvar. Stvara drugačiju vrstu zajedništva. Politika tog 
prostora onda ovisi o tome tko šuti, a tko govori, što 
istražujemo slušajući, kako se odnosimo prema kolektivnom 
procesu i što smo spremni propitivati, a do čega držimo. 
Istodobno s organiziranjem slušanja organiziramo svoje misli i 
pitanja u vezi s onime što drugi čuju. Zvuk i slušanje pomažu 
nam da prepoznamo razlike u slušanju. Takve tenzije mogu biti 
posebno produktivne kad taj konflikt postaje ili suparnički, 
neprijateljski ili mogu jednostavno zatvoriti inače koristan 
nesporazum. Slušanje, reevaluacija ili reafirmiranje vlastitog 
napora i pokušaja shvaćanja i ulaženja u sukobljene stavove, 
zadržavajući potonje u napetosti (jer su nam korisni kao 
pokretači u daljnjem slušanju i produbljivanju naše analize 
situacije), ono je čemu teži naše korištenje zvuka i slušanja. 


Kako to može pomoći izgradnji političke organizacije? Što je 
važno za političko organiziranje? 


Politika je u većini slučajeva mjesto proglasa, iznošenja stava, 
davanja zahtjeva, korištenja glasa. Jedan od prijedloga 
definiranja načina na koji Ultra-red koristi slušanje kao sredstvo 
propitivanja jest da je tišina uvjet za slušanje. Suzbijanje poriva 
za pružanjem glasa, discipliniranje vlastite potrebe za govorom, 
da bi se slušalo i oduprlo pribjegavanju odgovaranja isti tren, 
znači biti u trenucima disonancije i nastojati iz njih stvoriti 
trenutke pedagogije. Ako je svrha toga produbljivanje našeg 
razumijevanja uvjeta borbe da bi se politiziralo, osujetilo ili 
učinilo vidljivima situacije koje nam se same po sebi čine očite, 
jednostavne, mutne, uzaludne ili beznačajne, tada to ima 
duboke implikacije za političko organiziranje. 

KRATKI OSVRT NA 
ZAGREBAČKU RADIONICU 


Koraci, trubač, zvonjava crkve, 
prikolica, ulični prodavač 
krumpira, prigušeni smijeh, 
udaljeni glasovi, razbijanje stakla, 
promet, nevidljivi rad, i slične 
manje ili više apstraktne 
asocijacije nizale su se kao 
odgovori na “Što smo čuli?", 
ključno pitanje nakon 
preslušavanja zvukova 
Trešnjevke. Trodnevnu radionicu 
osmišljenu kroz pristup aktivnog 
slušanja, namijenjenu članovima 
udruga i ostalim zainteresiranim 
pojedincima, vodila su dvojica 
članova kolektiva Ultra-red, 
Englezi Chris i Elliot, a 
organizirala ju je udruga BLOK u 
suradnji s MAZ-om krajem rujna 
u Centru za kulturu Trešnjevka. 
Radionice ovakvog tipa 
uobičajena su praksa kolektiva 
Ultra-red, a zagrebačka je 
varijanta krenula od pitanja “Koji 
je zvuk odsutnosti?“ i “Je li 
odsutnost prazna?“. Uzimajući u 
obzir trešnjevačku antifašističku i 
radničku povijest te procese 
transformacije grada, pa tako i 
ove četvrti, gdje je antifašističko 
nasljeđe doslovno brisano iz 


javnog prostora, kroz sesije 
slušanja, snimanja zvuka i 
raspravu pokušali smo detektirati 
aktualnu situaciju i zvučnu sliku 
četvrti. Uz te sesije, Vanja 
Radovanović iz Mapiranja 
Trešnjevke proveo nas je starom 
linijom Samoborčeka, po 
željezničkom putu koji više ne 
postoji, što je za njega 
uobičajeno vodstvo, no s 
obzirom na našu specifičnu temu 
ovaj put mu je prišao ponešto 
drugačije, više no inače 
obraćajući pažnju na zvukove. 
Detektirajući što sve može 
predstavljati odsutnost i kako je 
čuti ili zvukom prikazati sve 
slojeve strukturnih procesa čije 
implikacije pronalazimo u javnom 
prostoru, radionicom nismo 
samo otvorili pitanja o tome što 
znači aktivno slušanje i na koji ga 
način možemo učiniti političkim, 
nego i što aktivno slušanje znači 
za rad samih organizacija. Prema 
tome, zvuk radionice s 
kolektivom Ultra-red i BLOK-om 
zasigurno ćemo pamtiti kao 
osvještavanje još jednog alata za 
aktivističku praksu. 


Koji je zvuk Zagreba? Kako vam je bilo slušati Zagreb? U 
usporedbi s drugim gradovima ili mjestima ? 


Za nas je zvuk Zagreba bio zvuk! Time želimo reći da što god bi 
mogao očekivati da ćeš u Zagrebu čuti, ono što čuješ je upravo 
to! Ponekad ono što očekuješ čuti na određenoj politiziranoj 
okaciji jednostavno nije tamo kad tamo stojite kao grupa. No 
ta diskrepancija između očekivanja i stvarnosti je ono što služi 
ao odlično polazište za promišljanje pitanja “Što čujete?“ Iz 
odgovora na to pitanje širimo kolektivnu refleksiju ne na 
temelju same lokacije i njezinih povijesti, nego na sličnostima i 
proturječjima koje zajedno čujemo u tom trenutku. Tako 
možemo uklopiti ono što čujemo u proces rada, spojivši s time i 
ono što znamo o izvjesnom području, temi ili ideji, te ih početi 
dublje istraživati. 


islim da nam je to bilo jasno u četvrti Trešnjevka koja ima 
dugu povijest radničkih borbi. No kad smo njome šetali nismo 
to zapravo mogli čuti na licu mjesta. Međutim iz zajedničkog 
rada na snimanju zvuka u četvrti i slušanja rečenih snimaka, 
odsutnost te povijesti proizvela je nešto mnogo opipljivije za 
promišljanje i analizu nego bilo koji povijesni zvuk radničkih 
borbi. Obojica smo osjetili da su rasprave oko ovog pitanja 
odsutnosti, kao i sjajan angažman i znanje ljudi iz BLOK-a i 
MAZ-a, zaista počeli otvarati naše razumijevanje Trešnjevke. 
Činilo se to odličnim polazištem za osmišljavanje načina kako se 
aktivirati na ovom području, umjesto da samo počnemo s onim 
što smo o četvrti mislili da znamo na početku. 


islim da nijednom od članova Ultra-reda ne bi bilo teško 
ocirati takve odsutnosti zvuka borbe u svojim vlastitim 
životnim područjima. Ako uzmemo samo svakodnevicu ulica u 
ojima živimo, često nas zapanji tišina ili odsutnost politike. No 
ako upotrijebimo svoje iskustvo ili detektivske instinkte (1), 
znamo da je politika uvijek prisutna. Pronalaženje političkih 
mjesta i prilika u svakodnevici nešto je što zahtijeva više 
slušanja, više bivanja na tom mjestu, više pozivanja ljudi u 


razgovor i više namjere da se lokalno djeluje. 


Šetnja u sklopu radionice održane u listopadu 2014. 
Autor fotografije: Srđan Kovačević 

Možete li nam dati primjer svog projekta kojim ste, po vašem 
mišljenju, zaista uspjeli u nekoj vrsti aktivacije, napravili 
promjenu ? 


Ljubazno smo pozvani da radimo s aktivistima za javno 
stanovanje u Glasgowu 2010., gdje smo sudjelovali u 
kolektivnoj šetnji i slušanju dijelova grada koji su pogođeni 
gentrifikacijom te također onih dijelova koji će time biti 
ugroženi u neko skorije vrijeme. Pri šetnjama smo snimali 
ujedno zvukove priča, argumenata i svjedočanstava ljudi, no i 


apstraktnije gradske zvukove. Tjedan dana kasnije priredili smo 
slušalačku sesiju gdje je došao velik broj različitih lokalaca da bi 
zajedno slušali i da bi pokušali razmisliti o pitanjima 


Možete li nam dati natuknice/korake kojima bismo unaprijedili 
slušanje? Kako početi, što raditi, na što se koncentrirati? 


Da ne ulazimo u tehnikalije metode, prvo što bismo rekli za 
slušanje jest da privilegiramo slušanje kao pedagošku metodu. 
Kao što smo gore istaknuli, to iziskuje određene uvjete, kao što 


je tišina, namjera i stvaranje pr 


postati mjesto dijeljenja i učenj 


ostora u kojima slušanje može 
a. Želimo reći da bi slušanje 


trebalo biti organizirano. Kako smo zajedno otkrili u Zagrebu, 


čin slušanja je najproduktivniji 
kao preskriptivni, didaktički ob 
refleksiju. Pod ovime mislimo d 


ad se zvučni objekti ne koriste 


jekti nego otvoreni prostori za 


a nema mnogo pedagoškog 


potencijala u nuđenju smisla ili 


sadržaja zvuka kroz 


mogućnosti bivanja u činu slušanja nas kao utjelovljenih 


subjekta. Objašnjavanje zvuka prije njegova sluša 


nametanje značenja zvuka, ili ustraj 


otuđuje nas od našeg vlastitog is 
postavljamo da bismo organiziral 


is 


anje na “istini 


ustva slušanja. 
ušanje “Što ste čuli?“ 


nja, ili 
” u njemu 
Pitanje koje 


jednostavno je pitanje, ono ne znači “jeste li čuli što ste trebali 


čuti?“. U tom pogledu važno je u 


pa 


mtiti da je sva 


subjektivno, kontingentno i slobodno. Budući da 


inzistiraju na aktivnom sudjelova 


nju 


inzistiramo na tome da ne postoji nešto poput “o 


, jednako tako i mi 


o slušanje 


naši procesi 


bjektivnog“ ili 


“pasivnog“ slušanja. Slušanje je za nas utoliko namjerno i 


politizirano te strukturirano našim odnosima i odgovornostima 


regeneracije, gentrifikacije i prava na grad. S obzirom na prema subjektima borbe. 


objašnjavanje ili tumačenje jer to ide k zatvaranju mnogih 
upotrebu zvučnih objekata (snimaka) i protokola (uputa), 

potrebnu da bi se stvorili uvjeti za kolektivno slušanje, neki od 

učesnika kasnije su stvorili vlastitu grupu koja je odlučila Bu: 
zadržati upotrebu protokola i objekata da bi strukturirala 


buduće sastanke. U jednom su slučaju odlučili kao predmet 


promišljanja upotrijebiti nekoliko besplatnih lokalnih novina 


oje su izdavali aktivisti za stanovanje u Glasgowu. Kasnije, od 
tog početnog rada, pojedinci i skupine koji su radili na m 


pitanjima obrazovanja u gradu iskoristili su naš početni protokol 
da bi također strukturirali svoje sastanke. Za nas, preuzimanje 


metode koju konstantno razvijamo kroz ovakve kolektivne 


susrete, kao i korištenje te metode za političko organiziranje s 
grupama i zajednicama, ultimativna je nagrada. 


Gore: Radionica održana u listopadu 2014.; 

Autor fotografija Srđan Kovačević 

Na sljedećoj stranici: fotografija snimljena na jednom od praktičnih 
zadataka tijekom radionice; 

Autorica fotografije: Mirna Šimat 

Praksu Alenke Cindrić možemo podvući pod nazivnik manje 
je više, ona odgovara na pitanje koliko se toga može sažeti 
diskretnim i jednostavnim gestama. Osim toga pokazuje i 
da bunt na mikrorazini, kroz svakodnevni pješački prolazak 
gradskim prostorom, može biti kritika i analiza strukturnih 
problema. 


Alenka Cindrić rođena je 1985. godine u Slavonskom Brodu. 
Završila je preddiplomski studij germanistike i ukrajinistike na 
Filozofskom fakultetu u Zagrebu i preddiplomski studij animiranog 
filma i novih medija na Akademiji likovnih umjetnosti. Izlagala je na 
nekoliko skupnih izložbi i projekata. 


Unutar bloka vizualne umjetnosti predstavljamo rad Alenke 
Cindrić. Kroz svoju praksu Alenka Cindrić propituje urbani 
prostor, osvještava njegove paralelne strukture 
(dokumentirajući na primjer utabane puteljke i prečice), načine 
promatranja i korištenja javnog prostora izvan standardiziranih 
mjera i pravila. Riječ je o diskretnim gestama pri kojima 
autorica koristi vlastitu pojavu kao medij kojim naglašava 
nevidljivo i efemerno u svakodnevnom gradskom prostoru. 


“Ton koji prevladava u javnim prostorima umjetnički se najlakše 
da iščitati ako se pođe od perspektive korisnika tog prostora u 
njegovoj najosnovnijoj formi — pješaka. Prešutne konvencije 
kretanja i bivanja u gradskom prostoru i sama fizikalnost 
prostora ono je što me u radovima najviše zaokuplja. Kao 
pješak u performativnim akcijama, koje su u pravilu nešto vrlo 
uobičajeno, poput stajanja, pokušavam osvijetliti činjenicu (i 
ono što iz nje proizlazi) da i uobičajene radnje u javnom 
gradskom prostoru mogu zauzeti formu bunta. 


Tako na primjer u videoperformansima (koji su snimani 
kamerom na diskretnoj udaljenosti) stojim na semaforu 
okrenuta u suprotnom smjeru od ostalih građana koji čekaju da 
prijeđu cestu, ili stojim u Ilici nedaleko od Trga, gdje se nitko ne 
zaustavlja da bi proboravio, ili, naposljetku, stojim na 
površinama koje su urbanistički realizirane tako da ih se teško 
može koristiti. Činjenica da je moje stajanje začudno i 
performativno ukazuje na to koliko je ponašanje ljudi u javnim 
prostorima iskonstruirano fizikalnošću tog prostora i koliko je ta 
fizikalnost proizvod mentalne klime društva.“ 

Rad Suvremena hrvatska arhitektura predstavlja niz nelegalno 


MI O R A N A izgrađenih ili nadograđenih kuća nudeći sliku dominantne 
suvremene arhitektonske produkcije u zemlji, postavljajući 

istinsku urbanističko-arhitektonsku paradigmu u kojoj živimo, a 
koju u strukovnim tijelima, zakonodavstvu, arhitektonsko- 


MI A N G E R kulturnim krugovima nerijetko zaboravljamo. Ovaj kritički 
) naizgled satirički osvrt na domaću arhitektonsku produkciju 
puno je prisutnija realnost od one koju bi željeli percipirati u 
nekim pseudo salonskim krugovima, a čini bitan problem 
S R £) A N arhitekture. 
GIOVANELLI, 


SEKULIĆ 


= p 


1 
TE 
sE 


Sve fotografije su video isječci, radovi se mogu pogledati na 


internetskom portfoliju autorice: ۳ im 
۳ 1 ] i [] 


http://inmandarinchinese.tumblr.com 

USINA: 
ARHITEKTONSKI 
RADNI 
KOLEKTIV U 
SURADNJI S 
POKRETIMA 
ODOZDO 


USINA 


* PREVEO JERE KUZMANIĆ 


U poplavi uglađenih prikaza arhitektonskih projekata u 
kojima se ne sjaje samo začudne forme novih zgrada već i 
osmjesi sretnih korisnika na slikama koje nas potiču na 
dizanje stambenog kredita, arhitektonski kolektivi koji 
pokušavaju promijeniti arhitekturi nametnute uloge prava 
su rijetkost. lako rijetki, kolektivi poput južnoameričke 
Usine često su proizašli iz specifičnih političkih konstelacija i 
procesa koji su u jednom trenu otvorili prostor i mogućnost 
arhitektima za društveno posredovanje znanja o građenju i 
gradovima. 

Koncept djelovanja arhitektonskog kolektiva Usina zasniva se 
na reorganizaciji odnosa između različitih aktera uključenih u 
proizvodnju stambenog prostora. U praktičnom smislu to znači 
napuštanje uvriježenog odnosa struke i klijenta u kojem jedna 
strana pruža uslugu, a druga je prima. U Brazilu je u vrijeme 
prvog mandata Radničke stranke u Sao Paulu(1) institucionalizi- 
rana tzv. mutirão autogestionđrio što u prijevodu znači 
samoorganizirana stambena politika zasnovana na participaciji i 
uzajamnoj pomoći. Tada je formiran i kolektiv Usina kao 
mehanizam pružanja podrške i multidisciplinarnog stručnog 
znanja inicijativama u stambenim zajednicama i stambenim 
kooperativama. Na ovaj način težilo se uspostavljanju veće 
kohezije zajednice u kolektive koji zajednički grade svoj 
stambeni prostor i prateće programe. Točnije, ovako posložena 
struktura zahtijevala je novi format za proizvodnju prostora. 


ARHITEKTURA I SOCIJALNI POKRETI 


Program uzajamne pomoći i participativnog pristupa stambenoj 
izgradnji poslužit će kao mehanizam za ojačanje kako 
olektivnog djelovanja, tako i povećanja produktivnosti u ovom 
sektoru. Do tada je socijalno stanovanje uvijek gradio privatni 
sektor uz poticaje vlade, a posljedica toga bile su stambene 
jedinice standardizirane svojim oblikovanjem i materijalima 

ako bi se povećao investitorov financijski dobitak. Uvođenje 
samoupravnih programa gradnje označilo je početak potpuno 


stambeni prostor rješavao počele su voditi cijeli proces, počevši 
od razine idejne skice. Definirali bi, skupa s ugovorenim 
grupama za tehničko savjetovanje, raspored stambenih jedinica 
i njihov smještaj na parcelama. Kao budući i graditelji i stanari 
tih kuća, obitelji su birale materijale i tehnike gradnje ne prema 
financijskoj dobiti, već prema kvaliteti i mogućnostima obrade. 
Samoupravljanje resursima usmjeravalo je sredstva umjesto u 
investitorov profit, u veće i kvalitetnije životne prostore. 
Upravljanje cijelim procesom imalo je vrlo jasan političko- 
-ekonomski efekt: konkretno iskustvo samoupravljanja. 


U posljednjih dvadeset godina institucija participativne 
uzajamne pomoći dosta se izmijenila, a samim time i uloga 
kolektiva Usina. Danas je glavni cilj kolektiva Usina osigurati 
podršku za samoupravljanje javnim financijskim sredstvima na 


gradilištima i organizacija građevinskih kooperativa. Ciljanim 
jačanjem samoupravljanja, obitelji su još integriranije u proces 
gradnje, prebacivanjem kontrole od kapitalističkih građevinskih 
kompanija radnicima. Ovaj oblik praktičnog i efikasnog 
organiziranja ljudi može biti sjeme i za druge organizacije širih 
društvenih ciljeva. Članice i članovi kolektiva Usina uvjereni su 
da projekti organizirani na ovaj način mogu stvoriti drugačije 
prostore od kapitalističkog sustava razvoja. Ovaj proces 
uključuje praktično eksperimentiranje, sa svim svojim 
poteškoćama i kontradikcijama, nužno kada se prijedlozi 
alternativnih društvenih praksi temelje na iskustvima zajednice, 
a ne centraliziranim odlukama odozgo. 


KAKO CIJELA STVAR FUNKCIONIRA: GRADILIŠTE 


Gradilište je “miješano“: tokom tjedna rade ugovorni radnici, 
dok vikendom radi radnički kolektiv. Primjerice, na gradilištu 
Comune Urbane Dom Helder Camara koja je povezana s 
Pokretom Bezzemljaša (MST)(2), Usina i obitelji koje sudjeluju 
izrađuju listu materijala i prosljeđuju je osobi zaduženoj za 
kupovanje, koja je također i radnik uključen u gradnju i član 
obitelji. Osoba koja kupuje zadužena je za pronalaženje 
ponuda, ugovaranje i kupovinu materijala. Samo plaćanje zatim 
se prosljeđuje nekom drugom radniku u graditeljskom timu koji 
je također i upravitelj zadužen za plaćanja i kontroliranje 
troškova. Upravitelj je i sam uložio u projekt i organizaciju s 
obitelji. Građevni materijal na gradilištu raspoređuje posebno 
zadužena osoba, skladištar, koji je također član jedne od 
obitelji. Poslove pri samom građenju kroz cijeli tjedan definira, 
provodi i nadgleda kolektiv Usina. Na početku procesa radnike 
je unajmljivao ulagač. Na mjesto unajmljenih radnika postupno 
se uvode organizirani radnici, članovi i članice obitelji ulagača 
koji tako postaju dio procesa formiranja građevinske 
kooperative. 


Tokom vikenda obitelji se podijele u tri grupe (odabrane kroz 
plenume) koje rotiraju zaduženja. Svaka od njih ima posebnu 
funkciju: koordinirati, kupovati ili obavljati nabavku materijala, 
paziti na djecu, paziti na zaštitu na radu, brinuti o kuhinji ili 
čistiti zajedničke prostore. Svaki se tjedan nalaze kako bi 
organizirali projekt bez pomoći Usina. Na kraju svake faze 
gradnje Usina se nalazi s grupom da bi procijenili tijek radova i 
isplanirali sljedeće korake. Usina zatim predlaže nužne radove, 


zadatke i rasporede. 


Radni kolektiv čine po jedan predstavnik svake obitelji. Izostanci 
se prate i dokumentiraju te ukoliko predstavnik/ca dosegne 
određeni broj izostanaka, obitelj gubi pravo na kuću. 
Predstavnik/ca mora biti stariji od 18 i može biti žensko ili 
muško. Na ovaj način zadaci se dodjeljuju ovisno o vještinama 
radnika ili radnica prisutnih za vrijeme gradnje. Budući da se 
zaduženja rotiraju, svatko dobije priliku učiti nove vještine ili ih 
podučavati. Na početku i na kraju svakog dana održavaju se 
sastanci za zajedničko planiranje i evaluaciju. Ovi razgovori 
prilika su za učenje na gradilištu i iziskuju da arhitekti koji rade 
u kolektivu Usina također preuzmu edukacijsku ulogu koja ne 
podrazumijeva samo praksu građenja, već i širenje znanja o 
političkim implikacijama ovakvog pothvata. 


POTENCIJALI GRADNJE U OKVIRU PARTICIPATIVNE PRAKSE | 
UZAJAMNE POMOĆI 


Raditi vikendom, nakon napornog radnog tjedna, nikome nije 
lako. Ovakav radni proces ima smisla samo ako se kroz njega 

politiziraju: 

Rod: Gradnja je tradicionalno muško okruženje, što može biti 
izmijenjeno prisutnošću žena na gradilištu. U ovoj se situaciji 
preispituje i umanjuje tradicionalna uloga muškarca. 


Hijerarhija: Gradnja je također izrazito hijerarhijski 
organizirana. Izmjenom uloga, zbog razmjene iskustava i 
stvaranja okruženja za uzajamno učenje, ova se struktura 
narušava. Svaki sudionik može doprinositi i svi se radnici 
osjećaju i jesu nužni. 

Denaturiranje procesa: Kada se konflikti rješavaju 
samoupravljanjem, procesi gradnje se denaturiraju i odvijaju 
racionalnije jer je konačni cilj korištenje, a ne tržišna razmjena. 
Pravo na konačni produkt: Mnogo je veći osjećaj odgovornosti 
za konačni produkt kada će radnik uistinu i koristiti ono što 
izrađuje. Ovo je suprotno uobičajenim kapitalističkim odnosima 
u proizvodnji gdje je radnik otuđen od onoga što izrađuje. 
Zajednički dobici i poteškoće: Kroz participativnu uzajamnu 
pomoć teškoće se tiču isključivo samih radnika što ojačava 
proces samoupravljanja. 


Učinkovitost samoupravljanja za sve obitelji: Kada bi 

(1) Prvu vladu Radničke stranke (portugalski: Partido dos 
Trabalhadores) u São Paulu vodila je gradonačelnica Luiza 
Erundina u razdoblju od 1989. do 1992. 

(2) Dom Helder Câmara Urban Communos projekt vezan je za Pokret 
radnika bez zemlje (Portugalski: Movimento dos Trabalhadores 
Sem Terra, MST). Ovo je prvo “urbano naselje“MST-a i cilj je 
integracija stanovanja (128 domova), rada, školovanja, kulture, 
rekreacije i zaštite okoliša u jednom projektu. Obitelji koje su dva 
puta eviktirane iz favela u kojima su živjele organizirale su se kao 
“Urban Commune”. Obitelji su odbile uobičajene projekte 
socijalnog stanovanja koje im je ponudila gradska uprava i 
unajmile su kolektiv Usine koji je i prije radio s MST-om na nekim 
drugim projektima. Nakon nekoliko zajedničkih aktivnosti, 4 tipa 
polu-ugrađenih (dvojnih) kuća su isprojektirana s po 10 stambenih 
jedinica od 66 m“, predstavljajući na taj način jezgru organizacijske 
sheme koju je postavio MST. Urbana struktura je projektirana kroz 
zajedničke životne prostore koji uključuju: ultilitarni krajobraz 
(uzgoj hrane), prostrane ulice, amfiteatar, sportsko igralište, 
radionice, zajedničku pekaru, dječji vrtić i jaslice. Sve kuće dijele 
svoja stražnja dvorišta; obitelji odlučuju hoće li ih ostaviti 
otvorenima ili će ih raspodijeliti na privatne parcele. 

x USINA - Centar za projekte u građenom okolišu arhitektonski je 
kolektiv koji 20 godina radi sa samoupravljačkom vertikalnom 
stanogradnjom podupirući inicijative lokalnih zajednica u gustim 
urbanim sredinama. Ova je organizacija radila s oko 5 000 obitelji 
iz više od 15 urbanih narodnih pokreta u São Paulu. Razvija 
prikladne tehnologije kako bi omogućile kompleksnu gradnju 
višekatnica samim stanarima. Stambena izgradnja zasniva se na 
participa-tivnoj uzajamnoj pomoći, mutirão, i samoupravljanju 
resursima. U gradnju su uključeni i društveni sadržaj i buduće 
aktivnosti koje stvaraju dohodak, kao naprimjer zajedničke pekare, 
dječji vrtići i jaslice, kulturni prostori i prostori za profesionalno 
usavršavanje. Glavni cilj Usine je promicati poboljšavanje uvjeta 
života za zajednice nižih novčanih prinosa i pružiti im podršku u 
uključivanju u procese donošenja političkih odluka u borbi za 
socijalnu pravdu i prepoznavanju prava na zemlju, stan i grad. 

Za više informacija: www.usinactah.org.br 

samoupravljanje bilo ograničeno samo na koordinaciju i 
upravljanje gradilištem, bilo bi mnogo teže bilo kome 
sudjelovati jer je broj potrebnih upravnih uloga vrlo malen, a 
potrebnih radnika vrlo velik. 


UNUTARNJA ORGANIZACIJA KOLEKTIVA USINA 


Usina je samoupravljajući kolektiv. Svi radnici, bez obzira na 
dob, rod, iskustvo ili struku, imaju ista prava i obaveze. Svatko 
prima istu naknadu, svi daju prijedloge i donose odluke i imaju 
pristup svim financijskim i operativnim podacima u uredu. Svaki 
tjedan održavaju se glavni sastanci kako bi se raspravila 
trenutna faza projekta, razmijenila iskustva i donosile odluke na 
razini kolektiva. Svi se rotiraju na različitim ulogama kao što su 
koordinacija, skladištenje, financijsko i operativno upravljanje. 
Svaki radnik ispunjava svoju tablicu radnih sati, obavlja 
administrativne poslove, sudjeluje u glavnim sastancima i traži 
nove poslove. Sve satnice su jednake jer se polazi od ideje da 
su svi poslovi jednako bitni za rad kolektiva. Radnicima se 
također računa i nadoknađuje vrijeme provedeno u prijevozu 
do ureda, gradilišta ili zajednica, uzimajući pri tome u obzir da 
rad često uključuje i putovanje na rub 50 Paula (katkada se 
više vremena provede u putovanju nego radeći na gradilištu). 
Takvom je specifikacijom i razdvajanjem razjašnjena nužnost 
svakog od sudionika. 


Horizontalna struktura rada, koja teži kvaliteti povrh 
kapitalističke produktivnosti, najčešće je slabo nagrađena, 
posebice zbog toga što stambena izgradnja zahtijeva velike 
ekonomske izdatke. Ovakav način rada koji je suprotstavljen 
dominantnom trendu, treba pomoć izvana da bi se mogao 
nastaviti u ovom obliku. Danas članovi kolektiva Usina moraju 
raditi poslove sa strane kako bi mogli uzdržavati rad kolektiva. 
Zbog toga je sam kolektiv uvijek u nedostatku ljudi, no ipak se 
nastavlja boriti. <] 

Morana Manger, Srđan Giovanelli, Damir Sekulić 
Suvremena hrvatska arhitektura 

PAMETNIJA 
ZGRADA: 

OD STRATEGIJA 
PREŽIVLJAVANJA 
KA STANOVANJU 
ZA SVE 


ANA VILENICA, ANA DŽOKIĆ | 
MARC NEELEN 


Danas je normalizirano stanje u kojem je stanogradnja 
isključivo profitabilna aktivnost po jednostavnom i modelu: 
developer profitira, mi se zadužujemo. Uspostavljanje 
novog, neprofitabilnog i solidarnog aktera u polju 
stanogradnje nije samo tehničko već i iznimno škakljivo 
političko pitanje. Na tom tragu, u Beogradu je nedavno 
osnovana stambena zadruga nastala kroz radionice 
Pametnija zgrada u sklopu platforme Ko gradi grad. 

x Ana Džokić i Marc Neelen su arhitekti i osnivači prakse STEALTH. 
unlimited koja svoj rad bazira na direktnom terenskom istraživanju 
i aktivističkim potencijalima djelovanja u arhitekturi. Ana Vilenica 
je povjesničarka i teoretičarka umjetnosti, istraživačica i aktivistica. 
Svo troje članovi su inicijative Pametnija zgrada. 

Nova periferijska realnost u Srbiji u poslednjih dvadesetak 
godina stavila je u pogon novi (stari) model rešavanja 
stambenog pitanja “svako za sebe“. Takav model je proizveo 
situaciju u kojoj ogroman broj ljudi nije u mogućnosti da u 
zadatim uslovima reši stambeno pitanje. Pametnija zgrada je 
nastala iz potrebe da se napravi iskorak iz ove situacije i da se 
interveniše u norme aktuelnog tržišnog modela stanovanja, 
kako bi se pitanje stanovanja denaturalizovalo i odvojilo od 
prinuda neizdrživih mikro kredita, ekonomskog i socijalnog 
porobljavanja, siromaštva i rodno zasnovane zavisnosti. 
Pametnija zgrada je mogući model stanovanja i novog tipa 
kolektivnog aktera koji izlazi izvan uvrežene metode u kojoj 
samo developer može graditi i zarađivati. Ovaj model želi da se 
što više približi idealu priuštivog stanovanja za sve izvan/kroz/ 
između/pored osvedočenih režima moći kojim dominiraju 
ekonomski akteri i njihovi profitni interesi praćeni političkim 
voluntarizmom. 


STANOVANJE OD REALNOSTI DO FIKCIJE? 


Aktuelne stambene politike u Srbiji posledica su strukturalnih 
promena koje su pratile dezintegraciju Jugoslavije, posebno 
promenu društvenog u privatno vlasništvo. 

U Jugoslaviji je razvijan specifičan model stanovanja, koji je bio 
u korelaciji sa novim proizvodnim odnosima zasnovanim na 
industrijalizaciji i podruštvljenim sredstvima za proizvodnju. 
Društveni ideal bio je zasnovan na punoj zaposlenosti koja je 
služila i kao kanal za distribuciju socijalnih dobara, uključujući i 
stanove. Stanovanje je bilo koncipirano kao osnovno pravo na 
korišćenje stambenog prostora, a u oblast stanovanja su 
uvođeni mehanizmi samoupravljanja. Stanovi su dodeljivani na 
permanentno korišćenje, a distribuirani su preko rang lista 
zaposlenih. Ekonomski problemi i krize onemogućavali su 
ispunjenje ovakvih ideala i proizveli deficit stanova koji su zatim 
prema utvrđenim mehanizmima distribuirani uglavnom 
grupama višeg statusa, jer stanovanje nikada nije bilo 
definisano kao socijalno pitanje, dok su grupe sa nižim 
primanjima bile primorane da traže druge načine za rešavanje 
svog stambenog pitanja. Izlazne strategije stanovanja država je 
takođe pomagala pozajmicama i kreditima i različitim 


pogodnostima, što je stvorilo realnost u kojoj je u Beogradu 

46 posto stambenog fonda bilo u privatnom vlasništvu. Oni koji 
nisu uspeli da se dobro pozicioniraju na rang listama, 
pribegavali su i ilegalnoj gradnji, koja se takođe tolerisala, ali je 
svakako bila važan simptom nemogućnosti sistema da odgovori 
na potrebe stanovništva. 


Nakon 1990-ih situacija na polju stanovanja se drastično menja 
ina snagu stupa norma ultimativne privatizacije. Aneksom 
Zakona o stanovanju iz 1992. regulisan je otkup stanova u 
društvenom vlasništvu, kao da većina potencijalnih kupaca 
nikada nije odvajala procenat od svoje plate za stambeni fond. 
Nakon euforije otkupa stanova po relativno niskim cenama, 
kada je otkupljeno preko 90 posto stanova u društvenom 
vlasništvu, i slivanjem sredstava u državni budžet kojim se, po 
svemu sudeći, u to vreme finansirao rat, cene nekretnina su 
naglo skočile, formiralo se tržište, a stanovi su postali poželjna 
roba. Ova situacija ubrzo je proizvela model stanovanja “svako 
za sebe“. Tokom 1990-ih stambeno pitanje se uglavnom rešava 
neformalnom nadogradnjom ili nelegalnom gradnjom na 
periferiji grada gde su mnogi, prepušteni sami samima, potražili 
rešenje svog stambenog pitanja. Za razliku od perioda 
socijalizma, ilegalna gradnja na najboljim lokacijama u gradu ili 
centralnim gradskim opštinama postala je opšteprihvaćena 
praksa i među novostvorenom ekonomskom elitom. 


Kao važni akteri javljaju se i domaći investitori u stanogradnji. U 
konstantnoj potrazi za smanjenjem troškova oni takođe 
zaobilaze zakonsku regulaciju ulaskom u sivu ekonomiju, 
oslanjanjem na neformalne kanale i koruptivne prakse. Takvu 
stanogradnju često su pratile malverzacije u kojima je jedan 
stan prodavan po dva i više puta, čineći kupovinu stana 
opasnom igrom s neizvesnim ishodom. Nezadovoljstvo 
prevarenih građana kanalisalo se u akcijama kampovanja u 
nedovršenim objektima ili čak oduzimanjem objekta od 
investitora u pokušaju da se zgrade samostalno završe. Kao 
jedini mehanizam socijalnog stanovanja tokom 1990-ih 
funkcionisao je Solidarni fond za stanovanje, koji je radio do 
2004. godine i služio uglavnom kao servis za subvencionisanje 
izgradnje stanova za one sa srednjim prihodima. Ovome treba 


dodati i činjenicu da je danas preko 15 posto stanova 
prenaseljeno, da značajan broj stambenih jedinica nema 
kanalizaciju, da više od 15 posto stanova nije izgrađeno od 
čvrstog materijala ili ne zadovoljava osnovne kriterijume 
stambene namene. Poseban problem je privatni rentijerski 
sektor koji je u potpunosti neregulisan i spada u domen crnog 
tržišta, što znači da vrlo retko postoje ugovori, da ne postoji 
praćenje i regulisanje rente, što one koji iznajmljuju stanove 
dovodi u vrlo ranjiv položaj. Efekat privatizacije je i činjenica da 
javni rentijerski sektor gotovo ne postoji, prisutan je samo u 
malom broju slučajeva, od kojih je najveći broj onih stanova koji 
se nalaze u procesu denacionalizacije. 


Nakon 2000. počele su pripreme za masovnu legalizaciju ovog 
izvanzakonskog mehura, regulisanu 2009. godine novim 
Zakonom o legalizaciji. Činjenica je da je do danas samo mali 
broj objekata legalizovan, dok većina moćnijih igrača uspešno 
izbegava skupu i dugotrajnu proceduru. Do 2008. godine, uoči 
ekonomske krize, zabeležen je skok cena nekretnina po 
kvadratnom metru u boljim zonama Beograda, dostižući cenu 
od 3000 evra bez poreza. Stan od 41 m? kod novobeogradske 
Arene se, na primer, prodavao za 123 000 evra. lako su cene po 
m2 poslednjih godina značajno umanjene, to ni na koji način ne 
rešava pitanje stanovanja svih onih kojima je stambeni prostor 
potreban. Prosečna plata u Beogradu u julu 2013. godine bila 
je 435 evra, što zajedno sa skiciranim stanjem čini očiglednim 
razloge zbog kojih, prema zvaničnim procenama, 140 000 ljudi 
nema rešeno stambeno pitanje, dok je u realnosti taj broj 
mnogo veći. Ova situacija još više se pogoršala aktuelnim 
merama štednje koje se sprovode u Srbiji u cilju strukturalnih 
prilagođavanja i smanjenja budžetskog deficita. 

STAN ZA ŽIVOTA? 


Pametnija zgrada je započela svoj rad sa namerom da iskorači 
preko zadate norme i modela rešavanja stambenog pitanja kroz 
nepriuštive stanove na tržištu, polazeći od premise da je način 
na koji se dolazi do rešavanja stambenog pitanja društveni 
konstrukt, a ne prirodno stanje. Osnovna ideja je bila da se 
pronađe i promisli model za izgradnju stambenog prostora koji 
će biti dostupan većini onih koji pod trenutnim tržišnim 

(1) Ko gradi grad platformu su 2010. u Beogradu pokrenuli Marko 

Aksentijević, STEALTH.unlimited (Ana Džokić i Marc Neelen) i 
Kulturni centar Rex. http://kogradigrad.org/ 


uslovima to sebi ne mogu da priušte. 


Pametniju zgradu inicirala je platforma Ko gradi grad(1) krajem 
2012. godine. Nakon prvog sastanka, grupu od 30-ak ljudi sa 
različitom motivacijom, prvenstveno egzistencijalnom ili 
profesionalnom, objedinio je politički motiv — činjenica da je 
zajednica onih “koji nemaju“ ugrožena samom praksom 
privatnog vlasništva koja reprodukuje diskriminaciju i 
alijenaciju. To je profilisalo rad grupe u pravcu stvaranja modela 
zasnovanog na saradnji i solidarnosti, što bi trebalo da omogući 
politički fokusiranije i određenije delovanje na terenu na kojem 
se sistematski gase i potiskuju mogućnosti čiji nosilac nije 
developer. 


Tokom višemesečnih zajedničkih diskusija i rada, uz učešće 
teoretičara i pravnika, kao organizacioni model i pravni subjekt 
predložena je stambena zadruga, ali je kao model, poznati 
prisutan u različitim istorijskim trenucima u lokalnoj sredini, 
morao da bude iznova osmišljen. Kroz izmene u zakonodavstvu 
tokom poslednjih dvadeset godina moguće je pratiti kako se 
sve manje i manje podržava format stambenih zadruga. 
Sklonjen na stranu, ovaj oblik organizovanja se degenerisao u 
koruptivnoj praksi i skliznuo ka tržišnoj logici, čije je delovanje 
svedeno isključivo na profit. Stambene zadruge, koje danas 
rade u transformisanom vidu u Beogradu, funkcionišu kao 
posrednik između investitora i onih kojima je stan potreban, 
bez ikakvih pogodnosti za buduće stanare. Kao glavni zadatak 
“pametniji“ model stambene zadruge postavio je dovođenje u 
pitanje osnovnih principa koji su onemogućili rešavanje 
stambenog pitanja, a to su profit, bilo finansijski, simbolički ili 
oni manje merljivi, i vlasništvo. Jedan od predloženih modela 


kojim bi se delimično rešio problem individualnog vlasništva 
jeste prebacivanje vlasničkih prava na stambenu zadrugu, čime 
bi zadrugari postali rentijeri po pristupačnim cenama 
određenim na skupštini. Kako bi se ograničila mogućnost 
profitiranja, predloženo je ograničenje rasta cene jednom kada 
je stan završen. Ukoliko bi neko želeo da se odseli i proda svoj 
stan, mogao bi samo da vrati ono što je investirao u gradnju. Na 
taj način bi mogućnost ulaska novih ljudi bila konstantno 
otvorena. 


Model zadruge takođe je pružio grupi mogući okvir za 
proizvodnju alternative modelu “ja nemam stan — ja imam 
stan“ ka modelu “mi nemamo stan- mi imamo stan“. Ovakav 
pristup implicira odbacivanje postojećeg modela zasnovanog 
na strahu i konstantnim pretnjama od mogućih prevara, ka 
modelu koji bi bio otvoren za sve one u istoj nevolji da 
doprinesu stvaranju modela koji bi se u perspektivi obraćao 
hiljadama onih što ne mogu da dođu do stana pod trenutnim 
okolnostima, kako bi se prešlo sa principa “mi” u princip “svi”. 


Pored organizacionog modela grupa je napravila i okvirni 
proračun potrebnih sredstava za gradnju i finansiranje 
zasnovan na solidarnoj ekonomiji između ekonomski 
nejednakih učesnika, što podrazumeva isključivanje investitora 
kao posrednika i tržišnih modela kreditiranja, a oslanja se 
većinom na resurse same grupe. Model predviđa umanjenje 
troškova komunalija izgradnjom stanova visoke energetske 
efikasnosti, umanjenje troškova građevinskog materijala i rada 
kroz kolektivni pristup koji se oslanja na samoizgradnju i 
uradimo-zajedno tehnike kad god je to moguće, umanjenje 
troškova instalacija (sanitarna i kuhinjska oprema) kroz 
zajedničku kupovinu, optimizaciju veličine stanova, tako što će 
neke funkcije postati deo zajedničkog života (poput zajedničke 
vešernice, soba za goste, ali i društvenog centra itd.). Struktura 
predviđa uključivanje samo 20% članova koji su u stanju da 
odmah ulože neophodnu sumu prodajom prethodnog 
neadekvatnog stana, dok je 80% stanova namenjeno ljudima 
kojima je to nedostižno. Oni koji se uključe u ovakav poduhvat, 
mogli bi da izaberu na koji način će doprineti: da li kroz 
avansno ulaganje, dugoročno mesečno otplaćivanje ili 
(delimično) sopstvenim radom. Proračun je napravljen u 
odnosu na statističke podatke prema kojima prosečan prihod 
po domaćinstvu iznosi RSD 59,898 ili 518€, prema čemu nije 
moguće očekivati da domaćinstvo troši više od 15 posto ili 80€ 
na stan i komunalije, što u realnosti onih koji tek ulaze na 
stambeno tržište višestruko premašuje ovu sumu. 


PROBLEMI NA TERENU 


Tokom rada grupa Pametnije zgrade suočila se sa nizom realnih 
i potencijalnih problema što tehničkih, što zakonskih i 


proceduralnih, a što onih ideološko-političke prirode. 


Najpre, kako bi jedan ovakav model bio moguć, potrebno je da 
opštine, grad ili država prepoznaju značaj ovakvog modela 
stanogradnje i zemljište ponude na upotrebu pod veoma 
povoljnim uslovima ili bez nadoknade, da znatno umanje 
plaćanje naknade za gradsko građevinsko zemljište i obezbede 
uslove da se krediti kojima se finansira gradnja ostvare na 
nekomercijalnoj (beskamatnoj ili niskokamatnoj) osnovi. 
Poseban problem predstavlja i energetski monopol u Srbiji koji 
otežava proizvodnju sopstvene energije ogromnim taksama 
koje je neophodno platiti državnim energetskim kompanijama. 
Kako bi ovakav projekat bio moguć, neophodno je da država 
počne da podržava lokalnu proizvodnju energije. Svi ovi 
problemi stavljaju grupu pred izazov lobiranja političkih aktera. 
Deo grupe je u pravcu ostvarenja bolje vidljivosti i provere 
pojedinih pretpostavki koje je grupa razvila, odgovorio ove 
godine na arhitektonski konkurs MILD home, koji je raspisala 
beogradska Opština Savski venac, i dobio jednu od tri 
ravnopravne prve nagrade što je otvorilo put za moguće 
razgovore i pregovaranja sa političkim akterima. 


Jedan od potencijalnih problema ovakvog pristupa takođe su i 
mogući kontra efekti koje model može da proizvede. Uvođenje 
neprofitnog modela stanovanja i gradnje ispod tržišne cene 
direktno ugrožava teritoriju investitora i njihovih mogućih 
kupaca. Opasnost leži i u mogućim pritiscima investitora na 
političke aktere i u uvođenju novih mera za zaštitu tržišnih 
uslova. Potencijalna opasnost takođe leži u preuzimanju 
obaveza države i umekšavanje potencijalne socijalne pobune 
koju bi ovakav model mogao delimično da normalizuje, jer ne 
rešava suštinski sistematski problem. 


S druge strane, opasnost je takođe prepoznata i u 
potencijalnom etiketiranju projekta kao preterano 
subverzivnog, ukoliko bi se otvoreno išlo sa kritikom 
dominantnog periferno-kapitalističkog ekonomsko-političkog 
sistema i njegovih ideoloških mehanizama, što bi moglo da 
dovede do izostanka neophodne institucionalne pomoći. 
Neophodno je, takođe, imati u vidu i da ko-stanarska 
metodologija i lobiranje može imati i vrlo različite socijalne 

ciljeve, obojene različitim ideološkim pozadinama koje oblikuju 
motivacije i ambicije učesnika. U pravcu boljeg sagledavanja 
različitih ideologija u igri: ideologija koncepta Pametnija zgrada, 
grupe Pametnija zgrada, tima koji je radio na arhitektonskom 
konkursu, fondacije koja je do sada finansirala Ko gradi grad, 
Kulturnog centra Rex, gde se održavaju sastanci i koja 
funkcioniše kao partnerska organizacija, ideologija Opštine 
Savski venac i projekta MILD Home, pokrenuta je interna 
anketa koja se bavi motivacijom, zahtevima, očekivanjima i 
drugim pozicijama svih onih oko Pametnije zgrade. 
N 


a kraju, važno je istaći da se ključna prepreka za inicijativu 
vratila upravo na suštinskom mestu pokušaja uvođenja novog 
aktera u polje stanogradnje i potvrdila početnu dijagnozu : 
sistematsku marginalizaciju i isključivanje svih potencijalnih 
inicijativa koja dolazi odozdo i koja bi mogla da ugrozi interese i 
biznis dilove vladajuće oligarhije. Tokom rada na Pametnijoj 
zgradi premijer Srbije je izašao u javnost sa novom inicijativom 
oja bi trebala da ublaži neizdrživo stanje mera štednji. U 
pitanju je inicijativa za izgradnju od 50 do 100 000 pristupačnih 
stanova po ceni, sličnoj onoj do koje je došla i Pametnija 
zgrada, od oko 400 evra po metru kvadratnom, koje bi gradili 
isključivo komercijalni investitori, na državnom zemljištu, uz 
obezbeđivanje bezinteresnih kredita. Predlog je stigao sa 
naznakom da je ovo zadatak za koji samo strani investitori, kao 
što su oni iz Ujedinjenih Arapskih Emirata, imaju kapacitete. 


STANOVANJE KAO DEO ZAJEDNIČKE BORBE 


Pametnija zgrada je samo jedna od mogućih mikro strategija 
delovanja i preživljavanja u trenutku kada se suočavamo s 
neizdrživo socijalno neosetljivim stambenim politikama, koje 
tek stvaraju uslove za bogaćenje manjine, a daleko su od toga 
da rešavaju stambeno pitanje većine. Ovakvi modeli mogu 
imati ulogu suočavanja političkih aktera sa njihovom vlastitom 
političkom neodgovornošću, ali i privremene mogućnosti za 
rešavanje egzistencijalnih problema. No, kada govorimo o 
stanovanju u bilo kojoj meri, neophodan je i uvid u mogućnost 
zajedničkog sistematskog delovanja i promena uslova života i 
rada u pravcu pravednijeg društva za sve, izvan osvedočenih 
odnosa moći. 


Neposredni problem koji upravo svedoči o neodrživoj situaciji u 
polju stambenih politika, a sa kojim se danas suočavamo, 
predstavljaju i novi mega projekti uglavnom elitnog stanovanja, 
poput Beograda navodi. Takvi projekti pokreću nova iseljavanja 
korisnika stanarskih prava bez obezbeđivanja adekvatne 

alternative za život i postaju nova mašina za proizvodnju 
siromaštva i beskućništva, ali i getoizacije elita. Pitanje 
stanovanja u lokalnim borbama često predstavlja sekundarno 
pitanje. Ono što je neophodno jeste da ovo važno strukturalno 
pitanje ponovo prisvojimo kao neodvojivi i neodeljivi deo 
dinamike političkog delovanja. < 

PREŽIVLJAVANJE 

MARIJA ĆAĆIĆ 


U vrijeme kad gradovi poput Detroita bankrotiraju i dok se u 
Americi ponavljaju prizori koji podsjećaju na scenografije 
Velike depresije dvadesetih, treba se prisjetiti da je pad 
velikog američkog grada počeo još nakon Drugog svjetskog 
rata i to paradoksalno — usponom i povećanjem standarda 
njegovog stanovništva. U pozadini velikih američkih 
migracija, čuvenih marširanja za prava afroameričkog 
stanovništva i posljedičnih nominalno izborenih prava nalazi 
se gerilska borba Crnih pantera za poboljšanje materijalnih 
uvjeta života stanovništva ostavljenog po strani čuvene 
američke suburbanizacije. 


* Marija Ćaćić je prevoditeljica, jedna od urednica časopisa Zarez i 
članica Femfronta. 

Mjere štednje i napadi na javna dobra, pri čemu su naročito na 
udaru zdravstveni, obrazovni i socijalni sustav, prije svega se 
prelamaju preko leđa žena. Aktivnosti koje žene tradicionalno 
obavljaju (ponajprije briga o djeci i starijima) postaju ili već jesu 
tzv. “DTP-aktivnosti“(1). Ovo bi značilo da one žene koje si to 
mogu priuštiti individualno plaćaju uslugu skrbi, a one koje si 
ne mogu priuštiti plaćanje postaju dodatno opterećene teškim 
neplaćenim radom, tj. individualnom i neposrednom skrbi o 
bližnjima“(2). Pritom među feministkinjama koje se žele aktivno 
boriti protiv posljedica mjera štednje postoji dvojba da li se u 
političkom organiziranju držati tradicionalno ženskoga posla 
stvaranjem servisa koji su prvenstveno usmjereni na brigu o 
drugima, ili u potpunosti odbaciti takav tip političkog rada i na 
taj način poticati rodnu ravnopravnost unutar svojih kolektiva. 
Primjer organiziranja i političkog rada Crnih pantera možda 
neće dati konačan odgovor na poviše spomenute dvojbe, ali 
pokazuje da je moguće preuzeti tradicionalno “ženski dio 
posla“ i steći političku moć u organizaciji koja je izvana izrazito 
“muška”. No, odabirom ove teme želimo istaknuti važnost 
uspostavljanja paralelnih terenskih struktura kao ključnog 
aspekta u političkom organiziranju s lijevim predznakom. 


CRNE PANTERE 


Ovdje će biti govora prvenstveno o partiji Crnih pantera ili 
BPP-u (Black Panthers Party) u Oaklandu gdje partija i nastaje, 
te o specifičnim okolnostima koje su doprinijele njezinom 
nastanku: povijesti sindikalnog organiziranja u Oaklandu i 
uzrocima i posljedicama tendencioznih promjena u logici 
prostornog planiranja u poslijeratnom kontekstu Sjeverne 
Kalifornije. 


Uobičajeno se smatra da pokret za prava crnaca na sjeveru 
proizlazi direktno iz borbe za građanska prava crnaca na jugu 
SAD-a; no Crne pantere rezultat su drugačijih povijesnih 
okolnosti. Njihov način i razlozi djelovanja proizlaze iz povijesti 
organiziranja urbanih zajednica, radničkih pokreta tijekom 
1930-ih i 1940-ih godina, te blizine UC Berkeley i Merritt 
Collegea. Kad se uspoređuje južni i sjeverni pokret uvijek se 
govori o mirnom pokretu na jugu i militantnom, nasilnom 
sjeveru, što je svakako pretjerano pojednostavljivanje. 


Djelovanje Crnih pantera je pokušaj nalaženja političkih i 
ekonomskih alternativa tada postojećem sustavu utemeljen na 
lokalnim primjerima. 


Nakon ekonomskog buma poslije Drugog svjetskog rata nije se 
dogodila preraspodjela bogatstva, nego dolazi do nejednakog 
razvoja urbanih sredina i predgrađa, deindustrijalizacije i 
mehanizacije luka, segregacije stanovanja po rasnoj osnovi, 
rasne diskriminacije na tržištu rada itd. Premda su tijekom 
1960-ih postignuti veliki pravni uspjesi za prava crnaca u SAD-u, 
njihova ekonomska situacija se nije bitno poboljšala; štoviše u 
urbanim sredinama raste nezaposlenost i nastaje ono što 
poznajemo kao geto. U tom svjetlu, sasvim je razumljivo da se 
Pantere odlučuju na militantniji pristup jer je liberalni i 
tradicionalni očito zakazao u urbanim sredinama (riječima 
Stokelyja Carmichaela: “Crnci se moraju sami organizirati ne 
obazirući se na to što je tradicionalno prihvatljivo, upravo zato 
što su tradicionalni pristupi podbacili.“). 

Sam Oakland je prije značajnih intervencija u urbani prostor i 
procesa suburbanizacije bio organiziran tako da se na otoku 
Alameda uz obalu grada nalazila luka i vojna baza, a u 
priobalnom pojasu grada nalazile su se tvornice i stambene 
jedinice za radničku klasu. Kako se teren penje prema 
unutrašnjosti, tako raste i imovinski status stanovnika- u 
brdovitim predjelima naselila se viša klasa, a u pojasu između 
radničkih četvrti i većinski bijelih četvrti na povišenom terenu, 
odvijao se gospodarski život grada u njegovom komercijalnom 
središtu. Međutim, svaki distrikt grada je nekada u sebi 
sadržavao sve funkcije; što se zapravo kasnije donekle prenijelo 
ina predgrađa koja su atipično građena oko specifičnih tvornica 
kojima su okolni distrikti davali porezne olakšice. Sve je to 
dakako bilo u skladu sa zahtjevima sindikata u predratnom 
periodu, koji su tražili bolje životne uvjete i nadnice za svoje 
članstvo. 


SINDIKATI 


Istina je da su se bijelci i crnci na području Oaklanda zajedno 
uključivali u radničke borbe prije i tijekom Drugog svjetskog 
rata, no crnci su uvijek igrali sporednu ulogu i njihovi zahtjevi 
su bili u pozadini. Rasna nejednakost se nije propitivala, kao ni 


rasističke prakse koje su dovele do ostvarivanja zahtjeva 
isključivo bjelačkog sindikalnog članstva. Lokalni sindikalni 
pokreti tada su tražili sindikalne nadnice, dostupno i povoljno 
zdravstvo i stanovanje te niže poreze za radnike. Ljevicom u 
Oaklandu u to vrijeme smatrali su se crni sindikati poput 
Brotherhood of Sleeping Car Porters, te lijevo krilo ILWU-a 
(International Longshoremen's and Warehousemen's Union) i 
MCSU-a (Marine Cooks and Stewards Union), no oni nisu 
uživali široku podršku- njihovo članstvo je u slučaju Bratstva 
bilo isključivo crnačko, dok su u drugima također imali značajan 
udio. (Zanimanje članova prethodno spomenutog Bratstva 
držalo se prestižnim zbog lakših uvjeta rada i boljih nadnica.) 
Bratstvo je, primjerice, surađivalo i s pravnicima koji su 
diplomirali na lokalnom UC-u, dok su lokalne crne žene bile 
aktivistice za pitanja stanovanja. 


Općenito gledano, borbe pomoraca duge plovidbe tijekom 
1930-ih i željezničara 1940-ih zaokrenuli su oštro nalijevo 
politiku lokalnih sindikata i organizacija koje su radile unutar 
zajednice. U tom kolopletu predratnih borbi može se naći 
direktna veza između crnih sindikalista, crnačkih organizacija na 
lokalnim visokim učilištima i Crnih pantera. 


SUBURBANIZACIJA 


Nakon Drugog svjetskog rata, kao i u mnogim europskim 
državama, federalna se vlada aktivno uključuje u planiranje 
prostora, te osniva federalne agencije i programe 
subvencioniranja pri rješavanju stambenog pitanja. Federalna 
vlada tu igra podjednako važnu ulogu kao lokalna vlast i 
privatne korporacije budući da je upravo ona preusmjeravala 
migracijske tokove prema određenim urbanim središtima, te su 
u jednima poticali razvoj, a u drugima ga priječili. Na taj način, 
u dvadeset godina po završetku rata četiri milijuna crnaca s 
juga migrira na sjeveroistok i sjeverozapad SAD-a. 

Pored programa socijalnog stanovanja u gradskim središtima 
(pretežno višestambene zgrade) nastaju i karakteristično 
američke tipologije suburbanih naselja. Pritom, ova 
novoizgrađena predgrađa koja su postala zasebne municipalne 
oblasti preusmjeravaju porezne prihode iz gradova oko kojih 
nastaju. Najveći dio sredstava iz federalnih fondova zapravo je 

WE SHALL SURVIVE. WITHOUT A DOUBT 


Emory Douglas, grafika iz novina The Black Panther, Kolovoz 21, 
1971. 


“Budući da su postojeći koncepti proizvodnje i reprodukcije sami po 
sebi ograničeni, moramo iznaći preciznije termine kako bismo 
odredili te dvije sfere. Od sada ćemo za njihovo imenovanje koristiti 
dva vrlo deskriptivna (i stoga prilično nezgrapna) termina: (a) 
direktno tržišno posredovana sfera (DTP) i (b) indirektno tržišno 
posredovana sfera (ITP). [...] Proizvodnja i reprodukcija radne 
snage zahtijeva čitav niz aktivnosti; neke od njih se provode u 
direktno tržišno posredovanoj ili DTP-sferi (one koje se kupuju kao 
roba, bilo kao proizvod bilo kao usluga), dok se druge odvijaju u 
onoj sferi koja nije direktno posredovana tržištem — ITP-sferi.“ 
Prijevod teksta “Logika roda“ objavljen je u Zarezu br. 375 30. 
siječnja 2014. godine u prijevodu Vesne Vuković, Anje Plazonje i 
autorice ovog teksta. 


Tekst je nastao na osnovu izlaganja u sklopu programa Paralelne 
strukture u organizaciji Baze za radnička prava i demokratizaciju i 
MAZa. 

Autorica se zahvaljuje kolegicama Mileni Ostojić i Vesni Vuković na 
mnogobrojnim raspravama o ovoj temi i zajedničkom radu na njoj. 


otišao u poticanje nekretninskog buma predgrađa. lako se 
koristi termin “bijeg bijelaca“ (“white flight“) za proces 
iseljavanja u predgrađa, bijelci nisu pobjegli u predgrađa: ondje 
su ih privukle subvencije federalne vlade te niske stope 
oporezivanja, što je bilo ostvarenje zahtjeva sindikata. Ista su se 
ta prava (na adekvatan stambeni prostor, niže poreze, više 
nadnice) uskraćivale crnačkom stanovništvu. 


URBANI PROSTOR 


Sredinom1960-ih napokon se kreće u obnovu središta grada 
ao poprišta akumulacije kapitala. Zemljišta se prenamjenjuju, 
slamovi se raščišćavaju, u Oaklandu se, kao i u drugim 
industrijskim središtima poput Detroita, gradi autocesta i ostali 
vidovi brzog prijevoza, dok se luke mehaniziraju, a industrija 
automatizira ili gasi. Sve to dovodi do daljnjeg smanjenja 
dostupnih radnih mjesta. U tvornicama izvan grada za crnce 
nije bilo posla, štoviše i dobar dio poslova unutar grada išao je 
u ruke bijelaca iz predgrađa koji su svakodnevno putovali (tada 
izgrađenom) prometnom infrastrukturom što je otvorilo 
mogućnost dnevne migracije iz predgrađa u geto. 

Uslijed svega navedenog, valja istaknuti da su za razliku od 
crnačkih borbi na jugu, zahtjevi na sjeveru fokusirani na 
ekonomska, a manje na građanska prava. 


GETO 

Oaklanda do pojave BPP-a svode se na programe usredotočene 
na pojedince, ne na strukturne probleme grada. Crne pantere u 
svoju neposrednu okolinu interveniraju radikalnom kritikom 
urbanog razvoja te krive poslijeratnu politiku razvoja za 
povećanje crnog siromaštva. 


U takvim su okolnostima 1966. godine tadašnji studenti Merritt 
Collegea Bobby Seale i Huey Newton osnovali BPP. Prije toga, 
za vrijeme studija bili su članovi Udruženja Afroamerikanaca 
(Afroamerican Association), organizacije koja je zastupala stav 
da su obrazovanje i stjecanje kvalifikacije temelj za izgradnju 
ekonomske moći Afroamerikanaca. No, organizacija je ozbiljno 
skliznula u kulturni nacionalizam zbog kojega su je osnivači 
Crnih Pantera, Seale i Newton, u konačnici napustili. Nakon 


sudjelovanja u programima u zajednici u Oaklandu, dvojica 
istaknutih osnivača Partije shvaćaju da žele politiku povezanu sa 
stvarnošću života u getu, a ne tlapnje o usponu u srednju klasu. 
Prema Newtonu, crnci unutar SAD-a samo su još jedna kolonija 
koju eksploatira bijela imperijalistička klasa. Oslanjajući se na 
Mao Ce-tunga, zalagali su se za internacionalizam i borbu protiv 
kolonizatora u suradnji s drugim potlačenim narodima, 
primjerice s pokretom Chicanosa i bijelcima koji su bili 
antiimperijalisti, te su inzistirali na crnom ponosu i obrani 
lokalne zajednice. 


PREŽIVLJAVANJE 


Zbog ustrajne policijske represije, brojnih uhićenja pa čak i 
atentata na članove, Partija već 1968. gubi na zamahu. U tom 
je trenutku žensko članstvo preuzelo vodeću ulogu (iako su i prije 
žene bile zastupljene u svim tijelima Partije) kako bi organizacija 
nastavila funkcionirati. Uslijed borbi između frakcije koja se 
zalagala za gerilski rat i frakcije koja se zalagala za nastavljanje 
borbe programima u zajednici, potonja opcija koju je zastupao 
Newton, odnosi prevagu. Do kraja ljeta 1971. tzv. “programi za 
preživljavanje“ postaju primarni način djelovanja BPP-a te se 
njegov opseg širi. 


“Programi za preživljavanje do revolucije“ (Survival Programs 
Pending Revolution) nastaju kako bi pokrili pukotine nastale 
socijalnom krizom koje su najviše pogodile industrijske radnike 
američkih inner city-a, dijelova gradova u kojima predominantno 
živi crnačko stanovništvo. Većinu posla u tim programima 
obavljale su žene, pogotovo nakon što je većina muškog vodstva 
pritvorena ili je primorana otići u egzil zbog državne opresije. 
lako spomenuti programi padaju u sjenu imidža članova BPP-a, 
danas je poznato da je FBI najopasnijim dijelom djelovanja BPP-a 
smatrao upravo njih. Samo za ilustraciju policijske represije nad 
ovim pokretom, od 295 otvorenih operacija protiv pokreta za 
prava crnaca do kraja 1970-ih 233 su bile usmjerene protiv Crnih 
pantera. 


Programi za preživljavanje započeli su 1968. besplatnim 
doručcima za djecu školske dobi, pa čak i besplatnom 
ambulantom uspostavljenom 1974. godine. Tzv. Škole 


oslobođenja (Liberation Schools) u kojima su djeca učila o 
“klasnoj borbi u smislu crnačke povijesti“ osnovane su 1969.; 
1970. započeo je program s besplatnom odjećom te je osnovana 
fondacija za istraživanje anemije srpastih stanica (mutirani gen 
koji nose većinom ljudi afričkog porijekla), a do 1972. aktiviran je 
i program besplatne prehrane. Program doručaka za djecu je 
posebno rasvjetljavao klasnu i rasnu nejednakost u SAD-u: 
uspostavljeni federalni pandan išao je ponajviše u korist školskim 
distriktima u kojima je obitavala srednja klasa, a učinak BPP-a je 
zasigurno doprinio uspostavljanju sličnih programa i u crnačkim 
getima desetak godina kasnije. 


Ti programi imali su dva osnovna cilja: privlačenje članova 
zajednice na politička okupljanja te izobrazbu o idejama i 
programu same stranke. BPP je smatrao da grassroots ili 
programi odozdo lakše mogu doprijeti do običnih ljudi te dovesti 
do šire potpore za stranku- što se i ostvarilo ponajviše 
zahvaljujući programima za preživljavanje. Samoorganizacija 
osnovnih potreba zajednice i njena obrana, solidarnost i 
konstantna politička izobrazba bile su ključne za uspjeh Pantera, 
kao i ukazivanje na strukturalne nejednakosti, eksploataciju i 
policijsku opresiju. 


Na taj način, zahtjevi Pantera nadovezali su se na one lokalnih 
progresivnih političkih platformi iz 1930-ih i 1940-ih: “Želimo 
zemlju, kruh, stanovanje, obrazovanje, odjeću, pravdu i mir“. 
Prostorno ograđivanje crnačke zajednice, njihova koncentracija u 
urbanim središtima, iako za svaku pokudu, također su doprinijeli 
lakšem politiziranju trenutne situacije u gradu. Uza sve prijepore, 
očite nedostatke i relativno kratko trajanje ovog pokreta, 
specifični spoj prostorne kritike urbanog prostora i procesa u 
njemu i oko njega, Crne Pantere prepoznaju politički kontekst 
neposrednih problema zajednice i na njih se i praktično osvrću. 
Smatramo da ovim povijesnim primjerom možemo razumjeti da 
politički rad koji podrazumijeva i snažnu terensku solidarnu 
mrežu sazdanu radi direktnog rješavanja problema u zajednici 
itekako odzvanja kao bitna lekcija za konstruiranje djelovanja u 
suvremenom kontekstu, što je u konačnici i slučaj s pokretima i 
solidarnim strukturama koje su već oformljene recimo u Grčkoj.<1 

NIKOLINA RAJKOVIĆ 


Autorica u tekstu donosi pregled društveno-političkih uvjeta u 
kojima se formira danas vladajuća turska stranka, kojim je 
mehanizmima došla na vlast te kako je konvergencija političkih i 
društvenih okolnosti na nacionalnoj i organizirani rad islamističkih 
stranaka na lokalnoj razini bila uspješan recept za promišljenu 
političku praksu kojoj uvelike duguju dugogodišnji čvrst politički 
status u zemlji. 


* Nikolina Rajković je članica BRID-a. Trenutno završava diplomski 
studij turkologije i sociologije na Filozofskom fakultetu u Zagrebu. 

Umjereni, odnosno tržišno orijentirani islamizam kakav danas 
predstavlja turska Stranka pravde i razvoja (AKP) koja je već 
dvanaest godina na vlasti rezultat je apsorpcije radikalnog 
islamističkog pokreta koji od 1970-ih pokušava osvojiti vlast u 
Turskoj. AKP je prigrlio konzervativizam, demokratizaciju, 
sekularizam i neoliberalne tržišne reforme kakve je islamistički 
pokret dotada odbacivao. Uspon globalnog političkog 
islamističkog pokreta krajem 1980-ih, naročito nakon okončanja 
Hladnog rata, u znanstvenoj se mainstream literaturi(1) 
objašnjava kroz paradigme modernizacijskih teorija koje 
smatraju da je islam protivan procesima sekularizacije i 
racionalizacije društva ili s njima neuskladiv. 


S druge strane kulturalne teorije, napose orijentalizam, ističu 
traumatične posljedice procesa vesternizacije tradicionalne 
muslimanske kulture, za koju se pretpostavlja da ima ključna 
ulogu u širokoj narodnoj podršci islamističkim pokretima. Na 
primjeru AKP-a neke od kulturalnih teorija konstatiraju da 
stranka prikriva svoje prave, “fundamentalističke“ ciljeve jer 
turski režim ne dopušta otvoreni fundamentalizam, a 
islamističko društvo kakvo AKP sanja ostvarit će se kroz 
pedesetak godina.(2) Međutim oba teorijska okvira doprinose 
tek zamagljivanju složenih društvenih faktora čije je razumije- 
vanje nužan preduvjet za analizu historijsko-društvenog 
konteksta u kojem stasa i razvija se neki politički fenomen. 
Analize političkih fenomena izvan, uvjetno rečeno, 
zapadnoeuropskog kulturno-civilizacijskog kruga imaju 
tendenciju (ne)intencionalnog skliznuća u polje naslijeđenih 
mentalnih mapa, odnosno ideoloških formacija koje operiraju 
na temelju mehanizama isključivosti (tradicionalno/moderno, 
religijsko/sekularno) i time pokazuju da se “stvarnost konstruira 
prema određenoj ideologiji, odnosno korpusu unificiranih 
olektivnih predodžbi“(3). Čak i ako se načelno složimo da je 
sekularizam u Turskoj imao drugačiju razvojnu putanju nego na 
Zapadu, odnosno da je kao državno-politički top-down-projekt 
emalista u danim historijskim okolnostima izazvao određeni 
“resantiman društvenih masa i pogodovao ekstremno 
desničarskim i islamističkim snagama koje su ga kapitalizirale u 
svrhu političkog uspona"(4), ta konstatacija još uvijek izuzima 
neke faktore koje treba pridodati analizi, ponajviše kada se radi 


o usponu AKP-a. Zapravo, Turska u posljednjih dvadeset godina 
pokazuje da je njezin društveno-politički krajolik amalgam 
religije i sekularizma, islama i modernizacije/vesternizacije, a 
AKP je primjer političke prakse koji objedinjuje te naizgled 
nespojive koncepte. 


NA KOJI SE NAČIN KONSTITUIRALA TAKVA POLITIČKA 
PRAKSA I KAKO JE DOŠLO DO USPONA AKP-A? 


Pri analizi uspona AKP-a obratit ćemo pažnju na makro- i 
mikro- unutarnje društveno-političke faktore koji su mu 
prethodili. Konvergencija političkih i društvenih okolnosti na 
nacionalnoj i organizirani rad islamističkih stranaka s članstvom 
na lokalnoj razini bila je uspješan recept za promišljenu 
političku praksu koja je dovela AKP na vlast. 


Promatrajući s pozicije političke ekonomije, AKP svoj uspon 
duguje društvenim sektorima i klasama koje je sekularna 
modernizacija predvođena kemalistima društveno-ekonomski 
obespravila. Ovo se ponajprije odnosi na sektor neformalnog 
radništva. U najširem je smislu taj sektor predstavljala ruralna 
migrantska radna snaga koja po dolasku u velike gradove nije 
bila integrirana u formalni sektor rada. Naime Turska je nakon 
Drugog svjetskog rata pretpostavljala da će u dogledno vrijeme 
razviti fordistički model kakav je postojao u zemljama Zapadne 
Europe koje su većinu svog stanovništva uključile u formalni 
sektor rada uz državni nadzor. Osim slabe društvene integracije 
te su društvene grupe imale problem i s fizičkom integracijom, 
odnosno s rješavanjem stambenog pitanja. Pronalazak se 
stanova nakon migracije u gradove većinom odvijao kroz 
neinstitucionalizirane, patronažne mehanizme, pri čemu se 


zemlja u javnom vlasništvu skvotirala, a na njoj su izgrađeni 
stanovi lošije kvalitete koji su tek od 1970-ih postepeno 
legalizirani, ovisno o potrebi političkih stranaka za širenjem 
glasačke baze u radničko-migrantskim naseljima, koja kasnije 
postaju i mjesta ubiranja rente sverastućeg privatnog sektora. 


Osim nezadovoljnih neformalnih radnika AKP je uspješno 
integrirao islamistički orijentiranu buržoaziju koja je stasala 
1980-ih i 1990-ih kroz širenje malog i srednjeg poduzetništva, a 
čiji su politički predstavnici bile islamističke političke stranke. S 


druge strane AKP svoj uspon duguje i vanjskopolitičkom 
diplomatskom taktiziranju (npr. pregovorima za članstvo Turske 
u EU) pomoću kojeg je osigurao potporu liberalno orijentiranih 
poduzetnika, akademske zajednice i intelektualaca. Ta je 
višeklasna koalicija prvi put dovela do pobjede na nacionalnim 
izborima 2002. godine uz svega 34% potpore glasača (visok 
izborni prag od 10% eliminira manje stranke), što je u 
postizbornoj računici osiguralo 66% mjesta u parlamentu. 
Netom prije izbora 2002. godine Turska je prošla kroz 
ekonomsku recesiju izazvanu državnim zaduženjem koju je 
popratila devalvacija nacionalne valute i visoka inflacija. S 
obzirom na to da su odgovornost za krizu (a posebice za visoke 
stope nezaposlenosti(5)) te optužbe za političku korumpiranost 
bile svaljene na koaliciju stranaka nacionalističke ljevice, 
desnice i desnog centra, AKP se javnosti predstavio kao jedina 
stranka koja se nije kompromitirala korupcijom i 
implementacijom MMF-ova paketa koji je preko noći 
osiromašio veliki broj turskih građana. 


Sljedeći je važan faktor AKP-ova uspjeha nadogradnja na 
tradiciju uspješne političke involviranosti islamističkih stranaka 
u lokalnim upravama. Gradske odnosno lokalne uprave počele 
su jačati od sredine 1980-ih kada dolazi do radikalnih 
financijskih i administrativnih promjena te procvata 
islamističkog pokreta u Turskoj. Zakon iz 1984. godine propisao 
je sustav uprave na dvjema razinama: razina šire gradske 
uprave (büyük belediye) i gradskih općina (belediye). Financijska 
sredstva i organizacijska struktura uprave koja je dotad bila pod 
državnom administracijom prebačena je na gradske uprave 

— institucije poput Ureda za izradu masterplana te komunalne 
usluge poput vodoopskrbe i kanalizacije sada dolaze pod 
izravnu kontrolu i jurisdikciju gradonačelnika. 


UNUTARPOLITIČKA POZADINA USPONA AKP-A 


Kao što je već rečeno, AKP slovi kao politički nasljednik 
islamističkog pokreta u Turskoj. Prva proklamirana islamistička 
stranka, Stranka nacionalnog poretka (Milli Nizam Partisi), 
nastaje 1970. godine pod vodstvom Necmettina Erbakana. 
Okupljala je male nezavisne poduzetnike, trgovce, obrtnike i 
seljake koji su se osjećali ugroženo zbog industrijalizacije. 

Tugal. Cihan (2009). Passive revolution. Absorbing the islamic 
challenge to capitalism. Stanford University Press, str. 19. 

Tuğal, str. 20. 

Burzyriska, Anna (2009). Književne teorije XX. veka, Beograd: 
Službeno glasilo, str. 607, 614. 

Ozcelik, Ali Behran (2014). Poulantzasian Themes for 
Understanding Turkey's Political Crises. http://www.newleftproject. 
org/index.php/site/article_comments/poulantzasian_themes_for_ 
understanding_turkeys_political_crisis 

Bilanca krize ugrubo broji gubitak oko pola milijuna radnih mjesta 
u Istanbulu [Keyder, Çağlar (2009) Istanbul In a Global Context. 
http://www.urban-age.net/publications/newspapers/istanbul/ 
articles/09_CaglarKeyder/en_GB/], 25% pada u ukupnom 
zapošljavanju u medijskom sektoru i 14,6% pada u realnim 
nadnicama [islam, Tolga (2005). Outside The Core: Gentrification in 
Istanbul. U: R. Atkinson and G. Bridge (ur.) Gentrification in Global 
Perspective. London: Routledge, str. 136]. 

O korporativističkim modelima socijalne sigurnosti u Turskoj 
pogledati Keyder, Çağlar i Ayşe Buğra (2006). Turkish Welfare 
Regime in Transformation. Journal of European Social Policy, 16; 
211. 

Samo je u Istanbulu SB 1994. godine osvojio 21 mjesto u gradskim 
općinama, odmah nakon Domovinske stranke (ANAP) koja je 
osvojila 24. (http://www.yerelsecim.com/Detays. 
asp?ID=34&SY=1994) 


Stranku je ukinula vojska 1971. godine zbog navodnog kršenja 
ustavnih pitanja sekularizma, a ponovno je pokrenuta 1972. 
godine pod nazivom Stranka nacionalnog spasa s gotovo istim 
programom. Taj se program uvelike oslanjao na kemalistički 
program industrijalizacije zemlje pri čemu bi se privatne 
tvornice podruštvenile, ali bi bile pod snažnom državnom 
kontrolom. Stranka ga nije uspjela ostvariti jer je zabranjena 
1980. godine nakon vojnog puča. 


Budući da je ekonomski program ovih stranaka bio dosta sličan 
kemalističkim strankama na vlasti, islamiste su od kemalista 
razlikovale tek kulturno-političke teme. U svrhu pridobivanja 
glasača islamisti su koristili javni prostor kako bi denuncirali 
tobože nemoralne prakse naslijeđene od kemalističke republike 
poput ispijanja alkohola, fetišizacije modernističkih spomenika, 
arhitekture itd. 


S druge su strane svom članstvu — koje su u počecima pokreta 
činili većinom studenti škola za imame i religiozna srednja klasa 
— obećavali zaposlenje u državnom sektoru koji je bio 
neegalitaran i korporativistički ustrojen, privilegirajući 
zaposlene u formalnom sektoru rada. (6) 

Nakon što je ugašena 1980. godine, Stranka nacionalnog spasa 
ponovno se javlja 1983. godine pod imenom Stranka 
blagostanja (Refah Partisi, dalje u tekstu SB) te radikalizira 
program pod utjecajem Iranske revolucije i uspona islamizma u 
Pakistanu i Egiptu. SB je pomladio svoje članstvo uključivši 
znanstvenike i akademske radnike, studente i klerike (uglavnom 
ortodoksne, sunitske muslimane, čime je Alevitima bio 
onemogućen pristup). U tom se periodu promovira malo i 
srednje poduzetništvo, pa time jača i provincijska poduzetnička 
klasa koja je bila usko vezana za SB. 


Ovako široka koalicija omogućila je SB-u da zauzme položaje u 
najvažnijim gradskim službama nakon lokalnih izbora 1994. 
godine.(7) U tom su periodu lokalne uprave već imale velike 
administrativne ovlasti i autonomiju nad preusmjeravanjem 
financijskih resursa. Ovu je povoljnu konstelaciju SB iskoristio za 
širenje stranačke infrastrukture, organizacije i rada na terenu 
koje će kasnije prisvojiti AKP. SB je sve više pomoći 
preusmjeravao u siromašnije dijelove grada distribuirajući 


besplatan ugljen, hranu i odjeću sirotinji. Također je ispunio 
predizborno obećanje o smanjenju korupcije u gradskoj upravi 
podignuvši kvalitetu gradskih usluga. Kombinacija tih faktora 
značajno je doprinijela širenju članstva i popularnosti te je SB 
dobio najviše glasova na nacionalnim izborima 1995. godine. 
Erbakan je postao premijer, a SB ulazi u koaliciju sa Strankom 
pravog puta (Doğru yol Partisi ultranacionalističkih i 
militarističkih korijena). Inače, SB je bio uspješan i zbog svojih 
veza s “inozemstvom”: više od dvadeset godina islamski su 
pokret u Turskoj izdašno financirali njemački emigranti. 
Mobilizacija šireg članstva islamističkog pokreta započinje sa 
SB-om koji je htio političke strukture integrirati s paralelnim 
strukturama u vidu neformalnog stanovanja, zdravstvene i 
socijalne zaštite koje su postojale, ali nisu bile značajnije 
povezane sa stranačkom nomenklaturom. Te su se strategije 
gradile na nekoliko frontova na kojima je SB polučio velike 
uspjehe premrežavajući političke strukture i civilno društvo na 
koje se kasnije nadovezuje AKP. Promotrit ćemo par primjera 
stranačke grassroot-politike u istanbulskom Sultanbejliju, 
skvoterskom i siromašnom naselju s većinski proislamski 
orijentiranim glasačima. 


a) Rad s omladinskim organizacijama: 


SB-ovo su članstvo uvelike sačinjavali aktivisti proizašli iz 
omladinskih organizacija. 

Jedna je od takvih bila Fundacija nacionalne mladeži (FNM), čiji 
je zadatak bio agitiranje u kuranskim školama. FNM je ciljao na 
marljive učenike koje se pozivalo u SB-ovo članstvo 
osiguravanjem socijalnih programa — besplatnog ručka, školske 
opreme, zdravstvene zaštite, smještaja u domovima ili 
stanovima, sportskih treninga, besplatnih satova engleskog 
jezika i matematike te izleta na sveta mjesta za vrijeme 
religijskih blagdana. FNM-ove regrutacijske strategije 
uključivale su i predstavnike u svakom razredu koji su imali 
dužnost svaki semestar po jednog učenika učlaniti u FNM. 
Učenici koji su kasnije postali SB-ovi aktivisti agitirali su po 
zgradama tražeći predstavnike stanara da se učlane u SB. 


b) Osnivanje ženskih sekcija: 


U sklopu terenskog rada osnivane su i ženske sekcije. Žene su iz 
religioznih razloga odabirane za obilazak kuća u kojima su 
provodile istraživanja, odnosno evaluaciju prihoda svakog 
kućanstva. Nakon što bi došli do određenih rezultata, tražile su 
da kućanstva sukladno visini prihoda doniraju pomoć za gradski 
proračun iz kojeg će se kasnije izdvajati za siromašne i 
nezaposlene. Socijalna pomoć kakvu je zamišljao SB bila je 
temeljena na principu redistribucije. Ideologija stranke 
definirala je pomoć sirotinji i kao religijsku dužnost (milostinja u 
islamu može i ne mora biti obvezan vid davanja). Sakralizacija 
socijalnih davanja potpomogla je u daljnjoj regrutaciji članova. 
Najčešće se distribuirao besplatni ugljen, hrana i odjeća, a 
aktivisti su za to vrijeme radili i na političkoj agitaciji. 


c) Politička agitacija/sohbet: 


U domovima potencijalnih članova SB-a okupljale su se hodže i 
propovijedali ukućanima s kojima bi ponekad molili. Politička 
agitacija i edukacija odvijale su se kroz sohbete — zajednička, 
neobavezna druženja i razgovor kao formu solidarnog 
zbližavanja s članstvom. Sohbeti se nisu odvijali samo po 
domovima već i u čajanama i na ostalim mjestima tradicionalne 
socijalizacije u Turskoj. Čajane i kavane bile su mjesta dokolice 
koja su postepeno politizirana. Postojali su programi kolektivnih 
čitanja kao vid političkog opismenjivanja i nepismene 
populacije. Valja napomenuti da je SB-ova politička platforma 
bila prilično široko postavljena. Naime islamisti su vrlo 
slobodno kombinirali ljevičarski diskurs o radu, jednakosti i 
antieksploataciji s idejom panislamizma. Članstvo su uz već 
spomenute grupacije sačinjavali i bivši ljevičari, odnosno oni 
koji nakon vojnog udara 1980. godine nisu bili pozatvarani. 
Razlog odlaska u “drugi tabor“ bili su uništenje ljevice, visok 
nacionalni izborni prag od 10%, a djelomice i SB-ovi učinci na 
razini gradske vlasti, odnosno veće plaće u javnom sektoru, 
besplatna distribucija dobara i slično. 


d) Stanovanje: 


Predstavnici SB-ovih gradskih vlasti imali su odriješene ruke za 
mešetarenje nekretninama i zemljištem. S obzirom na razvoj 

8) Tuğal, str. 50. 

9) White, Jenny B. (2008). Islam and politics in contemporary Turkey. 
U: Resat Kasaba (ur.) Cambridge History of Turkey. Cambridge 
University Press, str. 366. 

10) Ove brojke, smatra ekonomist Mustafa Sönmez, ne prate i kvalitetu 
visokog obrazovanja u Turskoj, a broj visokoobrazovanih osoba s 
diplomom čini petinu nezaposlenih u Turskoj. Dostupno na: http:// 
mustafasonmez.net/?p=4544 

11) Sustav “zelene karte“ koristi 10-11 milijuna siromašnih bez 
zdravstvenog osiguranja koji imaju pristup doktorima i bolnicama u 
sklopu postojećeg zdravstvenog sustava, ali bez pokrivanja lijekova 
(Keyderi Buğra, str. 223) 

socijalnog stanovanja u Turskoj, gradske su vlasti mogle jeftino 
distribuirati javnu zemlju. Osim što su figurirale kao zamjenske 
institucije za stanovanje, gradske su vlasti ponekad bile i 
zamjenske pravne institucije koje bi rješavale sudske sporove. 


To je bio čest slučaj u Turskoj jer je žandarmerija u manjim 
mjestima gdje su sudovi daleko prepuštala svoje ovlasti. 

U svom je stranačkom programu SB predlagao razvoj privatnog 
poduzetništva i orijentaciju na izvoz balansirajući ga sa 
zahtjevom za radničkim vlasništvom u tvornicama. Program je 
očigledno imao niz kontradikcija koje bi se mogle čitati kao 
pokušaj udovoljavanja različitim frakcijama unutar SB-a. 
Program je napadao eksploataciju rada i kritizirao klasne 
nejednakosti pritom zahtijevajući da cijene određuje ponuda i 
potražnja, a plaće država kako bi svi imali zaposlenje i bili 
sindikalno organizirani. Zbog prigovora sve snažnijih islamskih 
poduzetnika u stranci SB pročišćava ekonomski program 
zagovarajući privatni sektor.(8) Neovisno o prevazi tog sektora 
kao predstavnika klasno dominantnije grupacije u stranci, SB je 
1996. i 1997. dobio izbore uz velik broj ekonomski 
deprivilegiranih glasača. Politizacija sirotinje kao i sve snažnije 
veze s rastućom islamskom buržoazijom bile su povod za vojni 
puč 1997. godine koji je vojska izvela u suradnji s TUSIAD-om 
(udruženje sekularnih industrijalista i poduzetnika), a Ustavni je 
sud 1998. godine zabranio SB zbog “ugrožavanja sekularnih 
temelja države“(9). 


Vojni puč 1997. godine bio je konačan poraz gotovo 
tridesetogodišnjim islamističkim izazovima hegemoniji. Stranka 
vrline (Fazilet Partisi) osniva se na mjesto SB-a i u nju prelazi 
većina njegova članstva uključujući i Recepa Tayyipa Erdošana 
oji je u to vrijeme bio gradonačelnik Istanbula. Novo 
nacionalno političko vodstvo koje se pojavljuje nakon puča 
1997. (koalicija koju je AKP svrgnuo 2002) utire put konačnoj 
apsorpciji islamizma u sekularni neoliberalizam više ili manje 
uspješno na svim razinama hegemonijske formacije. Puč je 
prilično poremetio i ravnotežu islamističkih stranaka na lokalnoj 
razini. Uz stare kadrove SB-a i SV-a u AKP su masovno ušle 
manje radikalne grupe koje su bile protiv političkog 
organiziranja ili nisu prelazile izborni prag. Pored toga AKP je 


uključivao i desni centar i desnicu poraženu u vladajućoj 
koaliciji u vrijeme recesijske krize 2001. godine. S dolaskom 
AKP-a na vlast na nacionalnim izborima 2002. godine i 
naposljetku u Sultanbejliju 2004. godine dolazi kako do 
preuzimanja tako i modificiranja nekih SB-ovih politika. 


KAKVE JE PROMJENE UVEO AKP NAKON DOLASKA NA 
VLAST? 


AKP uvodi sve veću profesionalizaciju u gradsku upravu 
Sultanbejlija. Na mjesto religijskih autoriteta i mešetara 
nekretninama dolaze odvjetnici, urbanisti, inženjeri, arhitekti i 
doktori koji često nisu bili iz Sultanbejlija. Dolazi i do 
“profesionalizacije“ volonterskog i humanitarnog rada koji je 
bio okosnica uspješnog SB-ova terenskog rada. Na čelo ženskih 
sekcija dolaze visokoobrazovane žene koje vode administraciju 
s ciljem privlačenja privatnih fondova. AKP je od SB-a preuzeo 
taktiku agitiranja od vrata do vrata, što još uvijek rade 
zamotane žene naročito u predizborno vrijeme, a u sohbete su 
uvedeni tekstovi mainstream religioznih autoriteta naklonjenih 
poduzetničkim inicijativama koji se u potpunosti odmiču od 
ideje islamizma kao društvenog totaliteta. Sohbeti također sada 
služe kao mreže povezivanja s poslovnim partnerima. Što se 
tiče socijalne politike na nacionalnoj razini, AKP počinje davati 
sve veća sredstva za obrazovanje siromašnijih slojeva 
stanovništva. Broj studenata na visokoobrazovanim 
institucijama drastično se povećava, s 0,7 milijuna 2000. godine 
na 5,4 milijuna 2014. godine, kao i broj javnih i privatnih 
sveučilišta. (10) 


AKP je također dobio na široj popularnosti zbog provođenja tzv. 
egalitarnije reforme zdravstvenog sustava koji je zbog 
dugogodišnjeg korporativističkog ustroja status korisnika 
definirao prema zaposlenju u formalnom sektoru rada. lako ima 
potporu među radnicima u neformalnom sektoru kojima je 
djelomično povećana zdravstvena zaštita, AKP taj sektor 
zapravo nije smanjio jer nije spreman na takva fiskalna 
opterećenja. Umjesto besplatnog zdravstva za sve AKP zagovara 
neoliberalnu individualnu odgovornost za danu socijalnu 
pomoć. Za pretpostaviti je da su ustupci po pitanju zdravstvene 
zaštite ili obrazovanja kompenzacijski mehanizam za usvajanje 


radničke potpore u cijelom nizu privatizacija javne 
infrastrukture kakve AKP provodi od dolaska na vlast.(11) 


Možemo reći da je religiozna poduzetnička zajednica koja je 
uspostavila bliske veze s narodom u periodu SB-a preslikala 
svoju viziju društvenog napretka na viziju napretka religioznih 
aktivista i širih narodnih slojeva kroz AKP-ovu medijaciju. 
Stranka se uspješno pozicionirala kao predstavnica fleksibilnog i 
međunarodnog kapitalizma protiv tzv. organiziranog 


kapitalizma čiji je predstavnik nacionalni sektor buržoazije. 


Na kulturno-političkom planu AKP se jasno distancirao od 
politike panislamizma i razvojne države kakvu su zagovarali 
njegovi islamistički prethodnici. S druge je strane AKP taktički 
usvojio već postojeću infrastrukturu i bliske veze dotadašnjeg 
lokalnog političkog vodstva s narodom. Usvojio je i postojeće 
patronažne i neinstitucionalizirane mehanizme koji su odigrali 
ključnu ulogu u društvenoj i fizičko-prostornoj integraciji 
velikog dijela stanovništva koje je migriralo iz sela u grad u 
potrazi za poslom, a nije naišlo na institucionalnu podršku 
kemalističkog poretka i razvojne države. Koncept socijalne 
pomoći koji je SB temeljio na redistributivnim načelima 
zamijenjen je tržišno orijentiranom “pomoći” u vidu 
mikrokredita i sitnog poduzetništva. Danas AKP sve manje 
izdvaja za socijalnu pomoć iz državnog budžeta, mahom zbog 
pritiska međunarodnih financijskih institucija koje zbog javnog 
duga drže budžet pod kontinuiranim nadzorom. Sukladno se 
tomu mehanizmi socijalne pomoći i potpore prebacuju na 
gradske vlasti koje imaju autonomiju osnivanja dobrotvornih 
zaklada kao i ulaska u partnerstva s privatnim inicijativama. 
Zakonske promjene donesene sredinom 1980-ih koje su išle u 
smjeru decentralizacije državne administracije osnažile su 
poziciju gradskih uprava i poduzetničkih klasa proizašlih iz nje. 
Upravo su one bile važan zamašnjak islamističkim strankama 
poput SB-a da provedu neke od socijalnih politika na lokalnoj 
razini i tako steknu naklonost siromašne populacije. 
Dugogodišnji premijer, a sada i predsjednik Turske Recep Tayyip 
Erdoğan, koji je i sam bio član omladinske organizacije Stranke 
nacionalnog spasa u 1970-ima, a sredinom 1990-ih SB-ov 
gradonačelnik Istanbula, stasao je unutar je političkih praksi tih 

stranaka koje je naposljetku, do određene mjere, prisvojio i 
njegov AKP. lako je nastavio s nekim grassroot-političkim 
praksama, ponajviše u radu s lokalnom zajednicom, AKP se 
odrekao panislamističke retorike svojih prethodnika i umjesto 
toga ponudio konzervativni model po uzoru na SAD koji se 
očituje u visokim porezima na alkohol umjesto njegove zabrane 
oju su zagovarale prethodne islamističke stranke. Zagovaranje 
aicizma umjesto islama bila je i jedna od AKP-ovih strategija da 

iberalizacije tržišta, kulturnog i etičkog pluralizma, pridruživa- / 7 
nja Turske Europskoj uniji i otvaranja dijaloga s Kurdima | Pa 


/ 


pridobio i potporu buržoaskih kako sekularnih tako i 
=== 


islamističkih frakcija, organizacija civilnog društva i medija. 


svojih prethodnika. S druge je strane AKP zagovaranjem / 


aiy 


Pridobivanje članstva islamističkih stranaka i preuzimanje nekih | | | 


od strategija terenskog rada ne implicira da je AKP islamistička لے‎ | 


stranka. Kontekstualizacija tridesetogodišnjeg razvoja islamizma 
u Turskoj s naglaskom na panislamizam i ekonomske politike 


preusmjeravanje na liberalizaciju tržišta i privatizaciju javnog 
sektora (pod izgovorom recesijske krize 2001. godine). Pored 

onvergenciji tih faktora i metodičkom pragmatizmu na koji se 
dotadašnji, radikalniji islamistički pokret u Turskoj očito nije 


uspio obvezati. <] 


Morana Manger, Srđan Giovanelli, Damir Sekulić 
Suvremena hrvatska arhitektura 


SLUČAJ 
ANTONIJA 
GRAMSCIJA 


ALEN SUĆESKA 


Alen Sućeska daje pregled života Antonija Gramscija, 
sindikalista i revolucionarnog teoretičara koji je kroz svoj 
rad izvanredno isprepleo teoriju i praksu. 


* Alen Sućeska je diplomirao filozofiju na Filozofskom fakultetu u 
Zagrebu 2011., trenutno na doktorskom studiju u Frankfurtu na 
temu Gramscija i marksističke filozofije jezika. Neka od područja 
interesa su mu ideologija, svijest, jezik i teorija države, s posebnim 
fokusom na Antonija Gramscija. 

S dvadeset godina, 1911. godine, Antonio Gramsci dolazi 
studirati u Torino, gdje se na Odsjeku za književnost počeo 
baviti pretežito lingvistikom pod tutorstvom Mattea Bartolija. 
Gramsci je socijalističke stavove stekao već za života na rodnoj 
Sardiniji, a iskustvo života u Torinu, tada industrijski 
najrazvijenijem talijanskom gradu i sjedištu talijanske 
automobilske industrije, te mu je stavove učvrstilo te se 
Gramsci već 1913. učlanjuje u Socijalističku partiju. Odonda do 
1926, kada je uhićen pod fašističkim režimom Benita 
Mussolinija, Gramsci stječe nezamjenjivo iskustvo 
revolucionarnog rada, ne samo kao “agitator na terenu“, blizak 
s radnicima i jedna od glavnih figura talijanskog komunističkog 
pokreta, već i kao osoba involvirana u šira revolucionarna 
zbivanja poslijeratne Europe. Upravo će to iskustvo u bitnome 
odrediti sadržaj teorijskih bilješki koje je Gramsci pisao u 
zatvoru od 1929. do 1935. (dok mu je zdravlje dopuštalo), 
napisavši u tom periodu ukupno 3000 stranica, a koje su nama 
danas poznate kao Zatvorske bilješke. Veza između Gramscijeva 
života i njegovih teorijskih interesa i uvida stoga je gotovo 
opipljiva, pa kratak historijsko-biografski uvod koji slijedi nije 
pisan tek kurioziteta radi, već kao realni primjer povezanost 
teorije i prakse. 


Torino 1911-1926. 


Čitavo Gramscijevo političko iskustvo moglo bi se opisati kao 
pokušaj neprekidnog nadilaženja internih podjela među 
talijanskim nižim klasama. Kao Sardinac Gramsci je i sam gajio 
određene predrasude prema kontinentalnim Talijanima 
smatrajući ih bogatunima koji izrabljuju sardinijske seljake. 
Dolaskom u Torino uvjerio se da takva generalizacija 
jednostavno ne odgovara stvarnosti te da i na razvijenom 
Sjeveru Italije postoje potlačeni i potlačitelji. No s druge je 
strane Gramsci uvidio da su i na Sjeveru postojale vrlo 
rasprostranjene predrasude spram nerazvijenog Juga kao 
industrijski i kulturno zaostalog kraja koji živi parazitskim 
životom nauštrb ostatka Italije (što je bilo uvjerenje i dobrog 
dijela radništva). 

Kako bi se borio protiv takvih predrasuda — čiji se izvor nalazio 
u ideologiji buržoazije i čija je funkcija, u konačnici, bila 
razjedinjavanje masa koje su dijelile iste interese — Gramsci je 


napustio studij (1915) i počeo se baviti pisanjem kolumni i 
komentara, većinom političkog karaktera (iako je pisao i 
kazališne kritike), s čime nastavlja i nakon što se nekoliko 
godina kasnije počne baviti praktičnim pitanjima organizacije 
radništva. Tako 1915. postaje član uredništva časopisa Avanti! 
(Naprijed!); 1917. postaje glavni urednik lista // Grido del 
popolo (Krik ljudi), koji izlazi do 1918; 1919. s još nekoliko 
komunista započinje L'Ordine nuovo (Novi poredak), koji 1921. 
postaje neslužbeni glasnik i dnevne novine torinskih komunista; 
konačno, 1924. Pokreće list [Unità (Jedinstvo), službeni glasnik 
Talijanske komunističke partije koji se pod pritiskom fašističkog 
režima definitivno gasi 1926.(1) 

No glavni je razlog zbog kojega Gramsci napušta studij rad na 
terenu, među nižim klasama. 1917. godine tijekom ustanka 
radnika u Torinu poslana je brigada iz sardinijskog grada 
Sassarija kako bi ustanak ugušila silom. Odabir baš te brigade za 
tu zadaću nije bio slučajan: buržoazija je bila dobro upoznata s 
animozitetom koji su Sardinci gajili spram stanovništva Sjeverne 
Italije. Shodno je tome pretpostavka bila da se ta brigada 
nikada neće sprijateljiti s pobunjenim radnicima. Gramsci je 
tijekom noći, zajedno s još nekolicinom mladih drugova, odlazio 
u vojničke kampove te razgovarao s vojnicima nastojeći ih 
uvjeriti da su radnici protiv kojih su poslani boriti se zapravo 
njihova klasna braća. U jednom tekstu napisanom 1926. 
Gramsci se prisjeća jedne takve prigode: 


“Otišao sam u kamp na Trgu X (sardinijski su vojnici tijekom 
prvih nekoliko dana kampirali na trgovima, kao u kakvu 
osvojenom gradu) te sam razgovarao s mladim seljakom koji 
me srdačno pozdravio jer je i on bio iz Sassarija. 

- Zašto ste poslani u Torino? 

- Ovdje smo da bismo pucali na gospodu [signori] koja 
štrajkaju. 

- Ali ne štrajkaju gospoda; štrajkaju radnici koji su siromašni. 
- Ovdje su svi gospoda. Svi imaju kaput i kravatu i zarađuju 
30 lira dnevno. Znam siromahe u Sassariju i znam kako su 
oni odjeveni; da, tamo je mnogo siromašnih; mi, “kopači 
kanala“, mi smo svi siromašni i zarađujemo samo 1,5 lira 
dnevno. 


- Ali ja sam isto radnik i također sam siromašan. 

- Ti si siromašan jer si Sardinac. 

- Ali ako ja štrajkam s ostalima, hoćeš li i mene upucati? 
Vojnik je malo zastao i zamislio se, a onda stavio ruku na 
moje rame i rekao: 

- Slušaj, ako si mislio štrajkati sa ostalima, radije ostani kod 
kuće!” (2) 


Nakon nekoliko mjeseci — dobrim dijelom zahvaljujući 
intervenciji revolucionara poput Gramscija — brigada je 
raspuštena i vojnici su poslani kućama. 


Nešto je kasnije jedna od glavnih Gramscijevih preokupacija 
bila organiziranje radnika, u čemu je bio vrlo uspješan, a o 
čemu govori formiranje svojevrsnih tvorničkih plenuma. 
Koncept je prvotno formuliran u izdanju LOrdine nuovoa od 
lipnja 1919, čiji je temat bio posvećen “radničkoj demokraci- 
ji*(3) Inspirirani sličnim radničkim tijelima u Rusiji u to vrijeme, 
tvornički su plenumi trebali imati funkciju radničke organizacije 
i izvora radničke moći, a da bi se onda međusobno povezali i 
ujedinili u borbi protiv buržoaske države radi konačnog 
preuzimanja vlasti. Dugoročni je cilj dakle bio formiranje 
diktature proletarijata. | doista, tvornički su plenumi postajali 
sve rasprostranjenija pojava. Njihova inovacija bila je u tome 
što su pružali bitnu alternativu sindikatima: sindikati su svoje 
interne komitete birali isključivo iz vlastitog članstva koje se 
sastojalo isključivo od radnika, dok su u tvorničkim plenumima 
sudjelovali svi, od tehničara i činovnika do seljaka i onih koji se 
uopće nisu deklarirali kao socijalisti; funkcija sindikata bila je 
ograničena na borbu za nadnicu, dok je cilj tvorničkih plenuma 
bio potpuna radnička kontrola nad proizvodnim procesom. 
Prvotni uspjeh plenuma rezultira generalnim štrajkom u Torinu 
u travnju 1920. u kojemu sudjeluje 200.000 radnika (grad je 
tada imao nešto manje od pola milijuna stanovnika), no štrajk 
se nije proširio zemljom, pa su radnici, izgladnjeli i iscrpljeni, 
morali odustati nakon manje od dva tjedna, a najuporniji nakon 
mjesec dana. Šanse za uspjeh bile su iznimno male zbog 
žestoke reakcije državnih organa: kapitaliste su podržavale 
tisuće naoružanih vojnika, agenata provokatora te plaćenih 
novinara koji su među stanovništvom širili paniku. 

1) Novine su nastavile kasnije izlaziti, nakon pada fašizma u Italiji, sve 
donedavno — u srpnju 2014. novine su navodno definitivno ugašene 
zbog financijskih poteškoća. 

2) Citirano prema: Santucci, A. (2010). Antonio Gramsci. New York: 

Monthly Review Press., str. 52. (Ovaj citat, kao i svi ostali iz strane 

literature, moj je prijevod. — A. S.) 

3) Ibid., str. 68. 

4) Thomas, P (2010). The Gramscian Moment. Chicago: Haymarket., 

str. 140. 

5) Ibid., str. 143. 

6) U čemu leži pravi korijen Weberova ,monopola na legitimnu 
upotrebu sile“ koji država navodno posjeduje. Weber utoliko, kao 

što je općenito i običaj s buržoaskim teorijama države, vidi samo 
jedan njen moment, i to tako da se on pojavljuje iz sama sebe, kao 
kakav fantom. U tom je smislu čak i Hegel ispred Webera. Kao što 
je fetišizam robe tipičan za buržoasku ekonomsku teoriju, tako 
možemo reći i da je etatistički fetišizam tipičan za buržoasku teoriju 
države. 

(7) Dakako, nisu sve revolucije u tom periodu bile buržoaske — naročito 
od 1848. do Pariške komune 1871. Europa je svjedočila mnogim 
pokušajima proleterske revolucije, no u svim se slučajevima 
buržoazija uspjela obraniti i očuvati status quo. 

(8) Thomas 2010, str. 143. 

(9) Gramsci, A. (2012). Selections from the Prison Notebooks. London: 
Lawrence & Wishart., str. 260. 

(10) Termin koji posuđuje od ruskih debata početkom 20. stoljeća, 
naročito od Lenjina, ali ga dodatno razvija na svoj, originalan 
način. 

(11) Thomas 2010, str. 165. 

Nakon tog su poraza stvari krenule silaznom putanjom i 
malo-pomalo stvarale su se uvjeti za dolazak fašizma na vlast: 
nastupila je ekonomska kriza koju je ekstremna desnica (kao što 
je i običaj) iskoristila da bi raspirila reakcionarne sentimente; 
ljevica se razjedinila jer se PSI (Talijanska socijalistička partija) 
tradicionalno odlučio za nešto pasivniji pristup (parlamentari- 
zam), pa se 1921. ljevica unutar PSI-ja odvojila i formirala PCI 
(Talijansku komunističku partiju), no već je bilo prekasno; 
diljem Europe komunističke revolucije i državni udari završavaju 
neuspješno (Mađarska, Austrija, Njemačka), čak i ako komunisti 
uspijevaju preuzeti vlast na kratko vrijeme. Što se Italije tiče, 
1922. Mussolini je izabran za premijera, a 1925. njegova 
vladavina i formalno gubi izgled demokratske vlasti te postaje 
diktatura. 1926. nastupa potpuna politička cenzura (zabrana 
proturežimskih medija, stranaka i sastanaka) te su do kraja 


godine uhićeni svi članovi ۳۵۱-3, unatoč tome što su mnogi od 
njih (poput Gramscija) imali parlamentarni imunitet. 


ZATVORSKE BILJEŠKE: OD HEGEMONIJE BURŽOAZIJE DO 
HEGEMONIJE PROLETARIJATA 


Gramsci od uhićenja do kraja svog života ostaje zaokupljen 
pitanjem o razlozima poraza radničke klase u Italiji nakon Prvog 
svjetskog rata. Kako je bilo moguće ne samo da se brojno 
radništvo i seljaštvo nije bilo u stanju ujediniti protiv vladajućih 
klasa nego i to da je isto to radništvo i seljaštvo dobrim dijelom 
izabralo Mussolinija i povjerovalo retorici fašizma? Čitave su 
Zatvorske bilješke u suštini pokušaj odgovora na to pitanje, čija 
svrha nije samo teorijsko razumijevanje historijskih okolnosti, 
slijeda događaja te njihove međuovisnosti i dijalektičke 
auzalnosti već i teorijsko formiranje pretpostavki za dolazak 
proletarijata na vlast. 


Jedan od središnjih koncepata Zatvorskih bilješki — ujedno i 
najbolja polazišna točka za njihovo tumačenje - jest koncept 
integralne države, koji nije svojevrsna teorijska apstrakcija kojoj 
bi se stvarnost trebala prilagoditi, već “teorijska intervencija u 
određenu političku konjunkturu“(4). Konkretno, razmatrajući 
promjene do kojih je došlo u 19. stoljeću, Gramsci zaključuje da 


je osim značajnih socijalnih promjena (nove vladajuće klase, 
široke promjene na socijalnom polju itd.) došlo i do bitne 


promjene u političkoj sferi, odnosno u formi države specifičnoj 
za novi način proizvodnje. Specifična “buržoaska revolucija 
političkog“(5) sastojala se u tome što je buržoazija svrgavanjem 
aristokracije s pijedestala vladajuće klase bila prisiljena osmisliti 
nov način vladavine koji se za razliku od prethodnih nije 
temeljio gotovo isključivo na primjeni sile (gdje je jedina 
legitimacija bila “svetost” “božanskog” društvenog poretka). 
Preuzevši ulogu vladajuće klase na krilima demokratskih 
principa proklamiranih tijekom Francuske revolucije, buržoazija 
je u skladu s tim principima morala transformirati i društvene 
institucije: sloboda i njena konzumacija u državi u principu su 
otvoreni za sve pripadnike društva, za razliku od prethodnih 
društvenih uređenja u kojima je pojedincu rođenje određivalo 
ostatak života. 


Ukratko, buržoazija je naglasak svoje vladavine odlučila staviti 
na načelo da svatko ima šanse ostvariti i postati što želi, a da bi 
stvari zaista tako funkcionirale, bila je nužna transformacija 
države: država se dijeli na građansko društvo (ili civilno 
društvo), koje sačinjava sfera svih građanskih udruga, pokreta, 
inicijativa, nedržavnih organizacija, medija, političkih stranaka, 
klubova itd., te na političko društvo, koje se sastoji od institucija 
koje se kolokvijalno vežu uz pojam države kao izravno s njom 
povezane (za razliku od institucija građanskog društva, koje se 
tako ne percipiraju) poput policije, vojske i sudstva; funkcija je 
građanskog društva putem institucija koje se većinom 
percipiraju kao “apolitičke“ proizvesti u masama pristanak na 
postojeće društvene odnose, dok je funkcija političkog društva 
osigurati neometano funkcioniranje građanskog društva. Takva 
je nova država “integralna“ utoliko što ta njena dva “momenta“ 
— građansko i političko društvo — čine dijalektičko jedinstvo: dok 
građansko društvo stvara legitimitet političkom društvu da 
prema potrebi koristi silu (bilo u obliku sudskih kazni i pritvora, 
bilo u obliku oružane sile) protiv onih društvenih snaga koje 
nisu pristale uz postojeće društvene odnose i klasne podjele(6), 
političko društvo u trenucima krize osigurava da sfera civilnog 
društva većinom ostane u skladu s temeljnim ideološkim i 
političkim pretpostavkama postojećeg načina proizvodnje 
(odnosno u skladu s načelima slobodnog tržišta, pa makar to 
značilo i koaliranje s fašizmom ako je jedina druga opcija 


revolucija). 


Prema tome je integralna država historijski proizvod revolucija 
u Europi od Francuske revolucije pa okvirno do 1870-ih, kada 
se završava proces formiranja nacionalnih država (s Italijom i 
Njemačkom ).(7) Transformiranjem društvenih institucija država 
nije više samo instrument prisile odozgo, nego “u svojem 
integralnom obliku postaje mreža društvenih odnosa za 
proizvodnju pristanka, za uključivanje podređenih klasa u 
rastući projekt historijskog razvoja vodeće društvene grupe"(8). 


“Revolucija koju je buržoaska klasa unijela u koncepciju 
prava, a stoga i u funkciju države, sastoji se naročito u njenoj 
spremnosti prilagoditi se [...]. Prethodne su vladajuće klase 
u suštini bile konzervativne, u smislu da nisu bile spremne 
stvoriti organski prijelaz iz drugih klasa u svoju, odnosno 
nisu bile spremne povećati vlastitu klasu ‘tehnički’ i 
ideološki: koncipirale su se poput zatvorenih kasti. 
Buržoaska se klasa pojavljuje kao organizam u konstantnom 
pokretu koji je u stanju upiti čitavo društvo asimilirajući ga 
na vlastiti kulturni i ekonomski nivo. Čitava je funkcija države 
transformirana, država je postala “edukator“ itd.“(9) 


Gramsci termin edukator koristi u političkom smislu, točnije, 
kako bi ukazao na odnos između društvenih grupa koje vode te 
onih društvenih grupa koje su njima vođene. Buržoaska klasa i 
njeni klasni saveznici vode ostale podređene klase utoliko što 
putem integralne države, odnosno sfere građanskog društva, 
proizvode njihov pristanak na takav odnos. Gramsci takav 
odnos naziva hegemonijom(10). No kao i momenti integralne 
države kojima pripadaju, funkcije hegemonije (koju vrši 
građansko društvo) i prisile (koju vrši političko društvo) nisu 
moguće jedna bez druge. Prisila i pristanak (ili hegemonija) 
“stvaraju ‘protutežu’ jedna drugoj u jedinstvu koje ovisi o 
očuvanju preciznog, “neuravnoteženog/ ekvilibrija: ne smije se 
činiti da prisila odveć dominira nad pristankom, ali “pravi 
odnos“ među njima zapravo podrazumijeva više težišta na 
strani prisile"(11). 


Ova nova forma države ujedno je razlog zašto u modernim 
kapitalističkim društvima nije više moguće jednostavno silom 
preuzeti vlast. Gramsci to objašnjava na historijskom iskustvu 

(12) Utoliko u sljedećem citatu Gramsci termin država koristi kao 
ekvivalent političkog društva. 

(13) Gramsci 2012, str. 238. 

(14) Njihovu ulogu ne može se preuveličati: nije riječ samo o 
“neutralnim” političkim komentatorima (a la Žarko Puhovski u 
Hrvatskoj), nego o čitavoj vojsci “neutralnih eksperata“, od NGO-a 
do think tankova čije se mišljenje traži kad god je u pitanju problem 
“prekompliciran“ za širu javnost. 

(15) Ovaj pojam ostavljam u talijanskom originalu jer se prijevod na 
hrvatski čini nemogućim: “zdrav razum“ upravo je suprotno od 
onoga što Gramsci time označava. lako se radi o “općem načinu 
mišljenja“, kako se može naći u nekim jugoslavenskim prijevodima 
Gramscija (usp. Gramsci, A. (1959). Izabrana dela. Beograd: 
Kultura.), u senso comune nema ničeg “zdravog”; naprotiv, senso 
comune sve je samo ne “zdrav“ način mišljenja. 

(16) Rehmann, J. (2013). Theories of Ideology. Leiden — Boston: Brill. 
str. 128. 

(17) Usp. Lukács, György (1970). Povijest i klasna svijest. Zagreb: 
Naprijed. 

(18) Taj je posljednji fenomen povezan uz fetišizam, što Gramsci također 
problematizira u Zatvorskim bilješkama: “Budući da je široko 
rasprostranjeno determinističko i mehanicističko shvaćanje 
povijesti (...), pojedinci počinju vjerovati (uvidjevši kako se, unatoč 
njihovoj ne-intervenciji, nešto i dalje događa) da zapravo iznad njih 
postoji fantomski entitet, apstrakcija kolektivnog [društvenog] 
organizma, određena vrsta autonomnog božanstva koje misli, ne 
glavom specifičnog bića, ali ipak misli, koje se miče, ne pravim 
nogama žive osobe, ali se ipak miče itd.“ (Gramsci, A. (1995). 
Further Selections from the Prison Notebooks. London: Lawrence 
& Wishart.str. 15). 

(19) U ovom bismo slučaju to zaista mogli prevesti kao zdrav razum. 

(20) Gramsci 2012, str. 328. 

(21) Buci-Glucksmann, Christine (1980). Gramsci and the State. London: 
Lawrence and Wishart., str. 349. 

(22) Gramsci 2012, str. 340. 

europskih komunista tog perioda, kada se u Rusiji uspješno 
odvija socijalistička revolucija, a istovremeno na Zapadu slični 
politički projekti jedan za drugim propadaju (uključujući i 
Italiju). Razlog je tomu, tvrdi Gramsci, taj što Rusija nije 
proživjela pravu buržoasku revoluciju, nego su feudalni 
društveni odnosi opstali sve do 20. stoljeća. Shodno se tomu 
nije razvio niti novi oblik države svojstven kapitalizmu i 
nacionalnoj državi — integralna država — već je jedina funkcija 
države još uvijek bila prisila.(12) “U Rusiji je država bila sve, a 
građansko društvo nerazvijeno i želatinozno; na Zapadu je 
postojao pravi odnos između države i građanskog društva i kad 
se država srušila, odjednom se iza nje otkrila snažna utvrda 
građanskog društva. Država je bila jedino vanjski rov iza kojega 
je stajao snažan sustav utvrda i rovova.“(13) Ono što je prema 
tome potrebno da bi se svrgnula hegemonija buržoazije jest 
protuhegemonijski politički projekt — ne tek revolucija u smislu 
oružane borbe nego i ideološka borba u sferi građanskog 
društva kojoj je cilj promijeniti odnose društvenih snaga i 
prekinuti proizvodnju pristanka te pridobiti mase na svoju 
stranu. Bez socijalne je baze revolucija u kapitalizmu samo 
naivan san. 


Dakako, boriti se protiv hegemonije buržoazije podrazumijeva 
razumjeti kako ona funkcionira. Institucionalni okvir za 
proizvođenje pristanka, kao što smo ustanovili, pruža građan- 
sko društvo (što ga štiti političko društvo). Taj institucionalni 
okvir Gramsci naziva hegemonijskim aparatom. No pristanak se 
ne proizvodi jednostavno samom činjenicom da hegemonijski 
aparat postoji; za njegovo funkcioniranje potrebna je vojska 
službenika, tehničara, inspektora, uslužnih djelatnika, ukratko, 
svih tipova činovnika uopće — njih Gramsci naziva 
tradicionalnim intelektualcima. Intelektualci prema tome za 
Gramscija nisu kolokvijalno shvaćene “javne ličnosti“ koje su 
(ponekad čak i) “visokoobrazovane”. Intelektualci nastaju 
organski iz klase koja se historijski konsolidira u vladajuću, 
odnosno vodeću ili hegemonijsku klasu, te je “čine 
homogenom i osvješćuju joj vlastitu funkciju ne samo na 
ekonomskom nego i na socijalnom i političkom polju“. Razlog 
zašto su intelektualci buržoazije tradicionalni jest taj što se oni 
uslijed historijske dugotrajnosti svoje funkcije počinju (auto) 


percipirati kao odvojeni od bilo kakvih političkih pitanja (utoliko 
i mogu nastupati u javnosti kao “neutralni“ politički 
komentatori),(14) bez ikakve klasne pripadnosti ili funkcije u 
reprodukciji klasnih odnosa. 

Tradicionalni intelektualci, vršeći specifične funkcije unutar 
buržoaskog hegemonijskog aparata, proizvode pristanak na 
način da barataju senso comuneom(15), što za Gramscija znači 
svojevrstan opći način mišljenja, ali izrazito nekritičan, 
proturječan i fragmentiran, pa stoga i podložan manipulaciji. 
Senso comune sastoji se od vrijednosti i vjerovanja iz različitih 
historijskih perioda koji onda čine svojevrsni ideološko- 
svjetonazorski kolaž pojedinčeve svijesti. Jan Rehmann 
upotrebljava sjajnu metaforu kada piše da se Gramscijev senso 
comune “može usporediti skamenolomom koji se sastoji od 
nekoliko različitih slojeva iz različitih geoloških perioda koji su 
posloženi jedan na drugi. Ti su ‘slojevi’ sirovina koju obrađuju i 
transformiraju ideološki aparati i ideolozi.“(16) Zadaća je 
tradicionalnih intelektualaca prema tome održavati 
fragmentiranost senso comunea te stimulirati njegove 
reakcionarne, religiozne i praznovjerne elemente, što rezultira 
pasivnom sviješću. Podređene klase ne žive jednostavno u 
„krivoj svijesti“, kao što je Lukács smatrao, (17) već ih se navodi 
da dijele svjetonazor koji je nesamostalan i inferioran 
svjetonazoru vladajuće klase i tradicionalnih intelektualaca, te 
ih stoga sigurno ne vodi političkom djelovanju, već pasivnom 
pristanku ili defetizmu zbog osjećaja nemoći da išta promijene 
vlastitim djelovanjem. (18) Zbog senso comunea i prakse 
talijanskih tradicionalnih intelektualaca talijanske niže klase 
nisu bile u stanju nadići vlastite partikularnosti i uvidjeti da 
dijele neke bitne interese koji nadilaze uske ekonomske 
interese njihovih zanimanja (radnik ili seljak) ili njihova kraja 
(Sjever ili Jug Italije) — na taj način senso comune održava niže 
klase razjedinjenima i perpetuira antagonizme među njihovim 
pripadnicima. 


Drugi su tip intelektualaca organski intelektualci, svojstveni 
protuhegemonijskom političkom projektu podređenih klasa ili 
hegemoniji proletarijata. Jednako kao i tradicionalni 
intelektualci, njihovo je porijeklo klasno, oni su pripadnici 
podređenih klasa, ali za razliku od tradicionalnih intelektualaca 


organski intelektualci ne gube svoje klasno porijeklo niti ga 
poriču, nego, dapače, rade na tome da ga održe i naglašavaju. 
Oni ne pristupaju masama svisoka, nego kao ravnopravni 
sugovornici i istomišljenici. Njihova je zadaća organizirati mase, 
ne samo praktično nego i intelektualno, tako što moraju 
prepoznati “zdravu jezgru“ senso comunea koja nedvojbeno 
postoji, ali koju potiskuju tradicionalni intelektualci i buržoaski 
hegemonijski aparat. Tu “zdravu jezgru“ Gramsci naziva buon 
senso(19), a ona se sastoji u “nadilaženju bestijalnih i 
elementarnih strasti kroz spoznaju koncepta [historijske] 
nužnosti koji daje svjesnu usmjerenost čovjekovoj 
aktivnosti“(20) ۰ Radi se dakle o sposobnosti razlikovati što je 
uistinu nužno, a što se samo pojavljuje kao takvo ili prikazuje 
takvim eda se ne bi transformiralo, a zapravo se može 
transformirati svjesnim i planiranim ljudskim djelovanjem. 
Zadaća je organskih intelektualaca ujediniti mase intelektualno, 
jezično i kulturno te time početi formirati protuhegemonijski 
aparati širi protuhegemonijski politički projekt koji za konačni 
cilj ima promjenu kapitalističkog načina proizvodnje. Takvo 
ujedinjenje može biti jedino dugotrajan proces za koji nije 
moguć univerzalan “recept" — kao što je iskustvo Rusije i ostalih 
zemalja koje su isto iskustvo pokušale “prenijeti“ pokazalo, 
svaki takav politički projekt ima svoje, lokalno-nacionalne i 
regionalne specifičnosti — a koji se ostvaruje (u vrlo općenitim 
crtama) razotkrivanjem proturječja kapitalističkog načina 
proizvodnje koji integralna država s čitavim svojim osobljem i 
aparatom nastoji prekriti te konstantnom inovacijom oblika 
praksi koje će širim masama pružiti potrebno znanje za i nadu u 
mogućnost promjene društvenih odnosa. Tako stvoreno znanje 
generirat će opet nove prakse, čime se otvara perspektiva 
revolucionarne “uzlazne spirale“. Taj proces Buci-Glucksmann 
naziva gnoseologijom politike: znanje “ima učinke u praksama, 
a sve prakse sadrže učinke znanja“.(21) Ono čega organski 
intelektualci pritom trebaju biti svjesni jest: “1) Nikada se ne 
umoriti od ponavljanja vlastitih argumenata (iako treba pružiti 
literarne varijacije na temu): ponavljanje je najbolja didaktička 
metoda rada na popularnom mentalitetu. 2) Neprekidno raditi 
na intelektualnom nivou šireg sloja stanovništva ili, drugim 
riječima, dati osobnost amorfnom masovnom elementu.” (22) < 


53 


DOTRŠČINA 


ALEKSANDAR HUT KONO 


* Aleksandar Hut Kono (1982.) je anglist, hispanist i japanolog s 
londonskom adresom. Dobitnik je dviju književnih nagrada, 
Ulaznice (Zrenjanin) i Nagrade Fernando Pessoa Portugalskog 
veleposlanstva u Zagrebu. Prvu zbirku Nabrajanja objavilo mu je 
Hrvatsko društvo pisaca 2013. 

Književni blok otvaramo pjesmom “Dotrščina“ mladog 
pjesnika Aleksandra Huta Konoa, nastalom 2012. Pritom se 
nadovezujemo na umjetnički blok u kojem predstavljamo 
recentne kuturno-memorijalne aktivnosti u toj, za mnoge 
kobnoj, zagrebačkoj šumi. Pjesnik polazi od istinitog događaja, 
naime u šumi je zaista nađena beba, te uvodi kao lirski subjekt 
njezinu majku kao jednu od pogubljenih u šumi. Pjesma je 
nastala u sklopu projekta Virtualni muzej Dotrščina, potaknuta 
željom izlaženja iz okvira tradicionalnih komemorativnih praksi, 
vraćanja mjesta i priče koja ga prati u kolektivno sjećanje i 
pokretanja kulturne produkcije vezane za tu temu. Pjesmu 

je autor premijerno pročitao u Dotrščini na Dan oslobođenja 
Zagreba 2013. uz predstavljanje rada multimedijalnog 
umjetnika Davora Sanvincentija i dramatičarke Ivane Sajko 
Spiegel im Spiegel. 


Imala sam tri želje: 

unatoč svemu ipak svirati violinu, 
vratiti se u Peštu prije ili kasnije 

i voditi samo smislene razgovore. 

Nije se ostvarila ni jedna. 

No zato se dogodilo više nego što sam 
mogla zamisliti. 

Na primjer- 

završila sam u zajedničkoj grobnici. 


Uglavnom, 

po stoti put je ispalo 

da se ne isplati biti Židov. 

Biti Srbin. 

Jednostavno biti. 

Došli su po nas usred bijelog dana 

i tako prekršili književne konvencije. 


Dok su nas požurivali u koloni 

moja šestomjesečna kćer je zaplakala. 
Mladić s puškom zapovijedio je da je 
ušutkam. 

Znala sam da je to nemoguće 

i spustila sam bebu u snijeg. 

Poslije, 

kad je ondje pronađe neka žena, 
odnese je kući 

i odgoji pod drugim imenom, 

mislit će se da sam je ostavila da je 
spasim. 

Međutim, ispustila sam dijete 

da me ne upucaju na licu mjesta 

i tako kupila dodatnih deset minuta 
života- 

odgodila sam susret sa smrću koji me 
prestravio. 

Ali što se tu uopće ima odgađati 

pa smrt ionako traje cijelu vječnost. 


Došli su po nas iz ovog ili onog razloga. 


Svi mi pogubljeni 

pretvorili smo se u šest kristala 

i sad lebdimo poništeni. 

Čekamo da prođe vječnost 

i jedni s drugima nikad ne razgovaramo. 

Ali zato promatramo one koji šeću šumom. 

Najdraži su mi ljubavni parovi- 

sva stratišta svijeta treba poništiti vaginalnom sluzi i spermom. 
Volim i jelene 

zato što ih mrtva mogu promatrati izbliza: 

ponekad ih pomazim po glavi. 

Ono što ne volim, 

to su obljetnice 

i vijenci. 

Pogotovo vijenci — 

žive uopće ne zabrinjava što je cvijeće 

mnogo duže uvenulo nego svježe. 

Osim toga mrzim kad drže govore pobožno tihim glasom. 
Svi se oni, 

sa živima to je jasno, 

okupljaju radi sebe 

i zanimljivo je promatrati ih koliko su napeti dok se slikaju. 
۱ kako ih rastuži kad ne dođe predsjednik skupštine općine, 
bivši saborski zastupnik, 

dogradonačelnik, 

bilo tko tko nije nitko. 

Poslije dok odlaze 

slušam ih kako se ponovo zatvaraju u kalupe svoje sudbine, 
a njihovim razgovorima 

ne volim biti pozadina. 

Smatram to, 

bez daljnjeg, 

kršenjem ljudskih prava 

pravo na koje 

polažu i mrtvi. 

Intervencija u Dotrščini iz 2012. godine 
Autor fotografije: Mario Krištofić 


Uz izvještaj naših članica iz Atene i kultne četvrti Exarcheia 


K A | E R | N A donosimo tri pjesme grčke anarhističke pjesnikinje Katerine 
Gogou. Njezine su pjesme postale nezaobilazan dio poimanja 
radikalne kulture u Grčkoj i javnog imaginarija Exarcheije. 


| 
Ponekad se vrata polako otvore i ti uđeš. 
Nosiš posve bijelo odijelo i platnene 
cipele. 
Naginješ se, nježno spuštaš 72 novčića 
na moj dlan i odlaziš. 

Ostala sam na istom mjestu gdje si me 
ostavio, da bi me mogao 
ponovno naći. 

No mora da je prošlo puno vremena jer 
su mi nokti 
narasli dugi i moji prijatelji me se boje. 
Svaki dan kuham krumpire. 
Izgubila sam maštu. 

A kad čujem 'Katerina' prepadnem se. 
Mislim da moram nekoga prokazati. 
Sačuvala sam izreske iz novina o čovjeku 


PREVELA S ENGLESKOG I TALIJANSKOG: ned 
۳ za koga tvrde da si ti. 
MIRNA SIMAT Znam da novine lažu jer su rekli da su te 


upucali u stopala. 
Znam da nikad ne ciljaju u stopala. 
Um je njihova meta. 
Zato ostani pribran, ha? 

۱۱ Katerina Gogou (1940.- 1993.) je grčka pjesnikinja i anarhistki- 
Nemoj me prekidati. Sanjam. nja. Prva zbirka, izdana 1978., podrugljiv je prikaz Atene 
Živjeli smo pognuti stoljeća nepravde. nepriličan ljevičarskom busanju u prsa i republikanskom 
Stoljeća usamljenosti. trijumfalizmu vremena. Gogou se poistovjećuje s prezrenim 
Sad nemoj. Nemoj me prekidati. stanovnicima metropole, s deklasiranim marginalcima kao 
1 Sad i ovdje, uvijek i svugdje. nijedan pisac dotad, čime si je trenutno priskrbila ulazak u 
Naš život su džepni noževi Sanjam slobodu. tek stvoreni anarhistički milje četvrti Exarcheia. U to je doba 
u prljavim slijepim ulicama Neka svačija atenska radikalna omladina doživljavala prva razočaranja 
Truli zubi 2۹۹ slogani divna jedinstvenost klasičnim ljevičarskim strujanjima i činila prve korake prema 
۱ نات‎ ۱ osjećam ۱ ponovno uspostavi anarhizmu, a zaboravljeni lumpen sloj prostitutki, narkomana, 
2 ۰ miris antiseptika pišaline ۱ harmoniju svemira. psihijatrijskih pacijenata, zatvorenika itd. zadobio političku 
o ۲ ls rene SPEME: oooh plakati. Igrajmo se. Znanje je sreća. važnost “nepredstavljenih“ koja je poslužila kao moralna 
u Gore dolje. Gore dolje Patission(1). Nije školski zadatak. osnova za značajniji anarhistički pokret 1980-ih. Gogou 
Naš život je Patission. Sanjam zato što volim. je predstavljala nešto poput proročice tog neočekivanog 
Prašak za rublje koji ne zagađuje more Velike snove na nebu. političkog i socijalnog razvoja događaja. Pojavila se u brojnim 
| Mitropanos(2) su ušli u naše živote Radnici okupiranih tvornica nezavisnim filmovima, u nekima i recitirala i pjevala svoje 
Dexameni(3) ga nam je isto oduzeo Proizvodit će čokoladu za svijet. angažirane pjesme. Napadala je ortodoksiju svakog predznaka, 
A i one fine guzice od gospođa. Sanjam jer ZNAM i MOGU. grčku komunističku partiju, maoističke sljedbenike među 
Ali mi smo još tu. Banke stvaraju “pljačkaše”. pobunjenim studentima. Više je puta bila žrtva policijskog 
Cijelih života g adni mi putujemo Zatvori “teroriste”. nasilja. Krajem 1980-ih se psihički razboljela i zbog strašne 
istim putem. Usamljenost “nepodobne“. je tjeskobe do kraja života svako malo bivala hospitalizirana. 
Poruga-usamljenost-očaj. | nazad. Proizvodi “potrebu”. Umrla je 1993. u 53. godini od predoziranja kombinacijom 
Prosvjedi protiv kancelarke Merkel u Ateni, 2014. OK. Ne plačemo. Odrasli smo. Granice vojske. tableta i alkohola. Na sprovodu su je ispratile tisuće ljudi. <] 
Autor fotografije: Vladimir Tatomir Samo kad kiši Sve zbog vlasništva. 
Potajno cuclamo palac. | pušimo. Nasilje rađa nasilje. 
Život nam je Sad nemoj. Nemoj me prekidati. 
besmislena slika Došlo je vrijeme da se ponovno 
namještenih štrajkova uspostavi 
drukanja i žandarskih kola. Etika kao ultimativna praksa. 
Zato ti kažem. Da se od života napravi pjesma. 
Drugi put kad nas upucaju Odšivota praksa: 
Nemoj pobjeći. Izbroji našu snagu. San je to moguć moguć moguć 
Nemojmo tako jeftino prodavati svoju kožu, kvragu! VOLIM TE 
Mo O O اا‎ Ati me ne prekidaj, ja ne sanjam, ja 
prvom pogođenom građanskim nemirima. zivim. 
(2) Mitropanos je popularni pjevač porijeklom iz radničke klase kojega Pružam ruke 
je prvo repopularizirala ljevičarsko republikanska glazbena scena Prema ljubavi solidarnosti 
nakon hunte, a zatim se probio u glazbenu zabavnu industriju. 
(3) Dexameni, “umjetnički“ trg u Kolonakiju, četvrti vladajuće klase Slobodi. 
pored parlamenta, tada je bio metonimija za buržujsku ljevicu Svaki put kad počnem iznova. 


Ja branim ANARHIJU. 

RASIZAM KAO 


DEOLOGIJA | 


AUTORASIZAM 


PRIMOŽ KRAŠOVEC 

Primož Krašovec (1979), doktor sociologije, asistent na Odsjeku za 
sociologiju Filozofskog fakulteta u Ljubljani gdje predaje teorije 
ideologije, države i vrijednosti. Član uredničkog odbora izdavačke 
kuće Sophia i časopisa Borec. 


Tekst je nastao na osnovi izlaganja na MAZ-ovu samoedukacijskom 
kružoku Opušteno o: fašizmu i liberalizmu. 


RASISTIČKA IDEOLOGIJA | RASISTIČKA POLITIKA 


Početna napomena: za razliku od teorija koje rasizam vide kao 
stvar (individualne ili kolektivne) psihologije ili (samo) diskursa, 
rasizam je ovdje definiran kao stvar države i specifičnih 
državnih politika, prije svega politika uskraćivanja određenih 
političkih i socijalnih prava određenom dijelu populacije i 
represivnog upravljanja posljedičnom političkom i socijalnom 
isključenošću. Govoriti o državnom rasizmu donekle je dakle 
pleonastično jer je moderni rasizam kao takav državni rasizam, 
iako ima učinke i na razini individualne ili kolektivne psihologije. 
Ali, za razliku od države, privatni pojedinci s rasnim ili etničkim 
predrasudama ne mogu uskratiti ili oduzeti etnički ili rasno 
nepodobnima državljanstvo, ne mogu ih deportirati ili zatvoriti 
u “centre za strance“, ne mogu im onemogućavati zapošljavanje 
u formalnoj ekonomiji ili dobivanje boravišne dozvole itd. 
Sukladno se tome rasizam ne može ukinuti kampanjama za 
toleranciju i drugim mjerama dizanja privatne ili javne svijesti, 
nego samo institucionalnim promjenama na državnoj razini u 
polju socijalne, pravne i ekonomske politike (iako je upitno 
mogu li kapitalističke države kao takve djelovati bez rasizma 
—ali to pitanje zbog tematskih i prostornih ograničenja ovaj put 
ostavljamo po strani). 


To s druge strane ne znači da rasizam kao ideološki diskurs ne 
postoji ili da je samo mehanički odraz nekako više “realnih“ ili 
“materijalnih“ društvenih procesa. Poanta naglaska na 
državnosti rasizma nije da rasistički diskursi ne postoje 


nego da 
se rasizam ne može reducirati na diskurs, da su rasistički 
diskursi samo dio kompleksnog “dispozitiva“ rasističkih 

institucija i politika. Rasistički su diskursi bitan dio državnog 


rasizma i nisu ništa manje realni ili materijalni od policijskog 


zadržavanja, deportacija, uskraćivanja prava na državljanstvo i 
pristupa socijalnim institucijama, ograničavanja slobode 
kretanja itd. — sve su spomenute prakse u velikoj mjeri 
diskurzivne i ne samo da proizvode rasističke diskurse kao svoj 
konačni rezultat (npr. kad mediji izvještavaju o “migrantskoj 
prijetnji“) nego su i same u velikoj mjeri sastavljene i zavisne od 
proizvodnje specijaliziranih, stručnih rasističkih diskursa unutar 
kriminologije, sociologije, urbanizma, ekonomije, pravnih 


studija i sl.(1) 

Ne samo novinari i političari nego i, što je još važnije, granična 
policija, čuvari u centrima za strance, socijalni radnici, 
medicinsko osoblje i drugi državni službenici koji rade kao 
stručni regulatori rasne isključenosti uče, upotrebljavaju i 
prakticiraju određeni niz rasističkih diskursa koji su s jedne 
strane pripremljeni unutar akademije, a s druge proizvođeni na 
licu mjesta, u institucijama koje državni rasizam provode. 
Diskursi su to koji vode te istovremeno omogućavaju i ideološki 
legitimiraju represivno upravljanje “suvišnim populacijama“ 
modernih europskih kapitalističkih država. (2) 


EKONOMSKE IDEOLOGIJE KAPITALIZMA 


Ali svejedno postoji bitna razlika između s jedne strane 
kapitalističkih ideologija (ideologija slobodnog tržišta, 
konkurencije, potrošačke suverenosti i sl.) i rasističke ideologije 
s druge. Prve su konkretni pojavni oblici mistifikacija 
(utjelovljeni u određenim diskursima koje proizvode određene 
institucije poput institucija obrazovnog sustava, masovnih 
medija itd.) koje proizlaze iz samog načina organizacije 
kapitalističkih proizvodnih odnosa i odnose se na ekonomske 
oblike društvene dominacije u kapitalizmu. Presudna je 
povijesna inovacija kapitalističkog načina proizvodnje ta da 
njegovi proizvodni odnosi nisu transparentni, tj. nisu 
neposredno vidljivi jer se zbog samog načina na koji su 
organizirani nužno pojavljuju u mistificiranim, izvrnutim 
formama. 


Uzmimo jedan osnovni i relativno jednostavan primjer: 
mistifikacije koje proizlaze iz nadnične forme. Kada radnik 
sklapa ugovor o zaposlenju, on prodaje svoju radnu snagu 
(svoju generičku sposobnost za rad), ali se pritom i njemu i 
poslodavcu čini da prodaje svoj konkretni rad. Zašto? Jer u 
svakom slučaju, da bi ispoštovao ugovor, kasnije mora odraditi 
svoj rad i tako u svojim očima sredstva za vlastito preživljanje 
osigurava obavljanjem konkretnog rada. To je očigledna iluzija 
jer konkretni rad u trenutku potpisivanja ugovora o zaposlenju 
ne samo da još ne postoji nego i — čak i da postoji — radnik nije 
njegov vlasnik! Radna se snaga pretvara u realni rad tek kasnije, 


u procesu proizvodnje koji je pod kontrolom poslodavca, i time 
radnik nema nikakvih vlasničkih prava na konkretni rad koji 
obavlja.(3) 


Iluzija da prodajemo svoj konkretni rad kad realno prodajemo 
svoju radnu snagu ima mnogo važnih ideoloških učinaka. Kao 
prvo, ne vidimo da eksploatacija postoji — čini nam se da je sav 
konkretni rad pokriven nadnicom. Kao drugo, ne vidimo da 
postoji klasna dominacija — poslodavac izgleda kao još jedan od 
radnika čiji viši dohotci i kontrola nad radnim procesom ne 
proizlaze iz njegove klasne pozicije (mogućnosti da crpi višak 
rada) nego iz njegovih posebnih vještina, ingenioznosti, 
poduzetničkog šestog čula i sl. Ideološki diskursi koji 
reproduciraju ekonomsku dominaciju u kapitalizmu time nisu 
proizvodi svjesne manipulacije, nego proizvodi diskurzivne 
obrade (kroz školu, medije i druge ideološke aparate) spontanih 
i istovremeno nužnih iluzija i mistifikacija koje već u polazištu 
predstavljaju kapitalističke proizvodne odnose u njihovu 
skrivenom obliku.(4) 


RASNE IDEOLOGIJE KAPITALIZMA 


Stvari su uvelike drukčije po pitanju neekonomskih oblika 
društvene dominacije u kapitalizmu, npr. u slučaju rasizma. 
Proizvodnja rase i upravljanje njome nisu — barem ne direktno 
— dio “tihe prinude“ tržišta, nego predstavljaju upravljanje 
ekonomski apsolutno suvišnim dijelom populacije koji nema 
pristupa klasičnom nadničnom odnosu. Time ti procesi padaju 
pod jurisdikciju države, posebno njenih represivnih aparata. 
Rasističke ideologije posljedično ne mogu proizlaziti i ne 
proizlaze iz spontanih ekonomskih iluzija, nego su dizajnirane i 
upotrebljavane na mnogo svjesniji i usmjereniji način i time su 
bliže fukoovskom poimanju odnosa znanja i moći(5) nego 
marksističkim koncepcijama ideologije (koje se više-manje bave 
ekonomskim ideologijama). lako rasizam ne možemo reducirati 
na ideologiju (ili, još manje, na niz mentalnih predrasuda i 
pogrešnih “čitanja“ kulturnih razlika), ideologija (u smislu 
korpusa stručnih diskursa, proizvedenih u za to specijaliziranim 
institucijama) ima mnogo veću ulogu u organiziranju i 


usmjeravanju državnorasističkog djelovanja nego u slučaju 
ekonomskih procesa u kapitalizmu. Dok se kapitalistička 

(3) 
(4) 

ekonomija na neki način “autonomizira“ i djeluje kao objektivna 
sila (“druga priroda“) koja sustavno prisiljava pojedince da se 
ponašaju po njenim pravilima bez obzira na to što oni o tome 
misle (tj. iako mrze svoj posao, svog šefa ili kapitalizam kao 
takav), (državni) rasizam mora, da bi bio učinkovit, biti ideološki 
mnogo aktivniji — kako pri informiranju i instruiranju ponašanja 
policije i socijalnih radnika tako i u proizvodnji pristanka na 
rasističke politike u zajednici slobodnih i jednakih. 


Kritika rasističkih ideologija — pod uvjetom da ih vidimo ne kao 
niz slobodnolebdećih ili u duhu privatnih pojedinaca postojećih 
ideja, nego kao institucionalizirane diskurse koji organiziraju i 
legitimiraju državnorasističke politike — sve je prije nego 
suvišna. Umjesto klasičnim rasističkim ideologijama, ovdje 
ćemo se baviti posebnim oblikom rasističke ideologije koji je 
prvenstveno značajan za (polu)periferne postsocijalističke 
europske zemlje — autorasizmom. 


AUTORASIZAM 


Ali na što mislimo pod pojmom autorasizma? Ne radi li se o 
contradictio in adiecto? Nije li rasizam uvijek projiciran na 
kulturnog ili etničkog Drugog? 


Izvorno, tj. u vrijeme europske kolonijalne ekspanzije, 
robovlasništva i genocida, rasističke su ideologije bile 
mobilizirane protiv koloniziranog Drugog, kojemu nije bio 
priznat status ljudskog bića, nego je bio predstavljen kao 
ulturno, intelektualno i biološki inferiorna podvrsta. Takva je 
eksplicitno agresivna rasistička ideologija poslije 
antikolonijalnih borbi na periferiji i antirasističkih borbi u 
metropolama tijekom 20. stoljeća izgubila većinu svoje 
ideološke privlačnosti i političke učinkovitosti. S promjenama u 
povijesnim i političkim okolnostima promijenila se i društvena 
uloga rasističkih ideologija. Od kasnog se 20. stoljeća one više 
ne koriste za opravdanje kolonizacije drugih naroda, nego za 


tumačenje i regulaciju migrantskih tokova iz negdašnjih kolonija 
u negdašnje kolonijalne metropole. lako se radi o bitnoj 
promjeni u rasističkim diskursima i praksama, ona nije 
pertinentna za (polu)perifernu postsocijalističku Istočnu Europu 
koja nikad nije bila dio kolonijalnog centra i koju migranti iz 


zemalja “Trećeg svijeta“ većinom koriste kao tranzitnu zonu na 
putu do Zapadne Europe. 


S druge je strane za formaciju rasističkih diskursa i ideologija u 
Istočnoj Europi pertinentna činjenica da se ona približava ili 
uključuje u EU ne kao bivši kolonijalizirani, nego kao bivši 
socijalistički Drugi. Dok se na tim prostorima za osuđivanje i 
segregaciju “ilegalnih“ migranata i migrantskih radnika koristi i 
obični europski rasizam, paralelno se pojavljuje i autorasizam 
koji bismo mogli, u najširem smislu, definirati kao primjenu 
standardnog rasističkog diskursa na vlastiti narod. 


AUTORASISTIČKI DISKURS 
Za autorasistički diskurs značajne su tri distinkcije. 


Kao prvo, budući da “različitost“ Istočne Europe nije 
prouzrokovana stranom kolonizacijom, nego — barem u 
jugoslavenskom slučaju — samoskrivljenim razdobljem od pola 
stoljeća državnog socijalizma, ne postoji drugi krivac za 
zaostalost, siromaštvo i bijedu tih zemalja osim njihovih naroda 
samih, njihove kulturne degeneriranosti, njihove “kulture 
ovisnosti“ o državi, njihove intelektualne inferiornosti, a koje se 
smatraju nasljedstvom nekoliko desetljeća komunističkog 
pranja mozga i “totalitarne“ političke klime. Čak se i 
potencijalno neugodna činjenica da su stope nezaposlenosti i 
siromaštva u Istočnoj Europi eksplodirale u devedesetima, tj. 
upravo nakon dezintegracije realno postojećeg socijalizma, 
može lijepo uklopiti u autorasistički narativ — socijalizam 
navodno nije bio ništa drugo doli utopijski san utemeljen na 
ekonomski neodrživim politikama pune zaposlenosti, visokih 
socijalnih davanja i rastućeg vanjskog duga i kao takav je morao 
prije ili kasnije naletjeti na svoj reality check. Devedesete su u 
toj perspektivi interpretirane kao nužan susret s realnošću 
suvremenog svijeta. Ali taj susret s realnošću dočekao je 
narode europske postsocijalističke (polu)periferije 
nepripremljene, još uvijek potopljene u stare mentalitete, 
nespremne i/ili nesposobne za suočavanje s izazovima liberalne 
demokracije i tržišne ekonomije. 


Time povijesni period socijalizma u autorasističkom diskursu 
zauzima strukturno mjesto kolonijalnog perioda — ali ne kao 


izvor političkog bijesa i čežnje za emancipacijom, nego kao 
samozadana rana koja se može iscijeliti samo dugim i bolnim 
procesom samoprijezira, samodenuncijacije te kulturne i 
mentalne dekontaminacije. Postsocijalistički je period u toj 
perspektivi viđen kao čistilište crony-kapitalizma koje dolazi 
poslije pakla socijalizma i prethodi nebesima liberalnog 
kapitalizma; dakle čistilište u kojem se tržišna meritokracija još 
uvijek ne može nametnuti zbog čvrsto ukorijenjenih totalitarnih 
i mentalnih refleksa, koji su mete beskonačnih autorasističkih 
tirada. 


Kao drugo, autorasizam ne koristi klasični koncept rase. 
Njegova mržnja i prijezir usmjereni su u unutrašnjost, za razliku 
od običnog rasizma koji za svoju metu ima rasnog ili etničkog 
Drugog koji je navodno vanjska prijetnja zdravoj nacionalnoj 
zajednici. Budući da je autorasizam introvertiran, on ne samo 
da udobno zaobilazi političko korektnu prohibiciju klasičnog 
rasističkog diskursa (čak se i upotreba standardnih fašističkih 
tropa kulturne degeneriranosti ne percipira kao rasistička ako je 
usmjerena na vlasititi narod)(6) nego također mora, budući da 
za metu uzima etnički relativno jedinstvenu populaciju, pronaći 
novi kriterij “rasne“ distinkcije. Ta je distinkcija u većini 
slučajeva distinkcija između ruralnog i urbanog, gdje se urbano 
prikazuje kao moderno, sekularno, kozmopolitsko, 
individualističko, liberalno, otvoreno, tolerantno i tržištu 
prijateljsko, dok je ruralno predstavljeno kao tradicionalističko, 
religiozno, nacionalističko, kolektivističko, konzervativno, 
uskomisleće i etatističko, odnosno kao nastavak socijalističkog 
mentaliteta i kulture drugim sredstvima. 


Dodatna ideološka kamuflaža autorasizma sastoji se u manevru 
kojim autorasistički diskurs ne samo da prikriva vlastitu 
fašistoidnost nego za fašistoidnost okrivljuje ruralne mase. Jer 
navodno se radi o koletivističkim, tradicionalističkim, 
nacionalističkim i sl. ljudima koji su ne samo prijetnja liberalnim 
“vrijednostima” nego i — zapadnu li pod utjecaj ekstremno 
desničarske populističke propagande — potencijalni nositelji 
fašizacije cjelokupnog društva. U prilično bizarnom obratu 


rasistički se diskurs — koji sadržava nemalo fašističkih 
momenata (da navedemo još jedan: prijezir prema “glupim i 

(6) Slovenski reper i kolumnist N“Toko tako recimo denuncira kulturnu 
degeneraciju “seljačina“ (studenata iz ruralnih područja) i okrivi je 
za to što Slovenija nema “vizije budućnosti“, “sposobnosti 
refleksije“, “smisla za odgovornost“, “sposobnosti kreativnog 
razmišljanja“ te konstatira da je “Slovenija postala država koja se 
želi vraćati na selo“. http://www.mladina.si/151452/reality-sou. 

(7) Landa, Ishay (2010). The Apprentice's Sorcerer. Leiden: Brill, str. 
247-272. 

(8) Time je ta navodna fašistoidnost, percipirana kao preostatak 
socijalističkog “kolektivističkog mentaliteta“, ujedno u službi 
“teorija“ totalitarizma čija je ideološka namjera izjednačavanjem 
dvaju totalitarizma — fašističkog i socijalističkog (čija je zajednička 
značajka navodno ekscesna državna regulacija ekonomije i 
poništavanje liberalnih političkih sloboda) — prikazati liberalizam i 
kapitalizam kao jedini racionalni politički i ekonomski izbor. Za 
kritički prikaz fašizma kao reakcije liberalnog kapitalizma u obrani 
od socijalizma vidi Landa, The Apprentice's Sorcerer. 

(9) Krašovec, Primož (2013). Zgodovinska in aktualna protislovja 
evropske ideologije. http:;//www.delavske-studije.si/primoz- 
krasovec-zgodovinska-in-aktualna-protislovja-evropske-ideologije. 

olektivističkim“ masama sa stajališta posebnog, odlučnog 
individuuma jake volje)(7) — koristi za dizanje panike zbog 
potencijalnog “fašizma“ koji navodno fermentira u ruralnim, 
olektivističkim miljeima.(8) 

Kao treće, (Zapadna) Europa predstavlja se kao ultimativni 
riterij kulturne i civilizacijske naprednosti uz koju trebamo 
mjeriti mizernu društvenu i kulturnu realnost postsocijalističkih 
zemlja. Ta ista Europa, koja je čovječanstvu poklonila rasizam, 
antisemitizam, fašizam, nacizam, koncentracijske logore, 


apitalizam, totalni rat i kugu, koristi se kao reper civilizacijskog 
postignuća. Po pitanju idealiziranja Europe možemo, barem u 
slučaju Slovenije, primjetiti zanimljiv preokret. U 
osamdesetima, desetljeću hiperinflacije i rastuće 


nezaposlenosti, Europa se (naročito njen skandinavski dio) 
ideološki koristila kao primjer uspješno djelujuće socijalne 
države (čija se socijalistička verzija upravo raspadala) i kao 
primjer ispunjenja obećanja za održavanje kojih se socijalistički 
sustav pokazivao sve više nesposobnim. Ali na početku 21. 
stoljeća sama je socijalna država postala primjer štetnog 
preostatka socijalizma i sve je više u političkom i medijskom 
prostoru bila predstavljana kao prepreka na putu do europske 
civilizacije. Time je europska ideologija postala ne samo 
autorasistička (što je, s ograđivanjem od svega balkanskog, 
oduvijek bila) nego i otvoreno neoliberalna.(9) 


IDEOLOŠKI UČINCI AUTORASIZMA 


Ove tri osnovne ideološke značajke autorasističkog diskursa 
također proizvode tri osnovna ideološka učinka. 


Prvo, introvertiranost autorasizma predstavlja klasne odnose 
kao odnose intranacionalnih kulturnih razlika između s jedne 
strane onih koji su sposobni uzdići se iznad kulturne zaostalosti, 
uspjeti i postati izvrsni i s druge strane onih koji se drže svojih 
zaostalih načina života i posljedično se utapaju u siromaštvu i 
kulturnoj bijedi. Klasni odnosi, kao strukturni odnosi društvene 
dominacije, na taj se način mistificiraju kao odnosi 
meritokratske viševrijednosti koja proizlazi iz osobnih kulturnih 
i intelektualnih postignuća. 


Drugo, autorasistička dislokacija društvenih, ekonomskih i 


kulturnih nejednakosti od klasne distinkcije k distinkciji 
urbano-ruralno: nejednakost se dakle, umjesto kao rezultat 
sistemske kulturne i materijalne deprivacije, segregacije i 
razvlašćivanja koji su karakteristični za kapitalistička društva, 
predstavlja kao nešto što proizlazi iz kulturne degeneracije 
ruralnih masa. Ideološki je učinak takvih reprezentacija “interna 
rasijalizacija“ u kojoj određeni dijelovi “nacionalnog tijela“ 
postaju nešto nalik posebnoj rasi, tj. percipirani kao niža 
podvrsta i građani drugog reda. To se lijepo uklapa u 
standardnu neoliberalnu ideološku matricu socijalnog 
šovinizma i klasne mržnje u kojoj se siromašniji dijelovi radničke 
klase i nezaposleni počinju prikazivati kao rasni Drugi. 


| treće, kao što je očigledno iz ideoloških upotreba označitelja 
kao što su Europa i tržište (i konkurencija, meritokracija, 
pozitivna selekcija itd.), oni postaju ultimativni ideološki kriteriji 
za prosuđivanje ne samo individualne vrijednosti nego i 
državnih politika. 


Autorasizam time u jednoj ideologiji kombinira ne samo 
rasističko isključivanje nego i promociju “tržišnih vrijednosti“ (i 
time stoji na raskrižju između ekonomskih i rasnih ideologija 
kapitalizma) uz posebno ugodnu okolnost da nije prepoznat i 
osuđen kao rasistički diskurs. Zbog toga nije čudno da je u 
posljednih 25 godina postao jedna od dominantnih političkih 
ideologija postsocijalističke europske (polu)periferije — čak i na 
samoproklamiranoj ljevici.<1 

ZORAN VESELINOVIĆ 


Stanje opće ekonomske i socijalne depriviranosti te 
nezadovoljstvo i nepovjerenje u vladajući politički 
establišment otvaraju prostor jačanju ekstremno desnih 
organizacija koje se konsolidiraju na ulicama i europskoj 
političkoj sceni. Na tragu toga, u prvom dijelu teksta koji 
objavljujemo u ovom broju, Zoran Veselinović piše o 
organiziranju ekstremne desnice u Njemačkoj, o ideološkom 
i taktičkom profiliranju pokreta na političkom planu te o 
terenskom radu, osnaživanju postojećih struktura i širenju 
baze. 


* Zoran Veselinović je objavljivao tekstove o ekstremno desnoj 
ideologiji, novim strategijama ekstremne desnice i funkcioniranju 
političke muzike. 

Dugo se diskutiralo o tome možemo li govoriti o ekstremnoj 
desnici u poslijeratnoj Njemačkoj kao o društvenom pokretu. 
Diskusija se kretala oko pitanja je li dovoljno analizirati 
isključivo strukturu političkih stranaka kojima bi se mogla 
pridati oznaka ekstremne desnice i pritom očekivati kako ćemo 
dešifrirati sve ideološke smjerove i političke taktike kojima se 
ekstremna desnica nastoji probiti u središte političkog života. 
Kada se govori o društvenom pokretu ne želi se tvrditi kako se 
zaista radi o nekakvom masovnom pokretu, odnosno da 
ekstremna desnica ima ogroman broj privrženika. Naprotiv, 
riječ je o tome da se oznaka ekstremne desnice mora proširiti i 
na mnoge organizacije i aktivnosti koje se nalaze izvan ringa 


političkih stranaka. Zaključak je da se bez ovakvoga pristupa ne 
može obuhvatiti cijeli volumen aktivnosti ekstremne desnice i 
da bismo u suprotnom ostali bez potpune slike. 


Dakle društveni pokret u ovome smislu označava mrežu partija, 
organizacija i drugih entiteta, a ova se mreža najlakše može 
prikazati shemom koncentričnih krugova. U samom se središtu 
nalaze partijski vrhovi i čelnici raznoraznih organizacija, 
nevladinih udruga i think tankova. Njihova je uloga pokušaj 
ulaženja u službene državne institucije te ideološko i taktičko 
profiliranje pokreta. Krug najbliži središtu sačinjen je od najviše 
razine terenskih radnika. Njihova je zadaća organiziranje 


protesta (čiji je cilj pokazivanje brojčane snage) sve do piknika i 
nogometnih turnira. Sljedeći je krug sačinjen od niže razine 
terenskih radnika. Njihova je uloga širenje — najrazličitijim 
mogućim sredstvima — ideoloških elemenata i političke 
problematike koju ekstremna desnica nastoji nametnuti u 
javnom diskursu. Oni imaju dvostruku funkciju. S jedne strane 
nastoje konsolidirati već postojeću scenu, dok s druge strane 
regrutiraju novo članstvo za pokret. Posljednji je krug sačinjen 
od pasivnih članova pokreta. Oni su sigurna glasačka baza i oni 
oji su u najbližem doticaju s ostatkom javnosti.(1) 


Posve je razumno pretpostaviti kako ovakva shema nije nikakav 


uriozitet njemačkih prilika i da bi se lako mogla upotrijebiti pri 
opisu scena ekstremne desnice i u mnogim drugim zemljama. 
Također se može diskutirati kako ovakva slika funkcioniranja 


nekog političkog pokreta uopće nije specifična za ekstremnu 
desnicu. Bilo kako bilo, ova će nam shema poslužiti da 
pobrojimo i ilustriramo glavne značajke njemačke ekstremne 
desnice. To će uključivati strukturu ekstremno desnih partija, 
ideološki zaokret kroz koji su prošle, neke glavne političke 
koncepte, ključne oblike diseminacije nerafiniranih političkih 
recepata, strategije nametanja određene problematike u 
javnom diskursu i neke od najnovijih oblika organiziranja 
ekstremne desnice. 


POLITIČKE STRANKE 


Pri analiziranju strukture njemačkih ekstremno desnih partija 
nikako se ne smije smetnuti s uma povijest suvremene 
Njemačke koja je bitno determinirala pravni okvir 
funkcioniranja političkih stranaka. Taj pravni okvir nije 
pretjerano permisivan prema političkim organizacijama koje se 
mogu klasificirati kao ekstremističke — kako s lijeve tako ni s 
desne strane političkog spektra. Shodno tome njemačko 
zakonodavstvo propisuje proceduru kojom se ovako 
klasificirane stranke mogu zabraniti. Međutim ne smije se 
misliti kako je ovaj mehanizam ekstremni raritet u povijesti 
poslijeratne Njemačke: 1952. godine zabranjen je SRP (stranka 
nasljednica NSDAP-a), 1956. zabranjen je KPD (Komunistička 
partija Njemačke), 1995. zabranjene su ekstremno desne 
stranke FAP i Nacionalna lista. U ovome smislu treba spomenuti 
i neuspješni pokušaj zabrane NPD-a s početka 2000-ih.(2) 
Postojanje spomenutog mehanizma uvelike određuje raspon 
aktivnosti i retorički naboj ekstremno desnih stranaka. 


Kada govorimo o recentnoj povijesti Njemačke (to se odnosi na 
period od 80-ih godina do danas), možemo spomenuti dva 
općenita opažanja. Prvo, postoje samo tri relevantne stranke 
ekstremne desnice; drugo, njihovi su uspjesi na izborima u 
pravilu dolazili u valovima. Uspjeh u kontekstu stranaka 
ekstremne desnice znači uopće ulazak u parlament, a pritom su 
ga ostvarivali primarno na razini Europskog parlamenta, 
zemaljskih parlamenata (parlamenata pojedinačnih saveznih 
država Njemačke) ili na izborima za lokalnu upravu. Tvrdnja 
kako su dolazili u valovima znači da su pojedinačne stranke u 
relativno kratkom vremenskom periodu zaredale nekoliko 


uspjeha na izborima, da bi potom, najčešće već na sljedećim 
izborima, izgubile svoja mjesta i ponovno potpale pod rubriku 
izvanparlamentarnih stranaka. 


EPiDVU 


Die Republikaner (REP) stranka je osnovana u ranim 80-im 
godinama. Krajem 80-ih i početkom 90-ih slovila je kao najveća 
nada ekstremne desnice, tj. predstavljala je prvi val uspjeha 
ekstremne desnice na izborima u recentnoj povijesti Njemačke. 
Prvi je veliki rezultat ostvarila 1989. godine na izborima u 
Berlinu kada je osvojila 7,5% glasova, da bi potom na izborima 
za Europski parlament održanima iste godine osvojila 7,1% 
glasova. U Berlinu joj se broj glasova na lokalnim izborima 
održanim 1992. godine povećao na 8,3%. U pogledu izbora na 
zemaljskoj razini najviše je uspjeha, te ujedno najveći 
kontinuitet, pokazala na izborima u Baden-Wurttembergu: tako 
je na izborima za zemaljski parlament 1992. godine osvojila 
10,9% od ukupnog broja glasova (to je ujedno značilo 15 
mjesta), a na izborima održanim 1996. taj je broj blago pao na 
9,1% (14 mjesta).(3) U istom je periodu u ostalim saveznim 
državama osvajala u prosjeku između 2% i 4%. Najveći joj je 
problem bio da svoju snagu nikako nije mogla prenijeti s 
lokalne na saveznu razinu, tj. nikako nije mogla ostvariti 
značajniji rezultat na izborima za Bundestag. Sredina 90-ih 
godina bila je najviša točka vala izbornih uspjeha REP-a. Val je 
uspješnih izbornih rezultata nakon sredine 90-ih u potpunosti 
nestao. Grumke i Klarner nude interpretaciju kako je prijelazna 
točka bila 1994. godina, tj. ključni je razlog za pad političke 
snage stranke bilo detroniziranje Franza Sch&nhubera, jednog 
od osnivača, i dolazak Rolfa Schlierera na čelo stranke. Prema 
Grumkeu i Klarneru, Schlierer nije imao Schonhuberovu 
karizmatičnost koja je bila jedan od ključnih razloga za uspjeh 
REP-a.(4) 


Mathias Brodkorb navodi kako je glavna značajka Schliererove 
ere pokušaj profiliranja REP-a u smjeru programske i građanske 
stranke. Prema Brodkorbu, REP se nastojao snažno odijeliti od 
svojih konkurenata na radikalno desnoj strani političkog spektra 
(od DVU-a i NPD-a), tj., kako on kaže, htjeli su da ih se prizna 
kao “normalnu stranku“. REP se nakon izbornih uspjeha najviše 

Usp. Grumke, Thomas, Andreas Klärner (2006). Rechtsextremismus, 
die soziale Frage und Globalismuskritik. Eine vergleichende Studie 
zu Deutschland und Großbritannien seit 1990. Berlin: Friedrich 
Ebert Stiftung, str. 15-20. 
Za popis svih zabranjenih ekstremno desnih stranaka i organizacija 
vidi BPB, “Parteien und Verbote“. http://www.bpb.de/politik/ 
extremismus/rechtsextremismus/170613/parteien-und-verbote- 
sieben-fragen-und-antworten 
Usp. Glaefiner, Gert-Joachim (1999). Demokratie und Politik in 
Deutschland. Opladen, str. 362. 
Usp. Grumke, Thomas, Andreas Klćrner, str. 23-24. 
Brodkorb, Mathias, Thomas Schmidt (2002). Gibt es einen 
modernen Rechtsextremismus?. Schwerin: Friedrich Ebert Stiftung, 
str. 4. 
Usp. Grumke, Thomas, Andreas Klćrner, str. 23-24. 
Ibid., str. 24. 
Usp. Brodkorb, Mathias, Thomas Schmidt, str. 6. 
Usp. Grumke, Thomas, Andreas Klčirner, str. 25. 
Usp. Glaefšner, Gert-Joachim, str. 362. i Grumke, Thomas, Andreas 
Klärner, str. 24. 
Vidi fusnotu 15. 
Usp. Grumke, Thomas, Andreas Klčirner, str. 25-28. 
Usp. DVU-Griinder Gerhard Frey gestorben. 23. 02. 2013. http:// 
www.sueddeutsche.de/politik/politiker-verleger-mulimillionaer- 
dvu-gruender-gerhard-frey-gestorben-1.1607848 
Usp. Jansen, Frank. Fusion von NPD und DVU ist unwirksam. 27. 01. 
2011. http://www.tagesspiegel.de/politik/rechtsextreme-parteien- 
fusion-von-npd-und-dvu-ist-unwirksam/3773068.html 

NPD je 2004. godine u svome programu dodao još jedan stup, 
borbu za organiziranu volju. Ideja je da se rasuta ekstremno desna 
scena mora ujediniti. Usp. Christoph Schulze. Vier-Sćulen-Konzept. 
http://www.netz-gegen-nazis.de/lexikontext/vier-saeulen-konzept 
Usp. Grumke, Thomas, Andreas Klčirner, str. 25-36. i Brodkorb, str. 
7-9. 


bojao situacije u kojoj bi se stranku dovodilo u vezu s pijanim 
skinheadsima i nasilnim neonacistima. Htjeli su se prikazati kao 
stranka koja nije protestna, tj. htjeli su da stranka nema izgled 
partije koja tijekom kriznih momenata populističkim parolama 
pobere određenu količinu glasova, da bi potom ponovno 
nestala u anonimnosti. Oni su, naprotiv, težili stranci koja ima 
dovoljno dobru infrastrukturu i program za ulazak u strukturu 
stabilnih i velikih političkih stranaka, tj. za ulazak u politički 
establišment. U ovome smislu Brodkorb citira Schlierera: “Na 
zadnjem je skupu stranke u Augsburgu stajao moto: od 
protestne partije do programske i parlamentarne stranke. Time 
je naš cilj jasno definiran: provedba stranačkog programa u 
parlamentima. REP se tako ne vidi kao izvanparlamentarni 
opozicijski pokret, nego kao stranka koja je spremna preuzeti 
zakonodavne i izvršne odgovornosti.” (5) 


Može se dvojiti o razlogu koji navode Grumke i Klarner, 
međutim nemoguće je sporiti kako promjene u vodstvu makar 
vremenski ne korespondiraju s početkom snažnog pada 
političke snage stranke. Pored postupnog opadanja broja 
glasova također se postupno rasipalo i članstvo. Navedimo 
samo kao ilustraciju: 1993. godine broj članova iznosio je 
23.000, dok se 2004. spustio na 7500 članova. Na izborima 
održanim 2001. u Baden-Wirttembergu, njihovoj očigledno 
najjačoj utvrdi, stranka je osvojila 4,4% glasova. To je bio poslje- 
dnji trzaj prije potpunog pada u političku beznačajnost.(6) 


Deutsche Volksunion (DVU) stranka je koja je prvi puta izašla na 
izbore 1987. godine pod imenom Liste — D. DVU je oduvijek bio 
ono što Schlierer nije htio da REP ostane: protestna stranka. 
Tako Grumke i Klarner pišu: “DVU je klasična protestna partija 
oja ispraznim ksenofobnim parolama teži pobuditi resantiman 
i podići strah populacije od pogoršanja gospodarskog stanja, 
posebno u Istočnoj Njemačkoj, radi mogućnosti političkog 
iskorištavanja ovih osjećaja. Ona nema dugoročnu glasačku 
bazu i nikakvo karizmatično vodstvo.“(7) Stranka ne samo da je 
protestna, ona je ujedno privatna — u punom značenju te riječi. 
Nerijetko se kao glavni razlog za uspjeh stranke navodi 
financijska moć i raspolaganje medijskim aparatom njihova 
dugogodišnjeg predsjedavajućeg — de facto vlasnika stranke i 


vlasnika izdavačke kuće DSZ-Verlag — Gerharda Freya. Ono što 
je sjedne strane omogućilo uspjeh stranke na izborima, s druge 
je strane kočilo bilo kakav oblik daljnjeg razvoja i jačanja. Frey 
je, s ciljem osiguravanja vlastite pozicije moći unutar stranke, 
direktno odabirao kandidate, uvelike određivao put stranke i 
detaljno strukturirao kadar.(8) Shodno ovome Grumke i Klarner 
pišu: “DVU je fantomska stranka svoga neprikosnovenog 
predsjednika dr. Gerharda Freya.“ Daljnji je zaključak kako je 
ovakav način funkcioniranja bio Freyov nehotični pucanj u nogu 
jer je njegova kadrovska slagalica u potpunosti ugušila svaku 
mogućnost stvarnog unutarnjeg stranačkog života koji bi 
eventualno proizveo kvalitetnu kadrovsku strukturu sposobnu 
za konsolidaciju izbornih uspjeha.(9) 


DVU je svoj prvi značajan rezultat ostvario 1992. godine na 
izborima za zemaljski parlament u Schleswig-Holsteinu kada su 
uzeli 6,2% glasova. Međutim njihov val izbornih uspjeha 
odgovara periodu postupnog opadanja snage REP-a, tj. njihov 
je val trajao od druge polovice 90-ih do sredine 2000-ih: izbori 
za zemaljski parlament u Sachsen-Anhaltu 1998. (12,9% 
glasova) te izbori za zemaljski parlament u Brandenburgu 1999. 
(5,3%) i 2004. (6,1%).(10) 


Sredina 2000-ih značajna je još zbog toga što je u tom periodu 
sklopljen svojevrsni politički pakt između DVU-a i NPD-a.(11) 
Kako obje stranke konkuriraju za istu, poprilično skučenu 
glasačku bazu, zaključile su kako je besmisleno međusobno si 
konkurirati na pojedinačnim izborima i tako se boriti za ionako 
premalen komad glasačkog kolača. Odlučile su se za određeni 
smjenski rad na izborima. Uzele su izborni kalendar i odredile 
koja će stranka izlaziti na kojim izborima, a time je automatski 
određen i sistem rotacija. Svaka bi lista ujedno sadržavala 
određen broj kandidata iz druge stranke. Međutim ovaj je 
politički brak od samog početka bio relativno neuspješan i 
bogat raznim međustranačkim trzavicama.(12) Primarni se 
razlozi nalaze u činjenicama da su se snage ugovornih strana 
rapidno mijenjale i da je DVU oduvijek bio omražen u nekim 
dijelovima ekstremno desne scene. NPD je snažno jačao, dok je 
DVU padao u smjeru političke beznačajnosti. Frey je shodno 
tome 2009. godine odstupio s čelnog mjesta DVU-a.(13) 


Posljednja je velika odluka stranke došla krajem 2010. godine 
kada se DVU odlučio postupno integrirati u partijsku strukturu 
NPD-a. Međutim ovakva odluka nije naišla na odobravanje svih 
zemaljskih organizacija DVU-a. Nezadovoljne strukture unutar 
stranke pokušale su pravno osporiti odluku vrha o integriranju 
u NPD.(14) Ovi su događaji samo zacementirali već ionako 
silaznu putanju DVU-a. 


NPD ۱ NOVA DESNICA 


Natinaldemokratische Partei Deutschlands (NPD) stranka je 
osnovana 1964. godine. U drugoj polovici 60-ih godina ostvarila 
je niz iznimnih uspjeha na izborima za zemaljske parlamente u 
nekoliko saveznih država. Međutim nakon te veoma uspješne 
rane etape, stranka se kroz 70-e, 80-e i 90-e godine smjestila 
na političku marginu. Kriza je svoj vrhunac dosegla u prvoj 
polovici 90-ih godina kada je, kako Grumke i Klarner pišu, 
stranka stajala ne samo pred političkim nego i financijskim 
bankrotom. 


Dolazak Uda Voigta na čelo stranke 1996. godine pokazao se 
ključnim momentom za revitalizaciju NPD-a. Voigt je zajedno s 
novim čelništvom stranke u partijskom programu iz 1997. 
godine zagovarao stratešku i ideološku reorijentaciju. Strateška 
se reorijentacija sastojala u tome da je NPD otvorio vrata za 
suradnju i koordinirane akcije svim ostalim organizacijama i 
grupacijama s ekstremno desne scene. Voigt i novo čelništvo 
stranke smatrali su kako je strankama ekstremne desnice nužna 
čvrsta terenska baza kako bi bile u stanju dugoročno održavati 
određenu razinu političke moći. Ovakav je pristup s druge 
strane mogao osigurati stalni priljev svježe krvi i na taj način 
stvoriti preduvjete za formiranje kvalitetne stranačke strukture 


— nešto što je, kao što smo vidjeli, bio ozbiljan problem u 
DVU-u. 


U istom je programu formuliran njihov poznati princip 
političkog djelovanja koji se naziva konceptom triju stupova : 
borba za ulice, borba za glave i borba za parlamente.(16) Važno 
je naglasiti kako su prva dva stupa preduvjeti za eventualno 
ostvarivanje uspjeha unutar borbe za parlamente. Shodno 
ovome Grumke i Klarner citiraju Voigtove riječi iz 1999. godine: 

Grumke, Thomas, Andreas Klćrner, str. 34. 

Cit. prema Glaefšner, Gert-Joachim, str. 360-361. 

Usp. Van Kranenburg, Rob (1999). Whose Gramsci? Right-wing 
Gramscism. International Gramsci Society Newsletter, br. 9, http:// 
www.internationalgramscisociety.org/igsn/ i Brodkorb, Mathias, 
Thomas Schmidt, 

Usp. Brodkorb, Mathias, Thomas Schmidt, str. 29-40. 

Usp. Stoss, Richard. Die “neue Rechte” in der Bundesrepublik. 
http://www.netz-gegen-nazis.de/artikel/die-neue-rechte-der- 
bundesrepublik 

Usp. Hebel, Christina, Veit Medick, Zweiter Verbotsversuch in 
Karlsruhe: jetzt muss die NPD zittern, 03. 12. 2013. http://www. 
spiegel.de/politik/deutschland/zweites-npd-verbotsverfahren-jetzt- 
ist-wieder-karlsruhe-am-zug-a-936805.html 


Drugi dio, vezan uglavnom uz supkulturnu krajnju desnicu kao što 
su skinheadsi i ulogu glazbe u političkom formiranju, pročitajte u 
sljedećem broju Nepokorenog grada. Članak u cijelosti možete 
pročitati na našoj internetskoj stranici www.maz.hr. Članak u 
cijelosti možete pročitati na našoj internetskoj stranici www.maz.hr. 


“Kada smo borbu za ulice odlučili u svoju korist, tada možemo 
voditi borbu za parlamente s nadom da nećemo tek kanalizirati 
protestne glasove koji brzo nestanu, nego da ćemo se etablirati 
kao dugotrajna nacionalna snaga u poslijeratnoj Njemačkoj s 
opravdanom pretenzijom stvarne alternative liberalno- 
kapitalističkom sistemu BRD-a.“(17) 


Ideološka reorijentacija stranke odvila se prema načelima tzv. 
nove desnice. Bundesamt für Verfassungsschutz (njemačka 
obavještajna služba za zaštitu ustavnog poretka) ovako je 1997. 
godine definirao osnovnu ideološku podlogu ekstremne 
desnice: “Oni su vođeni idejom kako je etnička ili rasna 
pripadnost od iznimne važnosti za pojedinca. Ovoj su 
pripadnosti podređene sve ostale vrijednosti i interesi, 
uključujući građanske i ljudske vrijednosti. Desni ekstremisti 
prema tome odbacuju ideju kako su svi ljudi principijelno 
jednaki i propagiraju politički sistem u kojem se navodno 
prirodni poredak države i naroda stapa u jedinstvu. (...) Ova se 
ideologija u suštini svodi na antipluralistički sistem u kojem 


nema mjesta za demokratske diskusijske procese i demokratske 
procese donošenja odluka.“(18) 


Nova desnica nije ništa drugo nego pokušaj redizajniranja 
tradicionalnih ideologija ekstremne desnice u noviju inačicu 
koja bi bila pogodnija za različita pravna i politička manevriranja 
i koja bi ujedno povećala regrutacijske sposobnosti ekstremno 
desnih partija i političkih organizacija. Nova desnica nastoji 
omekšati tradicionalno zastupanje koncepcija rasne hijerarhije i 
ostalih Blut und Boden elemenata kako bi ekstremno desni 
politički pokreti, organizacije i partije dobili ideološku i 
diskusijsku aparaturu koja bi bila prihvatljiva unutar utvrđenih 
diskusijskih gabarita građanske javnosti. Nadalje je ključni 
moment nove desnice zadržavanje većine konzekvenci 
tradicionalnih ekstremno desnih ideologija. Namjera je da se 
novoj inačici teže mogu zalijepiti oznake fašizma, rasizma, 
neonacizma itd., a da se ona u svojim daljnjim konzekvencama 
ipak svodi na to. Dakle osnovna je namjera prikriti stvarni 
sadržaj. 


Nova se desnica počela formirati u 60-im godinama, a obično 
se kao jedan od ključnih momenata navodi recepcija Antonija 


Gramscija, posebno njegove koncepcije kulturne hegemo- 
nije.(19) Alain de Benoist smatra se teorijskim ocem nove 
desnice, dok su tri glavne značajke ove inačice ekstremno 
desne ideologije okret od biologizma prema kulturi, tzv. 
etnopluralistički argument i strategije retorzije. Kako bismo 
ukratko opisali funkcioniranje ideologije nove desnice, poslužit 
ćemo se jednim paradigmatskim primjerom. 


Brodkorb prepričava navodni događaj u kojem je grupa 
ekstremnih desničara došla na skup ili okrugli stol o 
multikulturalnim društvima u organizaciji SPD-a. Ova je grupa, 
po naravi stvari, tvrdila da je bilo kakva varijanta 
multikulturalnog društva u startu promašen projekt. To je 
podiglo optužbe da su oni rasisti ili nacionalisti. U tom 
momentu započinje retorzija. Članovi grupe tvrde kako su 
zastupnici multikulturalnog koncepta zapravo ti koji su 
prikriveni rasisti ili nacionalisti, a da oni ni u jednom momentu 
nisu koristili riječ rasa ili nacija. (Nova desnica smatra da su 
termini poput rasa ili nacija izgovoreni iz njihovih usta suviše 


kompromitirani da bi se mogli politički uspješno koristiti. On 
obično govore o kulturi ili kulturnoj zajednici.) Ono što slijedi 
jest eksplikacija ove retorzije. Prema njihovu mišljenju, koncept 
multikulturalizma prešutno pretpostavlja kako postoje suštinske 
razlike između dominantne nacionalne ili rasne većine i 

manjinskih nacionalnih ili rasnih zajednica. Konzekventnim 


potezima — afirmativnom akcijom i cijelim nizom drugih oblika 
subvencioniranja — dominantna kultura teži asimilirati 
manjinske kulture unutar svoga općeg okvira života. Grupa 
ekstremnih desničara tvrdi kako je ovo u svojoj biti agresivan 
čin koji će kontinuirano stvarati društvene tenzije između 
dominantne grupe i ostalih manjinskih grupa. Njihov je 
zaključak iznimno radikalan. Upravo je zbog ove prešutne 
pretpostavke svaki oblik multikulturalnog društva osuđen na 


propast jer sve poduzete akcije samo zaoštravaju već 
pretpostavljene razlike. Njihova je solucija još radikalnija. 
Funkcionalna društva ostvaruju se isključivo oštrim 
razdvajanjem svih rasnih ili nacionalnih grupa. (To bi bio tzv. 
etnopluralistički argument. Ukratko, etnopluralizam nije ništa 
drugo nego segregacionizam.) Brodkorb navodi kako je njihov 
mokri san heterogeni svijet homogenih rasnih i nacionalnih 
zajednica.(20) 


Ključno je primijetiti sofisticiranost i perfidnost ovakvog načina 
diskutiranja. Brodkorbova je glavna teza da su mnogi istraživači, 
uključujući i Verfassungsschutz, zastarjeli sa svojom teorijskom 
aparaturom kojom pristupaju najnovijim fenomenima na 
ekstremno desnoj sceni. Prema njegovom mišljenju, oni ne čine 
nikakvu razliku između tradicionalnih ekstremno desnih 
ideologija i nove desnice. Opasnost se nalazi u tome da bi novi i 
perfidni ekstremno desni fenomeni mogli proći neopaženi, tj. 
da bi se mogli “ušuljati“ u službene institucije i javni diskurs. 


NPD je dugo, u ideološkom smislu, slovio za najkonzervativniju 
stranku ekstremno desne scene. Shodno se tome izraz nova 
desnica nerijetko koristio za označavanje političkih stranaka 
ekstremne desnice koje su se htjele udaljiti od ideološkog puta 
NPD-a.(21) Stoga je posve jasno koliko je strateška i ideološka 
reorijentacija tijekom Voigtove ere odigrala ključnu ulogu u 
formiranju NPD-a kao najjače ekstremno desne stranke nakon 
sredine 2000-ih u Njemačkoj. 


Titula najjače stranke ekstremne desnice ne znači da je stranka 
jaka prema standardima stranaka političkog establišmenta. 
Štoviše, spekulira se kako je NPD u najnovijem periodu 
ponovno zapao u financijsku krizu, a nakon neuspješnog 
pokušaja zabrane NPD-a početkom 2000-ih, krajem 2013. 
godine započeo je novi proces zabrane.(22) <1 

SINDIKALNE 
BORBE U 
SAVEZNIŠTVU 
S UDRUGAMA 
CIVILNOG 
DRUŠTVA 


BOJAN NONKOVIĆ 


Organiziranje solidarnosti podrazumijeva prvenstveno 
konttinuirani i predani rad na postojećim organizacijskim 
strukturama. O novijoj povijesti sindikalnog rada, nužnosti 
stvaranja zajedničkih platformi za djelovanje povezivanjem 
sindikata i udruga civilnog društva kao prirodnih partnera u 
izgradnji solidarne društvene organizacije piše Bojan 
Nonković. 


X Bojan Nonković je ekonomist, i član Baze za radničku inicijativu i 
demokratizaciju 

Sindikalno organizirnje predstavlja o osnovni organizacijski 
oblik putem kojeg se u praksi može djelovati u smjeru 
poboljšanja položaja radnika. S tim u vezi nameće se zaključak 
da je za aktere koji imaju aspiracije raditi šire društvene 
platforme nužno ostvariti određeni tip suradnje sa sindikalnim 
strukturama. Udruge civilnog društva, kao organizacije koje 
teže društvenoj relevantnosti, jedni su od subjekata u čijem je 
interesu ostvarivanje te suradnje. 


ZAŠTO JE ZA RADNIKE VAŽNO SINDIKALNO SE ORGANIZIRATI? 
LEGISLATIVNA DIMENZIJA 


Zakonska rješenja propisuju koji pravni oblik određene 
institucije radničkog organiziranja moraju imati. Radnici imaju 
interesa i aspiracija da sklapaju kolektivne ugovore kojima će 
izboriti određene interese, kao i da stupaju u štrajk, koji je 
jedan od načina borbe za ostvarivanje i zaštitu tih interesa. 
Hrvatski Zakon o radu te je funkcije, kolektivno pregovaranje i 
pokretanje štrajka, predvidio isključivo za organizacije koje su 
registrirane kao sindikati. Kolektivni ugovor pisani je sporazum 
između poslodavca ili grupe poslodavaca i sindikata ili grupe 
sindikata kojim se definiraju uvjeti rada i zaposlenja. Za razliku 
od pravilnika o radu, koji je jednostrani akt poslodavca, 
kolektivni ugovor rezultat je pregovora poslodavca i 
predstavnika radnika udruženih u formu sindikata. Sindikalno 
neorganizirani radnici u pravilu će uživati koristi kolektivnih 
ugovora, a borbi kroz štrajk mogu se pridružiti jednako kao i 
sindikalno organizirani radnici. Ali sindikalno neorganizirani 
radnici nemaju mogućnosti direktno utjecati na te procese. 
Strana u kolektivnim pregovorima, prema hrvatskim zakonima, 
može biti samo sindikat, a ne grupa radnika. Radnici udruženi u 
sindikat delegiraju, ili bi barem trebali delegirati, pregovarački 
odbor koji bi u procesu kolektivnog pregovaranja trebao 
zastupati njihove prethodno utvrđene stavove. 


Odustajanjem od sindikalnog udruživanja radnici zapravo 
odustaju od zakonske mogućnosti kolektivnog pregovaranja, 
jedne moćne poluge kojom određuju uvjete svojeg rada. Kako 
se pravo na štrajk direktno veže uz kolektivno pregovaranje 
odustajanjem od sindikalnog organiziranja radnici sebi praktički 
onemogućuju pravo na legalan ulazak u štrajk(1). Ulaskom u 


nezakoniti štrajk radnici se izlažu ozbiljnom riziku da ostanu bez 
svog radnog mjesta, tako što će poslodavac svima ili samo 
nekima na zakonit način otkazati ugovor o radu bez obveze 
plaćanja otpremnine. 


Ignoriranje zakonskih odredbi pretpostavlja snagu 
organiziranog radništva da se nosi s posljedicama takvog 
kršenja. Radničke akcije u danim situacijama moraju izlaziti iz 
okvira zakona — to je slučaj prilikom zauzimanja pogona, 
zabrane ulazaka upravama, blokada prometnica. Ne postoji 
dilema između djelovanja unutar okvira zakona ili automatskog 
odbacivanju nametnutih i štetnih okvira već se radi o pravilnoj 
taktičkoj procjeni vlastitih snaga i očekivanih ishoda akcije. 


ORGANIZACIJSKA DIMENZIJA 


Osim zakonskog imperativa da određene radničke prakse 
moraju imati zakonski zadanu organizacijsku formu postoje i 
materijalni razlozi zašto će određena organizacijska forma biti 
uspješnija u izvršavanju tih funkcija od nekih drugih formi 
organiziranja. 

Za radničku borbu, kao uostalom i za bilo koji drugi tip ozbiljnog 
rada, potreban je kontinuitet i predanost. Radnici često 
pokreću akcije kad je manje-više sve gotovo, tj. kada je 
poduzeće uništeno. Primjerice, štrajk zbog neisplaćenih plaća u 
pravilu je po radnike loš razvoj situacije. Ako poduzeće dođe u 
fazu da se ne mogu namaknuti sredstva za plaće to može 
značiti da su vrlo vjerojatno upravljačke strukture prethodno 
opljačkale poduzeće. U oba slučaja ishodi akcije vrlo su 
limitirani. Da bi akcija bila pravovremena bitan je kontinuitet u 
djelovanju. Anticipacija problema zahtjeva i određena stručna 
znanja. Važno je da u redovima organiziranih radnika postoje 
ljudi, ili da takvi ljudi djeluju kao vanjski suradnici, koji aktivno 
prate stanje poduzeća u smislu njegovog položaja na tržištu, 
vlasničkih odnosa, odnosa politike, potpisanih ugovora. 

U zagrebačkoj tvrtki RIZ — Odašiljači bivši direktor Milić Bijelić, 
čovjek koji je bio na čelu tvrtke u njenom najuspješnijem 
razdoblju, osamdesetih godina prošlog stoljeća, jedan je i od 
najzaslužnijih što RIZ i danas uspješno opstaje i posluje. Zbog 
svog znanja s područja financija i prava Bijelić je anticipirao 
razvoj situacije te je zajedno s sindikatom osmišljavao akcije 


obrane tvrtke. Kontinuitet rada na pojedinom aspektu postiže 
se ili tako da se radnik koji je zaposlen u poduzeću bavi tim 
aspektom u opisu svog radnog mjesta ili da se kao vanjski 
suradnik za određenu naknadu bavi tim aspektima. Predanost 
nekom aspektu označava količinu vremena kojom će se ljudi 
baviti tim aspektom. Proporcije vremena koje će pojedine 
organizacije posvetiti pojedinim zadacima i način na koji će 
formulirati zadatke stvar su organizacijske odluke kao i 
političkog poimanja vlastite uloge. Primjerice, ako je ideja da se 
radnici trebaju baviti isključivo pitanjima plaća i radnih uvjeta 
vjerojatnije je da će se forsirati dizanje kapacitiranosti u smjeru 
stručnjaka iz područja radnog prava, a ne trošiti resurse na 
stvaranje kapaciteta za povezivanje s ostalim akterima, kao što 
su npr. udruge civilnog društva. 


Kontinuiranost i predanost zadacima koje nameće radnička 
organizacija u teoriji se može postići i kroz volonterski rad. To 
znači da će se nakon radnog vremena određeni broj radnih sati 
posvetiti pitanjima od važnosti za organizaciju, kao i da će 
vanjski suradnici iz nefinancijskih pobuda svoje kapacitete 
staviti na raspolaganje organizaciji. Volonterski rad predstavlja 
nužan aspekt za svaku organizaciju koja se želi širiti i biti akcijski 
sposobna te ga svakako treba poticati. 

Međutim, u uvjetima realnog svijeta neodrživo je organizaciju 


bazirati samo na volonterskom radu. Organizacija koja ima 
aspiraciju okupljati široku bazu radnika zaposlenih u različitim 
poduzećima morat će osigurati da se neki ljudi u punom 
radnom vremenu bave samo stvarima vezanim za organizaciju. 
U tom slučaju moraju se osigurati sredstva kojima bi se isplatila 
plaća takvim ljudima. Također je nužno osigurati i sredstva za 
proizvodnju: mobitele, kompjutere, automobile, radne 
prostorije. Potrebno je osigurati stabilnost struktura koje će biti 
sposobne kontinuirano djelovati. Pojedina akcija može se 
bazirati na kampanjskom voluntarizmu u kojem se manjak 
materijalnih i ljudskih kapaciteta kompenzira viškom zalaganja 
učesnika ali takav princip neće funkcionirati kad se djelovanje 
mora protegnuti na duže razdoblje. U pojedinom poduzeću 
moraju postojati ustaljeni mehanizmi reagiranja u različitim 
realnim situacijama. Ako primjerice neki radnik ima problema s 


73 


(1) Po hrvatskom Zakonu o radu dva su moguća uvjeta za ulazak u 
legalan štrajk: neisplata plaće i zastoj u procesu kolektivnih 
pregovora (moguć je i štrajk solidarnosti). Ovako usko postavljanje 
razloga za štrajk znači da bi štrajk koji bi bio organiziran protiv npr. 
privatizacije poduzeća, uništavanja poduzeća od strane uprave ili 
donošenja štetnih zakona bio sudskim putem proglašen 
nezakonitim. 


Tekst je nastao na osnovu izlaganja u sklopu programa Paralelne 


strukture u organizaciji Baze za radnička prava i demokratizaciju i 
MAZa. 

nadređenima morao bi znati što u takvom slučaju raditi i kome 
se obratiti. Znanje radnika o zakonskom definiranju prava i 
obveza iz radnog odnosa bitan je preduvjet za ozbiljnije 
sindikalno djelovanje. Radnik koji se osjeća bespomoćno i 
percipira da poslodavac ima apsolutnu moć da mu otkaže 
ugovor ili smanji plaću vjerojatno neće biti visoko motiviran za 
bilo kakvo djelovanje u smjeru konfrontacije radi zaštite i 
proširivanja vlastitih prava. Prisutnost stabilne organizacijske 
strukture uvjet je za rutinsko obavljanje pojedinih funkcija. Te 
funkcije pomažu u rješavanju benignih sporova na radnom 
mjestu pa sve do organizacije štrajka. Motiviranost za 
djelovanje određena je i pravilnom procjenom vlastitih snaga, 


iskustvom prijašnjih akcija i međusobnim povjerenjem. 
Svakodnevnim djelovanjem gradi se povjerenje, akumuliraju se 
znanja i uspostavljaju prakse potrebne za uspješnu radničku 
borbu. 

Za uspješno djelovanje u smjeru poboljšanja svoje pozicije 
radnicima treba cijeli niz specifičnih znanja, organizacijskih 
iskustava, mreža suradnika. Ti kapaciteti grade se kontinuiranim 
strukturiranim radom za što je potrebno osigurati materijalna 
sredstva, vrijeme i novac. Sindikalna organizacija prikupljanjem 
članarina gradi sindikalnu infrastrukturu koja bi trebala služiti 
radnicima na terenu u provedbi funkcija koje smo naznačili 
bitnim za jačanje pozicije radnika. 


OPCIJE SINDIKALIZIRANJA 


Često se postavlja opozicija između samoorganizacije radnika i 
sindikalne strukture. Ovo predstavlja pogrešno postavljenu 
alternativu. Inicijalna samoorganizacija radnika često se u 
kasnijim fazama organizira putem sindikata. Ovaj ishod u 
pravilu znači ispravnu procjenu vlastitih kapaciteta i pozitivan 
iskorak u smjeru osnaživanja vlastite pozicije. Uspješne 
radničke borbe u Hrvatskoj, naslanjale su se na sindikalnu 
strukturu čak i kada je sindikat aktivno opstruirao konkretne 
borbe radnika. 


Ova činjenica otvara drugo pitanje, a to je neadekvatnost 

postojećih sindikata. Konkretne opcije za radnike, članove 
takvih organizacija, različite su. Može se raditi na promjeni 
uvjeta u postojećem sindikatu. Također, moguće je izaći iz 


sindikata i priključiti se nekom drugom sindikatu. Ako ni to nije 
opcija moguće je osnovati potpuno novi sindikat ili djelovati 
kao grupa sindikalno neorganiziranih radnika. 

Kao što je već rečeno, bez forme sindikata nije moguće 
sudjelovati u kolektivnim pregovorima. Teoretski, osnivanje 
novog sindikata rješava ovaj problem. Ali i jedan i drugi slučaj u 
praksi obično znači da će se infrastruktura morati graditi od 
nule. Prije donošenja bilo kakvih organizacijskih odluka nužno 


je pravilno procijeniti izvedivost postavljenih ciljeva. Prelazak u 
drugi postojeći sindikat u praksi je najlakše izvediva opcija 
pronalaska rješenja u slučaju nezadovoljstva postojećim 
sindikatom. Ipak, koliko god bilo jednostavno promijeniti 
sindikat, od 2012. postoje značajna ograničenja u mogućnosti 
sindikalnog djelovanja. Tada je donesen tzv. zakon o 
reprezentativnosti, nakon kojeg slijedi novi zakon o 
reprezentativnosti iz 2014. U obje verzije zakona kriterij za 
sudjelovanje u kolektivnim pregovorima je da sindikat kod 
nekog poslodavca ili grupe poslodavaca ima dvadeset posto 
sindikalno organiziranih radnika. Sindikat koji je ispod tog 
cenzusa ne može sudjelovati u kolektivnim pregovorima, čime 
mu je značajno limitirana mogućnost djelovanja. Ovaj zakon u 
praksi je znatno suzio prostor slobode izbora sindikata jer je 
nekim sindikatima onemogućeno djelovanje u punom 
potencijalu. Ipak, radnicima je bolja opcija ući u sindikat koji 
nije reprezentativan nego ostati u reprezentativnom, ali 
nefunkcionalnom sindikatu. 


Osnovni kriterij pri odabiru sindikalne organizacije trebao bi biti 
upravo historijat dotadašnjih sindikalnih akcija, tj. legitimitet 
pojedinog sindikata. Potrebno je sagledati je li sindikat u 
prošlosti participirao u uspješnim akcijama (pod uspješnim se 
misli da je u danim okolnostima postignut maksimalan ili 
prihvatljiv rezultat) te imaju li radnici koji su sudjelovali u tim 
akcijama prigovore na ulogu vodstava tih sindikata tijekom 
akcija. 


KONKRETNI PROBLEMI 


Sindikalne strukture ključna su poluga za djelovanje radnika u 
svrhu poboljšanja svog statusa u radnom procesu. Ipak, 
sindikalni interes usko shvaćen kao interes članova 


problematičan je iz više razloga. Vođenjem za uskim i trenutnim 
interesima članstva iz vida se ispušta šira slika interesa 
cjelokupne radničke klase. Fragmentacija radništva na pojedine 
skupine dovodi do smanjenja mogućnosti efikasnog otpora i 
generalno opadanje moći rada u odnosu na kapital. Ovakva 
interesna razmrvljenost na hrvatskom primjeru često se 
očitovala u prepucavanjima čelnika sindikata i središnjica iz 
javnog i privatnog sektora oko toga tko treba podnijeti teret 
krize. 
Ovakvi odnosi proizašli su i iz ideološkog okvira koji je 
postulirao slijepu vjeru u kapitalizam i slobodno tržište kao 
garanciju efikasne alokacije resursa i maksimalnog blagostanja. 
U toj konstelaciji sindikat je definiran kao interesno udruženje 
pojedinaca koji žele maksimizirati svoju korist, što sindikat 
ostvaruje kroz borbe za plaće i poboljšanje uvjeta rada. U toj 
logici pitanja participiranja u upravljanju poduzećima 


predstavljaju relikt samoupravnog socijalizma kojemu nema 
mjesta u “modernom“ sustavu. Potom, pitanje kriminala 
pitanje je državnih institucija i sindikat se ne bi trebao baviti 
time, a deindustrijalizacija se opravdava kao posljedica rata i 
socijalističke strukture industrije koja po ovoj logici- nije mogla 
opstati u novim uvjetima pa je stoga i morala propasti. Na taj 
način je i povezivanje radničke klase kroz šire sindikalne 
platforme označeno kao nebitno jer bi se obećano blagostanje 
trebalo doseći naprosto integracijom u Europu i 
uspostavljanjem tržišnih odnosa koji će sami od sebe obnoviti 
proizvodnju i zaposlenost. Vrijeme je pokazalo koliko su ove 
koncepcije bile pogrešne i koliko je sindikalna scena ostala 
limitirana ovakvim poimanjem svoje uloge. Treba istaknuti da 
krivnja leži i na akademskoj zajednici koja, osim rijetkih 
izuzetaka, nije proizvodila relevantna i upotrebljiva znanja o 
društvenim procesima zadnjih tridesetak godina. 

Posljedica začahurenosti u vrlo usko shvaćeno bavljenje svojim 
članstvom (često čak ni to) katastrofalno je osipanje broja 
sindikaliziranih radnika. Novozaposleni u pravilu ne postaju 
članovi sindikata. Razlozi za to mnogostruki su. Novozaposleni 
se danas mahom nalaze u raznim oblicima prekarnih radnih 
odnosa, od ugovora na određeno vrijeme, tzv. ,stručnog 
osposobljavanja“, tj. ,Mrsićevih mjera“, raznih oblika autorskih i 

ugovora o djelu do najnovijeg promoviranja agencijskog rada. U 
takvim nesigurnim odnosima mladi radnici ispravno zaključuju 
da im članstvo u sindikatu smanjuje izglede za dugoročnije 
zaposlenje. S obzirom na mahom staro sindikalno članstvo, 
sindikalna scena nije napravila ništa ili vrlo malo kako bi 
utjecala na donošenje zakona koji bi obuzdali bujanje ovakvih 
oblika rada. No, čak ni oni mladi radnici koji nisu zaposleni na 
prekarnim radnim mjestima ne vide važnost sindikalnog 
organiziranja. To je jedan od rezultata pasivnosti sindikata i 
politike fokusiranosti na usporavanje destrukcije radnih prava 
postojećih članova — često se sindikati ne bave čak ni time već 
pasivno prikupljaju članarinu. Izostao je rad na osvještavanju 
važnosti sindikalnog organiziranja, kako među potencijalnim 
tako i među postojećim članstvom. 

Budućnost sindikalnog organiziranja ovisi o razbijanju logike 
začahurenog autizma i u povezivanju s radnicima iz ostalih 
sektora i različitih radno-pravnih statusa — prekarno zaposlenih, 
kao i nezaposlenih. Isto tako, potrebna je unutarnja i vanjska 
legitimacija. Unutarnja legitimacija znači postojanje radničke 
potpore organizaciji i svijest o važnosti sindikata među direktno 
uključenim radnicima, članovima i nečlanovima. Ova potpora i 
svijest nisu ništa samorazumljivo već su proizvod kontinuiranog 
terenskog rada sindikalnih aktivista. Vanjsku legitimaciju 
predstavlja potpora šireg društva. Jedan od odličnih primjera 
takve potpore iskustvo je borbe radnika kutinske Petrokemije 
koja je ujedinila cijelu lokalnu zajednicu. Postignuta je svijest da 
obrana tvornice ne predstavlja samo partikularni interes 
zaposlenih radnika već da bi propast Petrokemije značila pravu 
katastrofu za kutinski kraj. 


STVARANJE SAVEZA 


Na primjeru Petrokemije možemo učiti važnost stvaranja širih 
društvenih platformi. U takvoj konstelaciji, udruge civilnog 
društva uspostavljaju se kao prirodni partner sindikatima. Kao 
što je radnicima važno da ne odbacuju mogućnosti sindikalnog 
organiziranja zbog nefunkcionalnosti konkretnih sindikata isto 
vrijedi i za druge aktere koji aspiriraju na određeno društveno 
djelovanje. Suradnjom sindikata i udruga civilnog društva može 
se postići obostrana sinergija. Povijest ove suradnje u Hrvatskoj 


nažalost nije previše duga, ozbiljnija suradnja ne seže dalje od 
nekoliko godina unazad. Udruge civilnog društva raspolažu 
značajnim kapacitetima za proizvodnju analiza i senzibiliziranje 
javnosti za određene teme. Dobar primjer suradnje sindikata i 
civilnog sektora predstavlja suradnja oko zagrebačkog 
komunalnog poduzeća Čistoća, koja je kulminirala zajedničkim 
prosvjedom ispred gradske skupštine. Sindikati i udruge 
poručivali su javnosti da bi davanje u koncesiju i privatiziranje 
usluge odvoza smeća osim drastičnog otpuštanja radnika i 
smanjenja radničkih prava donijelo ekološki neracionalno 
gospodarenje otpadom te skuplju i lošiju uslugu stanovništvu. 
Ovo povezivanje otežalo je pokušaje nekih medija da stvar 
etiketiraju kao borbu za partikularne privilegije preplaćenih 
radnika u javnom sektoru. Nešto ozbiljnija suradnja, ostvarena 
je u stvaranju široke koalicije okupljene u inicijativu Ne damo 
naše autoceste! Ovo udruživanje dva sindikata, sedam udruga 
civilnog društva i pet sindikalnih središnjica prvenstveno je 
posljedica predhodnog zajedničkog rada na spomenutom 
slučaju, a rezultat svakako nije zanemariv budući da je 
prikupljeno preko pola miliona potpisa za raspisivanje 
referenduma kojim bi se trebalo spriječiti davanje autocesta u 
koncesiju. 

Pri izboru partnera na sindikalnoj sceni nevladine udruge 
trebale bi se voditi sličnim kriterijima kao i radnici koji biraju 
sindikat. To je historijat akcija i poštenih odnosa. Treba voditi 
računa da sindikat nije homogeni entitet već složena struktura 
koja se sastoji od radnika na terenu, povjerenika i čelništva. U 
različitim slučajevima isti sindikat znao je odigrati od krajnje 
pozitivne do krajnje negativne uloge u radničkim borbama. U 
početnim fazama suradnje sa sindikalnom scenom, kao što je 
sada slučaj u Hrvatskoj, postoji opasnost da se zbog nerealno 


postavljenih ciljeva i platformi dogodi razočaranje, prvenstveno 
od strane udruga, a koje rezultira bitnom redukcijom suradnje. 
Čest je slučaj da radnici zbog vlastitog negativnog sindikalnog 
iskustva postanu krajnje negativni prema sindikatima u cjelini. 
Bitno je dakle realno anticipirati ishode akcije i partnere, a 
platforme posložiti prema kriteriju prijemčivosti za buduće 
suradnje. Točke preklapanja moraju se jasno detektirati, 
inzistirati na zajedničkim, usuglašenim vrijednostima i ciljevima 
umjesto inzistirati na razlikama. 

Suradnja udruga civilnog društva i sindikata trebala bi rezultirati 
povezivanjem progresivnih aktera unutar sindikalne scene, kao 
i širenjem područja koja su obuhvaćena borbama ovih 
pojedinih aktera. Udruge bi trebale proširiti fokus djelovanja od 
usko definiranog predmeta prema šire društvo relevantnim 
temama. Na primjer, ekološke udruge trebale bi proširiti interes 
za temu ekologije u kontekstu cjelokupnih i konkretnih 
društvenih odnosa, tj. društvene reprodukcije u kapitalizmu. 
Sindikati bi u svom djelovanju, osim neposrednog interesa 
svojih članova, trebali inkorporirati širi društveni interes. 
Sindikati su neizostavan akter u izgradnji šireg društvenog 
pokreta transformacije postojećih društvenih odnosa u smjeru 
demokratizacije odnosa u proizvodnji i raspodijeli društvenog 
proizvoda, održivom razvoju i solidarnosti. Umrežavanjem 
različitih društvenih aktera iskorištava se postojeća 
infrastruktura i stvara nova. Iluzorno je očekivati da će proces 
biti brzi lagan. Bitno je inzistirati na zajedničkim ciljevima 
umjesto prenaglašavati razlike. Na kraju, bitno je naglasiti da je 
sadašnji stupanj suradnje bio nezamisliv prije samo nekoliko 
godina čega trebamo biti svjesni u smislu u kojem razumijemo 
da je za promjenu situacije zaslužan predan i kontinuiran rad 
aktera i sindikalne i udrugaške scene, rad koji je dovoljan zalog 
za odbacivanje defetizma.<| 

SELO | SELJACI 
U DRUGOM 
SVJETSKOM 
RATU 


GORAN ĐULIĆ 


Premda je seljačko stanovništvo u Jugoslaviji u razdoblju 
prije 2. svjetskog rata bilo najbrojnije, Komunistička partija 
Jugoslavije nije u seljacima vidjela relevantnog saveznika. 
Međutim, s obzirom na razvoj situacije u Europi krajem 
30-tih kao i na izvjesnu fašističku okupaciju Jugoslavije, 
radnici i seljaci se pod vodstvom KPJ ujedinjuju u 
zajedničkoj borbi protiv fašizma i za novo društvo bez 
klasnih, vjerskih i nacionalnih razlika. O odnosu KPJ prema 
selu i seljacima te ključnoj ulozi seljaka u NOB-u u periodu 
prije i za vrijeme 2. svjetskog rata piše Goran Đulić. 


x Goran Đulić je ekonomist i član BRID-a. Područje interesa: agrarna 
ekonomika. 

Oružana socijalistička revolucija, jedna od najznačajnijih 20. 
stoljeća, odigrala se u industrijski nerazvijenoj i “seljačkoj“ 
Jugoslaviji. Uloga seljaka u Narodnooslobodilačkoj borbi 
(NOB-u) definirana je periodima između dva rata (1918-1941) i 
tijekom Drugog svjetskog rata. 


Podaci iz perioda između Prvog i Drugog svjetskog rata govore 
da od ukupnog stanovništva u Jugoslaviji (14.334.000) 
11.132.000, odnosno 77%, živi od poljoprivrede. Unutar tog 
postotka, do dva hektara zemlje posjeduje 34,3%, između 2-5 
hektara 33,6%, između 5-10 hektara 20,4% seljaka.(1) Posjedi 
veličine ispod deset hektara definiraju se kao polu-proleterski, 
siromašno-seljački i srednje-seljački i obuhvaćaju 54,6% 
površine zemlje. Pojam bogati seljak teško je definirati s 
obzirom da u tu kategoriju ulaze seljaci koji posjeduju 10-50 
hektara zemlje, a njih unutar strukture gospodarstva ima 11,3% 
i drže 35,4% površine zemlje. 

Velikih farmerskih i kapitalističkih gospodarstva ima 0,58%, te 
drže 10% površina. Radi potpunije slike klasnih odnosa na selu 
bitno je naglasiti da je 1931. na selu bilo 459.429 stalnih 
nadničara i sluga. 


Najveći broj seljaka Kraljevine Jugoslavije bio je veoma 
siromašan te je teškim fizičkim radom jedva uspijevao 
prehraniti vlastitu obitelj i održavati goli život. Približavanjem 
Drugog svjetskog rata ekonomska situacija postajala je sve gora 
te je nisko produktivna seljačka proizvodnja sve teže izdržavala 
niske cijene. Slaba industrijska razvijenost još je više 
onemogućavala zapošljavanje ogromnih viškova radne snage na 
selu, zbog čega određeni dio seljačkog stanovništva problem 
neimaštine pokušava riješiti iseljavanjem u prekomorske 
zemlje. Imajući u vidu probleme s kojima se seljaci nose u 
periodu između dva rata, na političkoj sceni u rješavanju 
seljačkog pitanja najveću ulogu ima Hrvatska seljačka stranka 
(HSS), koja isticanjem parola za seljačka prava te nacionalnu 
ravnopravnost homogenizira selo i seljake. 


U isto vrijeme Socijalistička radnička partija Jugoslavije 1919. 
donosi rezoluciju o agrarnom pitanju.(2) Glavni stavovi 
definirani su dvjema točkama: 


- davanje zemlje seljacima koji su je do sada kao tuđi posjed 
obrađivali bez ikakvih naknada 


- ujedinjenje proletarijata i seljaka u jednu klasu nemoguće 
je kao što je nemoguće ujedinjavanje varoške buržoazije sa 
seoskom buržoazijom 


Drugom točkom bitno se sužava mogućnost za potencijalni 
savez radnika i seljaka te se u startu stigmatizira i odbacuje bilo 
kakav potencijal za širenjem klasne borbe. Sljedećih dvadesetak 
godina unutar Komunističke partije Jugoslavije prevladava 
dogmatizam, sektašenje te odbacivanje bilo kakve potencijalne 
suradnje i povezivanja sa seljačkim masama, uz kontinuirano 
diskriminiranje srednjeg sloja seljaštva kojeg se definira kao 
“potencijalnu opasnost“ u formi malih kapitalista, sitne 
buržoazije i reakcionizma, držeći pritom tvrdolinijaški stav bez 
fleksibilnosti i razumijevanja stvarnih prilika na terenu. Također, 
tadašnja partijska štampa dodatno je svojim uskogrudnim 
stavovima i lažnim slikama o navodno uspješnoj kolektivizaciji u 
SSSR-u odbijala prelazak seljaka u proletere. Pored takvih 
napisa seljaci su bili u strahu od oduzimanja blaga i zemlje te su 
usprkos kasnijim pozitivnim pomacima, poput povezivanja 
postojećih zadruga i Partije, zauzimali krajnje oprezan stav 
prema svemu. 


Tek u listopadu 1940, na Petoj zemaljskoj konferenciji KPJ-a u 
Zagrebu, stvara se čvrsta platforma za savez radnika i seljaka, a 
time i glavni preduvjet za uspješnu oružanu revoluciju i 
Narodnooslobodilačku borbu. S obzirom na događanja u 
Europi, početak Drugog svjetskog rata te njegovu dinamiku i 
opasnost koja će zahvatiti i ove krajeve, Partija fleksibilizira 
svoje stavove iz prošlosti, postaje svjesna situacije te priprema 
teren za ono što slijedi. Osim rješavanja seljačkog pitanja Partija 
traži i rješavanje tekućih problema s kojima se seljaci nose: 
snabdijevanje siromašnih seljaka drvima, poništavanje kazni 
zbog šumskih i poljskih šteta, ukidanje prireza za seljačke 
proizvode i one proizvode koje seljaštvo najviše troši, raspodje- 
la zemlje seoskih zajednica siromašnima i po potrebi srednjem 
sloju seljaka, potpuno ukidanje poreza najsiromašnijim 
seljacima, ukidanje raznih trošarina, davanje beskamatnih 
kredita siromašnim seljacima, nabave raznog sjemenja i 
slično.(3) Od dugoročnijih ciljeva ističe se zahtjev za raspodje- 
lom veleposjedničke, crkvene i državne zemlje te zemlje 
gradske buržoazije seljacima s malo i bez zemlje. 


Usprkos skorom početku okupacije Jugoslavije, KPJ je Petom 
zemaljskom konferencijom uspostavila platformu te pripremila 
društvene snage za predstojeća zbivanja. 


SELJAŠTVO U NOB-U (1941-1945) 


Početkom rata okupatori i domaći izdajnici raspiruju tenzije i 
mržnju u narodu, posebno između Hrvata i Srba. U tom 
trenutku Partija postavlja najširi i najvažniji cilj revolucije — 
oslobođenje zemlje, te u ustanak poziva najšire narodne mase, 
s posebnim naglaskom na seljaštvo.(4) S obzirom da je 
oslobođeni teritorij najčešće činio seoska naselja, seljaci su 
osnivali narodnooslobodilačke odbore te osiguravali 
partizanima hranu i odjeću. Također, uz pomoć žena i djece, 
organizira se i privredni život u ratnim uvjetima, poput 
organiziranja sjetve i žetve. Premoćni udio seljaka u 
partizanskim jedinicama potvrđuje socijalni sastav svih korpusa 
u Hrvatskoj 30. studenog 1944: od 121.351 boraca seljaci su 
činili njih 78.613, radnici 27.258, obrtnici 11.789, intelektualci 
2.379, a ostali 1.312.(5) 


Za potpuni angažman seljaka u oružanoj revoluciji bitnu ulogu 
odigralo je formiranje brigada. Stvaranje partizanskih odreda 
koji su bili stacionirani blizu i u okolici sela bila je produktivnija i 
prihvatljivija forma za pristupanje oružanoj borbi, jer su seljaci 
bili blizu svojih kuća, te su u isto vrijeme mogli pomoći svojim 
selima i braniti ih od okupatora. Stvaranjem brigada međutim 
gubi se partizanski način ratovanja te dolazi do formiranja 
prave armije koja se bori na svim ratištima. 


ZAŠTO SU SELJACI KRENULI U REVOLUCIJU POD VODSTVOM 
KPJ? 


Jugoslavenska buržoazija u razdoblju između dva rata nije niti 
željela niti mogla riješiti seljačko pitanje. Spor industrijski razvoj 
nije pružao domaćem seljaku nikakvu šansu za egzistenciju i 
elementarne uvjete za život. Apsolutni broj seljaka rastao je 
između dva rata, što je dovelo do usitnjavanja posjeda i 
prenapučenosti domaćeg sela. Niske otkupne cijene domaćim 
su kapitalistima omogućavale veliki izvoz te istovremeno 
eksploataciju i dovođenje seljaka u velike dugove i siromaštvo. 
Rat i okupacija zemlje, teror okupatora i domaćih izdajnika, 
ograničavanje ljudskih prava i sloboda, mobilizacija u razne 

(1) Grbić, Č. (1988), Seljačko pitanje. Zagreb: RO Porodica i 
domaćinstvo, str. 73 
(2) Isto, str. 75 
(3) Isto, str. 82 
(4) Isto, str. 83 
(5) Isto, str. 87 
(6) Isto, str. 89 
(7) Isto, str. 91 


Ostala literatura: Belinić, M. i Drašković, B. (1981). Hrvatsko 
zagorje u revoluciji. Zagreb: Školska knjiga 

vislinške vojske, prisilni rad te metode djelovanja poput 
paljenja sela, ubijanja civila radi osvete, pljačke i ubijanja taoca 
dovelo je do toga da seljaci više ne mogu gledati zlo i nepravdu 
oja ih okružuje i koja se vrši nad njihovim prijateljima, 
susjedima i rodbinom samo zato jer su vladajućima 
“nepoželjni“, te zato staju na stranu pravednosti, slobode i 
ideala s vjerom u bolje sutra. 


Pod utjecajem reakcionarne politike vodstva HSS-a i stvaranjem 
iluzije o nacionalnom oslobođenju uspostavom tzv. NDH velik 
dio seljaštva na početku revolucije podržao je fašističku vlast.(6) 
Seljaci su pritom bili regrutirani u domobrane, a ne u ustaške 
vojne formacije. 


S druge strane, hrvatsko seljaštvo u onim je selima gdje je KPJ 
imala utjecaja prije rata odmah podržalo NOB. 

Međutim bitan poticaj za pristupanje seljaka Narodnooslobo- 
dilačkoj borbi socijalno je i klasno oslobođenje. Tijekom rata, 
nakon početnih sumnji, seljaci su se uvjerili da je borba za 
društvo bez razlika i oslobođenje od okupatora pravedna borba 
te, uspostavljanjem narodne vlasti — sistemima narodnooslobo- 
dilačkih odbora, u njoj prvi put neposredno participiraju. Novim 
društvenim odnosima zadovoljene su težnje seljaka u ratnim 
uvjetima, ali su stvoreni i preduvjeti za poboljšanje položaja 
siromašnih seljačkih masa u budućnosti.(7) Obećanje KPJ-a da 
do promjene vlasničkih odnosa na selu neće doći nikakvim 
nasilnim metodama, ukidanje seljačkih dugova i smanjivanje 
poreza privuklo je i one seljake koji su imali određenu sumnju u 
smisao i pravednost Narodnooslobodilačke borbe. 


Drugarstvo, žrtvovanje, skromnost i odricanje — sve što je činilo 
siromašnog seljaka i selo, utjelovilo se i u Narodnooslobodila- 
čkoj borbi; djela se nisu razlikovala od riječi, jednakost, ukidanje 
eksploatacije, promjena položaja žena, odbacivanje patrijarhal- 
nih stavova dovodi do masovnog pristupanja seljaštva čime ono 
jasno pokazuje klasne, nacionalne i općeljudske motive za 
socijalističkom revolucijom koja otvara vrata u borbi za pravicu i 
pravednije društvo u kojem više neće biti razlika između ljudi, 
gdje će seljaci moći živjeti od vlastitog rada te će konačno doći 
do razvitka ruralnih krajeva i sela koja su uvijek kroz povijest 
bila sinonim za težak život, bijedu i siromaštvo. 

KAKO 
UMJETNOST 
ŠTITI OD 
ZABORAVA 


INOVATIVNE KOMEMORATIVNE 
PRAKSE U SPOMEN-PARKU DOTRŠČINA 


* KATERINA DUDA I MIRNA ŠIMAT 


Bili smo u spomen-parku Dotrščina na predstavljanju 
umjetničke intervencije Slavena Tolja. Donosimo vam 
kratak prikaz povijesti tog najvećeg zagrebačkog parka, 
ujedno i stratišta i mjesta sjećanja, nakon čega slijedi 
razgovor sa spomenutim umjetnikom. 

»Sjećanje je iskorak u budućnost, prospektivni čin. Gesta 
vjernog brehtijanca: Naprijed, sjećajući se!“ 
- Boris Buden 


Spomen-park Dotrščina najveći je zagrebački park, šuma na 
rajnjem istoku grada, nedaleko od tramvajskog okretišta 
Dubrava. Šećući njome susrest ćete brojne sportske 
rekreativce, brze hodače s neizostavnim štapovima, bicikliste, 
skupljače gljiva ili poneki zaljubljeni par u ugodnoj šetnji 


eđutim, ta pitoma šuma čuva mračnu povijest: naime, 
između 1941. i 1945., za fašističke okupacije Zagreba, služila je 
ao mjesto stratišta za nekoliko tisuća Zagrepčana i Zagrepčanki 
svih generacija od ukupno oko 18 000 koliko ih je strijeljano 
tijekom okupacije. Pogubljeni civili optuženi su za surađivanje s 
arodno-oslobodilačkim pokretom, davanje novčane pomoći 
OP-u, dijeljenje letaka, djela protiv NDH, a bilo je i verbalnih 
delikata zbog kojih se mogla izgubiti glava. Povjesničar Jadran 
Boban navodi: “Izgleda da je prvi na Dotrščini strijeljan Dušan 
Zelembaba, kuhar u hotelu Esplanada, u svibnju 1941. godine. 
edugo zatim ubijena su četiri mladića uhvaćena kako dijele 
etke. Već u kolovozu 1941. ovdje je ubijena velika grupa Židova 
i komunista, građana Zagreba, njih oko dvije stotine, kao 
odmazda za napad pripadnika SKOJ-a na ustašku jedinicu kraj 
Botaničkog vrta, kada je ranjeno 28 ustaša. Ta egzekucija bila je 
naveliko oglašena plakatima, na kojima stoji da su pogubljeni 
“komunisti i židovi, intelektualni začetnici zločina“. Tako je, 
recimo, jedna od “intelektualnih začetnica’ bila i 15 godišnja 
učenica Vera Gross.“ Ovdje su skončali i poznati intelektualci i 
omunisti Otokar Keršovani, Božidar Adžija, Ognjen Prica. 
Postoje indicije da je strijeljanja na Dotrščini bilo i u poraću, u 
manjem obujmu, ovaj put iz osvete prema pripadnicima 
ustaških postrojbi. Na tom su području uostalom do barem 11. 
svibnja 1945., u danima nakon oslobođenja Zagreba, vođene 
posljednje borbe jer su se dijelovi ustaške vojske ovim putem 
povlačili prema Medvednici. 


Dotrščina je 1960-ih godina uređena kao spomen-park po 
krajobraznom projektu arhitekta Josipa Seissela, uklonjena su 
dotadašnja obilježja s imenima stradalih što su ih postavili 
njihovi najbliži, a grobovi su označeni granitnim kockama. 


Nikle su u toj “Dolini grobova“ brojne skulpture afirmiranih 
kipara, poznati kristali Vojina Bakića, kipovi Stevana Luketića, 
Branka Ružića, reljef Koste Angelija Radovanija. Postala je 
mjesto službene komemoracije, polaganja vijenaca i svijeća 
uoči važnih praznika i obljetnica. Devedesetih, tijekom 
sveopćeg revizionizma i potiskivanja povijesno važnih simbola 
antifašizma, Dotrščina nestaje iz kolektivnog gradskog sjećanja i 


prepušta se zaboravu i zapuštanju, a i devastaciji (npr. ukraden 
je cijeli jedan dio masivnog reljefa Koste Angelija Radovanija). 


Tek 2012. godine stvari se ponovno pokreću. Na inicijativu 
aktivista i stručnjaka za javni prostor Saše Šimprage i u okviru 
aktivnosti Documente — Centra za suočavanje s prošlošću, 
pokrenut je projekt Vizualni muzej Dotrščina. Prva intervencija 
dogodila se u rujnu 2012., na Svjetski dan mira, kad je na stabla 


u šumi zavezano 7 000 bijelih traka čime se želio neposredno 


prikazati razmjer stradanja u šumi. Sljedeće godine provodi se 
javni natječaj za odabir intervencije i na njemu pobjeđuje 
Davor Sanvincenti s radom Spiegel im Speigel. Rad je zamišljen 
kao zvučna šetnja s dramaturškom podlogom Ivane Sajko i 
minimalističkom glazbom finskog skladatelja Arva Parta. 
Sanvincentijeva vizualna intervencija sastojala se od zrcala 
postavljenih po stablima te su se posjetitelji u njima ogledali i 
susretali sa samima sobom unutar kobnog ambijenta šume- 
-stratišta. Ove, 2014. godine, natječaj je dobio priznati 
dubrovački umjetnik Slaven Tolj s kojime smo tog kišnog 
ponedjeljka, 22. rujna, nakon otvaranja intervencije, i 


razgovarali. Intervju možete pročitati u nastavku. Na ovu temu 
dijelom se nadovezuje i književni blok s potresnim uratkom 
mladog pjesnika Aleksandra Kuta Hona “Dotrščina“. 


(1) 
(2) 

Na prethodnoj stranici i gore: Ledena kiša, Dotrščina 
Autorica fotografije: Katerina Duda 

Dolje: Slaven Tolj, performans u kojem prišiva korotno puce, 
Bez naziva 1993., Bienal De Jovenes Creadores De La Europa 
Mediterranea, Palace da la Musica, Valencija, Španjolska 
Autor fotografije: Damir Hoyka 


http://www.kontejner.org/untitled-tolj 

Marjanić, S. “Art-veksikologija domaćega postsocijalizma ili zastava 
kao subverzivan umjetnički simbol“ Nar. umjet. 49/2, 2012, str. 
157-183 


Natječajem Virtualnog muzeja Dotrščine ove je godine odabran 
rad Ledena kiša, umjetnika Slavena Tolja. 

Ledena kiša je umjetnička intervencija koju čini dvadesetak 
stabala iz gorskokotarske šume što su stradala tijekom 
prošlogodišnjih oluja, a Tolj ih privremeno seli na zelenu tratinu 
pred dotrščinskom šumom. Debla postavljena okomito tvore 
novu šumu, preplećući, kako je napisano u opisu intervencije, 
dva narativa, dvije traume: traumu mjesta masovne egzekucije, 
i drugu koja se odnosi na oštećenu i zanemarenu šumu koja je 
posljedica recentnih prirodnih nepogoda. 


Na otvaranju intervencije kratko smo razgovarali s autorom. 
Slaven Tolj o povezivanju dvije šume kaže: “Nosio sam sliku 
šume u Gorskom kotaru i kad se pojavio tekst natječaja za 


intervenciju na Dotrščini, učinilo mi se da je ovo rješenje 
paradigmatska situacija za širi kontekst, koja istovremeno nosi 
značenje prekida života.“ Uništena stabla su s jedne strane 
simbol zaborava što ga možemo usporediti s tretmanom koji 
dobiva Dotrščina devedesetih godina, dok s druge možemo 
postaviti pitanje što znači ljudsko djelovanje, odnosno 
nedjelovanje: zaborav, zanemarivanje kolektivne memorije ili 
nesanacija. 


“U svojoj praksi uvijek pokušavam biti prisutan i reagirati na 
probleme, na taj je način i moj rad političan.“ — Tolj odgovara 
na pitanje o važnosti komemorativnih umjetničkih praksi 
osvrćući se na Ledenu kišu. Pogledamo li Toljev rad u 
posljednjih dvadeset i pet godina, on je obilježen političkim 
ontekstom: “Kao voditelj Art radionice Lazareti i kao umjetnik 
inače problematiziram slične teme. Kontekst je dublji, bio sam 
branitelj i u Dubrovniku sam prošao cijelu situaciju u ratu. 
Nakon rata, Art radionica Lazareti bila je prvi prostor koji je 
dovodio umjetnike iz Srbije, Crne Gore i Bosne. Pokazivali smo 
svoje materijale, na primjer Loru ili dokumentaciju Dubrovnika, 
oji su bili tabu tema što se nijedna institucija dotada nije 


usuđivala prikazati. Bili smo prostor koji je razbio ove tabue, 
otvorio teme, diskutirao, pozivao je ljude i bavio se slobodom 


na svim razinama, od nekih manjinskih prava nadalje. Kad se 

osvrneš tih dvadeset i pet godina unatrag, shvatiš da smo se 

cijelo vrijeme time bavili i otvarali prostor ovim temama, iako 
bez agende da baš to radimo.“ 


U vrijeme postavljanja intervencije na Dotrščini Tolj priprema 
izložbu u Beogradu u ulozi kustosa: “Ovo je prvi put da se dvije 
institucije umjetnosti povezuju kroz ove teme: Kulturni centar 
Beograda i Muzej suvremene i moderne umjetnosti u Rijeci. Bit 
će pokazane fotografije Pava Urbana koji je poginuo u 
Dubrovniku i tribina o Milanu Milićiću, niz toga, ali opet 
problematiziramo i naš kontekst na više načina i pozicija.“ 

sti angažman i problematiziranje političkog i ratnog konteksta 
Tolj pokazuje kao umjetnik: “Prvi rad koji ima sličnu ideju 


omemoracije jest prišivanje korotnog puceta na prsa, iz 1993. 
godine. S jedne strane je fizička bol na koju ljudi reagiraju, 
međutim, nije toliko bitna koliko, s druge strane, ideja da si 
sebe trajno stavio u stanje korote. Ovaj je rad, na primjer, 
direktno vezan za Pavovu i Milanovu sudbinu, ali i za širi 
kontekst. Zatim ta hrvatska zastava koju sam preveo u 
monokromu. Provlači se element memorije, korote, a sve je u 
isto vrijeme i osuda.“ 


Performans bez naziva pri kojemu prišiva korotnu dugmad na 
prsta autor je izveo na Bijenalu mladih umjetnika Europe i 
Mediterana u Valenciji. U performansu Tolj svlači slojeve odjeće 
i na svaki prišiva dugme, započinje kaputom, a posljednje 


dugme prišiva na vlastita prsa. Gesta koja izaziva fizičku bol 
pretvara vojnika (doslovce, dodamo li da je Tolj doputovao na 
performans s dubrovačkog bojišta), simbol hrabrosti i muškosti, 
u ožalošćenoga, onoga koji nije mogao imati kontrolu nad 
događajima čije posljedice dugotrajno nosi u sebi, pamti kroz 
tijelo(1). Istu osudu, odnosno memoriju i korotu, pronalazimo u 


drugome radu što ga Tolj spominje, izvedenome godinu ranije i 
jednako tako bez naziva. Riječ je o radu sastavljenom od dva 
elementa, crno-bijele fotografije i crno-bijele zastave. Autor 
fotografije je Pavo Urban, autorov prijatelj, a Tolj citirajući 
motiv zastave s Urbanove fotografije, šije crno-bijelu, 
monokromnu hrvatsku zastavu(2). 


Vratimo li se na Ledenu kišu i promotrimo je i u kontekstu 
Toljevog rada, oštećena debla pred šumom stoje kao dvostruki 
podsjetnik. Jedan podsjeća na prošle događaje, a drugi stoji kao 
alarm za sadašnjost koji nas treba probuditi i potaknuti na 
djelovanje. Ne samo kroz komemoraciju prošlosti, već i 
detektiranjem istih obrazaca ovdje i sada. <1 


Gore: Bez naslova, 1992. 

Autor fotografije: Boris Cvjetanović 

Dolje: fotografija Pava Urbana, posljednja fotografija 6. 12. 1991., 
Dubrovnik 

RAZOTKRIVANJE 
SRAMOTNE 
HR. WIKIPEDIJE 


DOBARSKROZ 


Naš član, autor na srpskohrvatskoj Wikipediji koja je 
nedavno brojem članaka nadmašila ostale regionalne 
wikipedije na nacionalnim jezicima, opisuje mukotrpne 
pokušaje suradnje s administratorima hrvatske Wikipedije i 
njihovu neobjektivnost koju je, uz ostale, počeo prokazivati 
na društvenim mrežama u sklopu projekta Razotkrivanje 
sramotne hr. wikipedije. 


* DobarSkroz je član MAZ-a. 

Opće enciklopedije JLZ-a, sa svojih devet svezaka, bile su mi 
najdraža literatura za vrijeme ratnih dana u Šibeniku. U vrijeme 
kad je www postojao samo u CERN-u, u škole se nije išlo zbog 
ratne opasnosti, a zbog redukcija struje nije bilo ni TV-a, tih 
devet debelih knjiga predstavljalo mi je beskonačan izvor priča i 
savršen bijeg iz stvarnosti. U dvadeset i prvom stoljeću 
Wikipedija je postaje ovo mjesto za sve one koji se mogu, žele i 
vole izgubiti u golemoj količini informacija, o bilo kojoj temi 
koja ih zanima. 

Kroz ovaj ću članak ukratko predstaviti sva svoja otkrića i 
osobna iskustva o tome kako je skupina skrivena iza hrpe 
nadimaka i IP adresa preuzela kontrolu nad enciklopedijskim 
činjenicama putem wikipedije na hrvatskom jeziku. Radi se o 
godinu dana istraživanja, čitanju hrpe arhiva razgovora, odluka i 
glasanja, povijesti izmjena članaka te razgovora s mnogim 
ključnim akterima, osnivačima i stranim promatračima. Sve 
tvrdnje i podaci izneseni u ovom tekstu javno su dostupni i 
provjerljivi. 


ZNAČAJ WIKIPEDIJE 


Google odavno stavlja stranice s Wikipedije na sam vrh skoro 
svake pretrage, kako na engleskom, tako i na hrvatskom jeziku. 
Znanstveni krugovi uglavnom ignoriraju Wikipediju budući 
njene stranice sadrže previše netočnih, pristranih i neistraženih 
podataka. Suprotno tome, prosječan posjetitelj obično nije 
informiran o prirodi Wikipedije, ne zna ništa o tome kako 


Wikipedija nastaje niti koliko su točni podaci koje će tamo naći, 
te većina ljudi uzima informacije s Wikipedije zdravo za gotovo, 
a Wikipediju kao kvalitetan i neupitan izvor. 


Članke na Wikipediji može objaviti svatko tko to želi i upravo je 
zato na Wikipediji ključna uloga administratora koji u konačnici 
filtriraju ono što krajnji korisnici Wikipedije konzumiraju. U 
hrvatskom slučaju uloga administratora gotovo je potpuno 
izostala, pogotovo što se tiče politički i svjetonazorski osjetljivih 
tema, tako da u tim segmentima hrwikipedija polako prelazi iz 
enciklopedistike u propagandu. Problem je s hrvatskom 
Wikipedijom što je mnogi suradnici shvaćaju kao “oživotvorenje 
tisućljetnog sna“, kao nastavak borbe za samostalnost, te jako 
malo suradnika istinski shvaća da je hrwikipedija samo dio 


većeg projekta i da Wikipedija nije “hrvatska“ nego je samo na 
hrvatskom jeziku. To je velik problem jer na račun 
međunarodnog uspjeha Wikipedije i hrvatska inačica kod 
prosječnog građanina ima veliku vjerodostojnost, puno veću 
nego što bi s obzirom na trenutačne sadržaje i način 
prezentacije informacija trebala imati. 


POVIJEST HR. WIKIPEDIJE 


Engleska je Wikipedija osnovana 2001., a hrvatska 2003. 
godine. U počecima ovog projekta bilo je dovoljno Wikimediji 
pokazati da postoji pojedinac ili grupica koja bi to započela. 
Među govornicima hrvatskog jezika, toga se prvi sjetio Denny 
Vrandečić, Hrvat iz Njemačke, po struci programer. Denny je 
relativno kratko bio aktivan, već je 2005. smanjio svoju 
aktivnost. Postavio je tri admina, Joya, Zmaja i 
SpeedyGonsalesa, da nastave voditi projekt. Kako je 
SpeedyGonsales bio najaktivniji i tehnički najpotkovaniji, a 
Denny zbog privatnih obaveza nije mogao ostati jedina osoba s 
pravom davanja ovlasti, tj. birokrat, Speedy se sam kandidira i 
postaje novi birokrat. 


Kako je u početku bilo relativno malo suradnika, pogotovo onih 
koji su bili spremni odvojiti dio vremena za razmišljanje o 
pitanjima vezanim uz projekt, a ne pojedine stranice, tek mala 
grupa aktivnih admina odrađivala je taj posao u ime zajednice. 
Ovo se posebno odnosilo na biranje novih admina, jer su ih 
uvijek predlagali postojeći admini. Projekt je rastao no 
SpeedyGonsales nije planirao ispustiti uzde iz svojih ruku. 
Speedy, kao osnivač službenog IRC kanala, koji nije pod 


ingerencijom Wikimedije, preko bota nadzire svu komunikaciju. 


Bliska mu administratorica Roberta F. u međuvremenu otvara 
tajni kanal #PGC na IRC-u, na koji se pozivaju samo “pouzdani” 
suradnici i gdje se raspravlja o svim važnijim pitanjima o 
projektu. Nakon što tamo Speedy i Roberta nametnu svoje 
odluke, bilo da je riječ o novim adminima ili nečem drugom, 
iznese se prijedlog, a potom formalnim glasanjem i podrži. 
Prve otvorene sukobe potiče sitnica koja se dogodila 2009. 
Admin Dalibor predložio je jednu administratoricu za novog 
birokrata. Pokušao je to prvo prezentirati Speedyjevoj skupini, 
no oni su ga odbili, pa je prepustio zajednici da odluči. Za 


osvetu, predloženo je da se Daliboru skinu ovlasti admina. 
Dolazi do potpunog gubitka povjerenja između admina, 
suradnici i admini dijele se na “naše“ i “njihove“. Roberta, 
koristeći svoj ugled u zajednici, lobira protiv “pobunjenika“, a 
zapravo kleveće i glumi žrtvu. Na hr.wikipediji provodi se 
mobing, provokacije, vlada cinizam i svaka se izjava izokreće i 
koristi kako bi se hrwikipedija “očistila od provokatora“. Nakon 
višemjesečnog sukoba osniva se Arbitražni odbor, koji donosi 
ušao u otvoreni sukob s njima oduzmu ovlasti te da se blokiraju 
na godinu dana. Po konačnoj presudi utvrđeno je da su Speedy 
i Roberta osobne sukobe s drugim adminima stavili ispred 
projekta, da su te sukobe stalno produbljivali, ignorirali 
dogovore suradnika, maltretirali ostale suradnike svojom 
samovoljom, svojevoljnim odlukama stvorili sliku da su oni 
vođe Wikipedije na hrvatskom jeziku i da su njihova mišljenja i 
djelovanje neupitni, te namjerno širili klevete da drugi rade 
ono što su zapravo radili oni. Speedy i Roberta odluku dočekuju 
burno — lobiranjem na IRC-u do razine maltretiranja i slanjem 
mailova, iako blokirani, unose veliki nemir u zajednicu. Tijekom 
2010., članovi Arbitražnog odbora, koji su pod stalnim 
pritiskom iznimno napornih suradnika krajnje desnih stajališta, 
Kubure i Željka, jedan po jedan zaključuju da to nije vrijedno 


njihovih živaca, a novopredloženi odbijaju postati članovi jer 
“ne žele da ih se tlači“, te se odbor raspušta. Donose se nova 
pravila koja u potpunosti onemogućuju svaku promjenu na 
vrhu, pa se tako ukida i sama mogućnost Arbitražnog odbora, 
tijesnom većinom uz par “nepoznatih glasača spavača“ (20 


naspram 18). Tako je nestala jedina institucija koja je mogla 


imati kakvu-takvu kontrolu nad samovoljom administratora. U 


toj situaciji Speedyjevi pouzdanici pokreću glasanje da se ukine 
presuda. Većina ljudi, svjesna maltretiranja kojem će biti 
izloženi ako glasaju protiv, ignoriraju glasanje, protiveći se 
njegovoj legitimnosti. Speedy i Roberta nelegitimno se vraćaju 
na stare pozicije i ubrzo nakon toga, za nagradu, Kubura i Željko 
postaju admini. Skoro polovica stalno aktivnih suradnika odlazi 
s hrwikipedije, a na scenu stupaju ljudi kojima je najvažnije 
braniti “hrvatstvo”, a ne činjenice i pravila Wikipedije. 

Period od 2009. do 2013. može se označiti kao razdoblje 

http://www.h-alter.org/vijesti/nezavisna-wikipedija-hrvatska 
https://hr.wikipedia.org/wiki/Suradnik:Starčevićanac 


https://hr.wikipedia.org/w/index. 
php?title=Antifašizam&oldid=4154464 


https://www.facebook.com/ndh.wikipedia 


desničarske pristranosti koje se očituje u dvostrukim kriterijima 
pri kontroliranju izmjena. Sporni admini, vođeni osobnim 
stavovima, a ne pravilima, ostavljaju desničarski “pogled“ na 
stvari, dok se lijevi pogledi jako brzo brišu. Odnos prema 
suradnicima desne i lijeve orijentacije nije isti. Krajnje desnima 
toleriraju se uvrede, drskost, višestruko brisanje tuđih unosa i 
sl., dok se drugoj strani u svakom komentaru pokušava pronaći 
osobni napad, kršenje wikipedijskih pravila “u dobroj vjeri“ te 
je se pokušava izluditi i osujetiti svaki pokušaj daljnjeg rada. 
Sporne se stranice u slučaju sukoba, kad dolazi do izmjena 
između dva uređivača suprotnih stajališta, redovito zaključavaju 
od daljnjih izmjena, a čitateljima ih se ostavlja u “desnoj“ 
verziji. Svi suradnici koji su pokušavali ispraviti desnu 
pristranost u članku bili su izloženi vrijeđanju, podrugivanju i 
provokacijama, a na prvi znak pobune protiv takvog ponašanja 
admina bili bi blokirani uz izgovor da admini samo rade svoj 
posao i da je svaka kritika njihovog rada ili tona kojim se 
obraćaju suradnicima napad na njih. Pristranost se očituje i u 
korištenju referenci, pa se neki marginalni, krajnje desni portali 
tumače kao validan izvor, dok se neke od najjačih dnevnih 
novina proglašavaju “žutim tiskom”. 


DOBARSKROZ NA HR.WIKIPEDIJI 


U početku sam čitao samo en.wikipediju, no dolaskom google. 
hr-a i porastom broja članaka na hrwikipediji ona je počela 
dolaziti u prvi plan. Google je njezine članke stavljao na vrh 
svake pretrage koja bi nalazila pojam na hrwikipediji. Ubrzo 
sam primijetio selektivno iznošenje podataka, pa sam par puta 
odlučio da nadodam par podataka koji bi na moje čuđenje 
ubrzo bili izbrisani. Neke od mojih prvih izmjena bio su popis 
srušenih spomenika Vojina Bakića, koji sam prenio sa sh. 
wikipedije, a koji je izbrisala Roberta, te intervencija u članak o 
povijesti Dubrovnika u kojem je preskočeno razdoblje fašističke 
okupacije, pa sam nadodao broj žrtava fašizma i kratak opis 
razdoblja okupacije, sve uz referencu, što je pak Kubura ubrzo 
izbrisao bez obrazloženja. U početku sam krivio sebe i to što 
nisam detaljnije proučio pravila rada na Wikipediji te 
semantiku. Ali kad sam 2012. godine doživio novu Kuburinu 
blokadu odlučio sam provjeriti nije li nešto možda pogrešno s 


hrwikipedijom, a ne sa mnom. Ubrzo sam naišao na H-alteru 
naišao na članak Marka Gregovića “Nezavisna Wikipedija 
hrvatska“, koji je prvi ukazao na velike probleme hr.wikipedije 
te prenio svoja loša iskustva identična onima koje sam i ja 
doživio.(1) 

U ljeto 2013. opet mi je palo na pamet da dublje uđem u sustav 
Wikipedije te proučim način rada i života na tom kompleksnom 
sustavu. Nije baš da mi se kao početniku žurilo u osinje 
gnijezdo članaka o ustaškim zločincima, ali nije ni da sam bio 
nevidljiv. Za početak sam iz šale odabrao nadimak koji je, ma 
koliko benigan bio, predstavljao crvenu krpu za desničare. 
Neplanirano sam nabasao na članak o atentatoru i teroristu 
Miri Barešiću, koji ga bez ijednog izvora navodi kao heroja, pa 
sam morao nadodati odlomak o njegovom ubojstvu 
veleposlanika u Švedskoj, što je naravno privuklo pažnju 
SpeedyGonsalesa. No pravi sukob počinje s člankom o Đuri 
Brodarcu i člankom “Ubojstva Srba u Sisku 1991. — 1992". 
Članak o Brodarcu bio je žalopojka, uz hrpu teorija zavjere 
prenesenih sa stranice viktimologija.com (internetska stranica 
Hrvatskog žrtvoslovnog društva, čiji je predsjednik Zvonimir 
Šeparović), gdje se uspješno preskače dio Brodarčeve biografije 
od 1971. do 1991, što sam odlučio dodati. Članak “Ubojstva 
Srba u Sisku 1991. — 1992“, koji sam bezuspješno pokušao 
popraviti, odmah se u uvodu bavio Stipom Šuvarom i osudio ga 


jer se prvi usudio napraviti popis sto i sedam likvidiranih žrtava 
te ukazati na Brodarčevu odgovornost. Zatim sam se pokušao 
odmaknuti od “kontroverznih” tema vezanih uz noviju 
nacionalnu povijest te sam se okrenuo teoriji. Članak o 
antifašizmu bio je napisan zbrda-zdola pa pokušavam okupiti 
radnu skupinu kako bi zajednički napisali članak o antifašizmu, 
predlažem spominjanje “Deklaracije o antifašizmu“ Hrvatskog 
sabora, te web stranice sabh.hr. No to na stražnje noge podiže 
sve najgore snage hr.wikipedije. Upoznajem Croga koji se 
predstavlja kao drugi naraštaj emigracije u Njemačkoj i koji 
doslovno redom briše sve moje dotadašnje doprinose i pri 
tome koristi hrpu lažnih profila i IP adresa. Na bojište ovog 
članka dolazi i Starčevićanac, koji je dokaz da na hr.wikipediji 
suradnik može postati baš svatko. Starčevićanac ima prilično 
“fleksibilne” stavove po pitanju recentne hrvatske povijesti, pa 


tako na svom profilu citira Blaža Kraljevića: “Biti ustaša ne znači 
isticati se time i nositi oznaku U, nego više znači nositi načela 
ustaškog pokreta u srcu, nego na čelu.“(2) Na scenu stupa i 
admin Željko, koji me blokira i zaključava članak ostavivši ga u 
kriminalnom stanju u kojem između ostalog strše ovi dijelovi: 
“Današnja hrvatska strana riječ ‘antifašizam’, u bivšem 
jugokomunističkom i sadašnjem ponovnom značenju hrvatskih 
novih ideoloških neokomunističkih jednoumnika, ustvari 
predstavlja nekoliko pojmova zajedno: borba za komunizam i 
marksizam, borba protiv kapitalizma, titoizam s 
jugoboljševičkim genocidom nad protivnicima, razvojni genocid 
profitnog znanja, kulturocid, genetski duhovni, moralni i 
stvaralački poremećaj, ograničavanje svih osnovnih ljudskih 
sloboda.“ 


“U Hrvatskoj redovito se organiziraju “antifašističko-četničke“ 
proslave na račun poreznih obveznika.”(3) 


Izvori vas pritom vode na omiljeni im portal hkv.hr, za koji dotad 
nisam ni znao. Hrvatsko kulturno vijeće samo se predstavilo na 
hrwikipediji (protivno pravilima) kao “sržni dio pokreta Hrvatski 
rast“. Kasnije ću saznati da su veze između njih i Speedyja 
mnogo bliskije. 

S adminom Željkom začudo se može komunicirati, te mu 
objašnjavam da ako sam ja blokiran zbog “edit wara“ da to 
moraju biti i drugi sudionici rata izmjenama, nakon čega me 
odblokirava. 

Sljedeći dan stiže i teška mehanizacija, u vidu admina Kubure, 
koji me blokira i to s nekoliko crvenih kartona, te piše ogromnu 
litaniju o mojim prijestupima, a nakon moje obrane zaključava i 
moju stranicu za razgovor te u potpunosti briše moju obranu iz 
povijesti, što se rijetko dozvoljava. Pokušavam uspostaviti 
kontakt s adminima sa srpsko-hrvatske Wikipedije, za koje sam 
saznao da su uglavnom prebjezi s hrwikipedije, kako bi mi dali 
savjet što dalje, no bezuspješno. Na centralnoj stranici 
Wikimedia fundacije, meta.wikimedia.org, istražujem kako 
stupiti u kontakt s nekim nadležnim, no uviđam da pojedinac u 
tom golemom birokratskom aparatu nema šanse. 


89 


(5) 
(6) 


(7) 


(8) 


90 


http://www.hnd.hr/hr/najnovije/show/67039/ 


https://hr.wikipedia.org/wiki/Wikipedija:Kafić/ 

http://www.hkv.hr/izdvojeno/vai-prilozi/ostalo/prilozi- 
graana/15855-partizanski-napad-na-hrvatsku-wikipediju.html 


FACEBOOK STRANICA RAZOTKRIVANJE SRAMOTNE HR. 
WIKIPEDIJE(4) 


Par dana nakon blokade dobio sam visoku temperaturu i morao 
ostati doma na bolovanju. Savršen scenarij za smišljanje velikih 
planova. Kao pojedinac jedino što sam mogao jest upozoriti što 
više ljudi na sadržaje i ljude koji vode hr.wikipediju, a to sam 
dosta jednostavno mogao preko Facebook stranice, koja je 
većini bliskija od wiki sučelja. Članaka o kojima se moglo pisati 
bilo je mnoštvo i ticali su se najrazličitijih tema: ustašofilije, 
homofobije, teorija zavjere ili puke nacionalne i katolibanske 
pristranosti i selektivnog prikaza činjenica. Ali krenuo sam s 
četiri najgora, koja bi na prvu morali zgroziti veliku većinu 
Luburić“ i “Francetić“. Nakon 
par dana bilo je već tisuću pratitelja, ali i par želja za što bržom 


nou nou 


naroda: “Ustaše”, Jasenovac“, 


i bolnijom smrću menene i moje bliže familije. Preko stranice 
sam brzo uvidio da su mnogi upoznati s problemom, samo što 
su uglavnom bili rezignirani i nisu vidjeli spasa za hr.wikipediju. 
No neki su bili spremni pomoći mi s projektom, pa su mi slali 
svoja “otkrića“ s hrwikipedije, tako da sam stalno imao velike 
količine sadržaja za objavljivanje. Dobra vijest daleko se čuje, 
pa je vijest o Facebook stranici stigla i do admina hr.wikipedije. 
Roberta F. okreće se staroj taktici zastrašivanja, pa šalje 
e-mailove braniteljskim udrugama koje poziva na obračun s 
mojom “mrzilačkom stranicom“ koja napada hr.wikipediju jer 
“smo ih ocijenili hrvatskima“, a njeno pismo jedan od 
braniteljskih portala nakratko i objavljuje. Ubrzo nakon toga 
kreće salva prijetnji i uvreda, kao savršeno upozorenje da 
trebam ostati skrivena identiteta jer se igram s opasnim 
ljudima. No osim prijetnji stižu i poruke podrške, pa mi se 
između ostalih javlja i sekularni aktivist Pavle Močilac koji se 
javno na svom wiki profilu ogradio od projekta hrwikipedije, na 
kojem je doprinosio na temu farmakologije, a nakon toga dao i 
nekoliko intervjua i komentara u novinama. 

Damjan Pavlica, koji je već 2010. za e-novine napisao članak 
“Kritika srpske Wikipedije“, 10. rujna 2013. napisao je i prvi 
medijski osvrt na Facebook stranicu. No, 11. rujna, nakon samo 


šest dana nakon osnivanja facebook stranice, na naslovnici 
Jutarnjeg lista s pojavljuje se rečenica: “Fašisti preuzeli hrvatsku 


Wikipediju“. Naime, dan prije su me preko stranice kontaktirali 
novinari tportal.hr i Jutarnjeg, tim redom. No, Jutarnji, kakav 
već je, napravio je članak na temelju par dopisivanja i mojih 
prijašnjih postova na Facebooku te ga istu večer objavio na 
svom portalu. Nenad Jarić s tportala ipak je pričekao još par 
sati dok mu ne napišem konkretne odgovore na njegova 
pitanja, pa je već istog dana imao bolji članak s podjednako 
žestokim naslovom: “ONLINE KULTUROCID: Kako je hrvatsku 
Wikipediju uzurpirala ustašoidna desnica“. Nakon takvih 
naslovnica nisam se više mogao obraniti od novinara. Bilo je 
puno poziva na intervju i od strane srpskih novinara, no s njima 
nisam htio komunicirati. Držim se one stare — neka svatko čisti 
ispred svoga praga. Rezultat je tih medijskih aktivnosti preko 50 
članaka o hr.wikipediji, u koje ne računam četiri parodije na 
NewsBar-u, te bljuzgotine na dnevno.hr, hkv.hr i sličnom. 
Moram izdvojiti razgovor s novinarom HINA-e, čiji je članak 
završio čak i na stranicama HND-a.(5) 

Takav medijski bum dovodi drugu stranu do ludila, pa Speedy 
piše demant u ime admina (od kojeg se neki ograđuju), u kojem 
ništa ne demantira jer ne može, nego sebe uspoređuje sa 
staljinistima 1948., i upušta se u analizu trenutne situacije u 
Hrvatskoj.(6) A jedini medij koji mu je tad dostupan, hkv.hr, piše 
u članku “Medijski terorizam“ da je Facebook stranicu 
pokrenuo Jutarnji list. Vrhunac medijskog pritiska ipak je bila 
reakcija ministra Željka Jovanovića, koji je potaknut medijskom 
pompom pročitao članak o sebi, koji je bio savršeni prikaz 
stanja na hr.wikipediji - hrpa teorija zavjere i ksenofobije. To ga 
je nagnalo da javno pozove hrvatske učenike i studente da ne 
koriste hrwikipediju te da koriste pouzdanije izvore informacija. 
U danima koji slijede svoje osvrte i komentare na hrwikipediju 
imali su: Jurica Pavičić, Boris Dežulović, Snježana Koren, 
Predrag Lucić, Slađana Bukovac, Hrvoje Klasić, Heni Erceg, 
Miroslav Ambruš Kiš, Peter Kuzmič. 


Medijska bura definitivno je uzburkala strasti posvuda. Čak i 
dotad nevidljivi i nezainteresirani bivši suradnici hrwikipedije 
počeli su slati poruke osnivaču Wikipedije, Jimmy Walesu. U 
ovim porukama pokušavali su kratko opisati što se događa. No, 
tek kad je čuo za reakciju ministra obrazovanja obećao je 
reakciju zaklade (WMF). Uz to je spomenuo da je uvijek 


smatrao da na našim prostorima ne bi trebale biti Wikipedije 
na četiri jezika nego jedna, jer je to isti jezik na dva pisma, što 
je Jutarnji preobličio u naslov: “Srbi i Hrvati ne smiju imati 
odvojene Wikipedije“. To je naravno na hr.wikipediji označilo 
moju stranicu još više antihrvatskijom. Nešto kasnije Wales je 
podržao otvaranje stranice Request for comment/2013 issues 
on Croatia Wikipedia (RfC)(7), na kojoj su se mogli skupiti svi 
prigovori, no nažalost nije je više posjećivao. Istovremeno, svi 
suradnici na hrwikipediji koji napišu nekakav umjereni 
komentar koji poziva na reforme ili koji su podržali Facebook 
stranicu bivaju blokirani, tako da meta stranica na kojoj se 
nalazi RfC ostaje jedino mjesto na Wikipediji gdje se može 
raspravljati o problemu hr.wikipedije. Događa se i zanimljiv 
obrat, kad admin Vodomar iz Australije briše hrpu proustaških 
članaka, odlomaka i rečenica na koje sam do tad upozorio, i čak 
potpuno prepravlja članak o antifašizmu kopirajući ga iz Opće 
enciklopedije, te se pozdravlja s hrwikipedijom. 

Darko Čokor, poznatiji kao SpeedyGonsales, za to vrijeme piše 
članak “Tko želi nehrvatsku Wikipediju?“, podnaslovljen 
“Partizanski napad na hrvatsku Wikipediju“(8), na stranici s 
kojom očito ima dobre veze, hkv.hr. U članku se bavi 
novosklepanim teorijama zavjere, srpskom Wikipedijom, 
četnicima i Dubioza Kolektivom (sic!), no ipak mi šalje veliki 
kompliment s obzirom da moj aktivizam naziva “usklađenim 
partizanskim napadom“. Nakon toga Darko Čokor i Roberta 
šalju odvojene demantije prema Jutarnjem i tportalu u kojima 
nema ništa zanimljivo, s obzirom da ništa ne demantiraju, osim 
skupih odvjetničkih ureda koje to dvoje navodnih volontera 
koristi za odnose s medijima. Darko koristi usluge Zvonimira 
Hodaka, odvjetnika udruga Vigilare (osnivačica inicijative U ime 
obitelji), Stožera za obranu hrvatskog Vukovara i sličnih desnih 
udruženja i inicijativa. Hodak je ujedno i kolumnist portala 
narod.hr i dnevno.hr, pa u vrijeme objave tih demantija piše 
kolumnu o slučaju hr.wikipedije prepunu ludih konstrukcija u 
kojoj za mene piše da sam “pošteni i hrabri princ na bijelom 
konju (više konj nego bijel)“ a sve koji me podržavaju naziva 
“gledateljima Žikine dinastije“. No bit kolumne bila je uvredama 
isprovocirati moje otkrivanje, jer izražava žaljenje što “ni 
boljševici više nisu što su bili“, zbog mog konspirativnog 

(9) https://meta.wikimedia.org/wiki/Requests_for_comment/2013_ 
issues_on_Croatian_Wikipedia/Evidence/Content 

(10) https://meta.wikimedia.org/Wiki/Requests_for_comment/2013_ 
issues_on_Croatian_ Wikipedia/Evidence/Conducthttps://meta. 

(11) https://meta.wikimedia.org/wiki/Requests_for_comment/2013_ 
issues_on_Croatian_ Wikipedia/Evidence/Conduct 

djelovanja. Robertin odvjetnik još je jedno ime iz naslovnica 
povezano s radikalnom desnicom. Dario Čehić odvjetnik je 
GROZD-a, udruge koja je tužbama uspjela nakratko odgoditi 
kurikulum zdravstvenog odgoja, a spominje se i kao član 
HRAST-ova pravnog tima. Roberta je preko tog odvjetnika od 
Jutarnjeg lista zatražila naknadu od 100.000 kuna zbog 
nanesenih duševnih boli jer je odbio objaviti demant koji ništa 
ne demantira. Nakon toga slijedio je napad sa stranice 
zdravstveniodgoj.com, koja je još jedna podružnica HRAST-a, a 
koji donosi svoju teoriju zavjere pod naslovom “Gay aktivisti 
napali hrvatsku Wikipediju!“ čime su partizani dobili nove 
suborce. Nakon toga se Čokor preko svog odvjetničkog ureda 
domogao i HRT-a, pa je za emisiju Pola ure kulture novinarka 
Hloverka Novak-Srzić napravila intervju sa “žrtvom Jutarnjeg 
lista" SpeedyGonsalesom, u kojem je prekršila pravila svoje 
kuće o nepristranosti i nužnosti da se zatraži mišljenje druge 
strane, a sve pod krinkom emisije o kulturi. Problem javnog 
nastupa zamijetio sam još od prvih dana medijske kampanje, 
jer kad su stigli pozivi za televiziju i radio nisam više mogao 
nastaviti kampanju i zadržati zaštićen identitet, što sam morao 
obećati svojim najbližima. 

Nova velika fronta otvara se na RfC-u, gdje još jedan “solo 
aktivist“, Miranche, pokušava uvesti red u ogromnu 
nepreglednu raspravu te započinje ogroman projekt sakupljanja 
dokaza o nepravilnostima u sadržaju(9) i postupanjima(10), 
koristeći za početak sve članke koje sam ja prikupio na 
Facebook-u. Admine hrwikipedije izluđuje nemogućnost 
zastrašivanja i brisanja postova na meta .wikimedija.org pa 
Kubura kopira sve te dokaze s RfC-a na hrwikipediju. Tamo 
Kubura piše svoje monologe, a Speedy prijeti blokadom svakom 
tko se ne složi s njegovim lažima. Taj splet događaja koristi 
grupa suradnika na hr.wikipediji kako bi pokrenula glasanje o 
skidanju prava Speedyu, Kuburi i Željku. Speedy i vjerni mu 
admini prekidaju glasanje i brišu obavijest o njemu desetak 
puta, uz suluda objašnjenja da nema povoda za to i da se 
glasanje ne može održati jer su “mediji stvorili atmosferu linča“. 
Uz pomoć dvojice admina koji se suprotstavljaju očitom sukobu 
interesa od strane Speedyja glasanje ostaje na snazi. Zatim 
Speedy pokreće zahtjev za mišljenje admina o glasanju (bez 


uporišta u pravilima), no i tamo je preglasan rezultatom sedam 
naprema osam za održavanje glasanja. Zatim slijedi 
pojedinačno zastrašivanje svih admina koji su se suprotstavili, a 
kad ni to nije polučilo rezultate, izmišljaju se nova pravila da bi 
se pokrenulo glasanje protiv sedam odmetnutih admina. Uz još 
hrpu histerije i drame, uz pomoć lažnih profila, prijetnjama i 
plašenjem jugo-komunističkim čudovištima iz ormara u tih 
tjedan dana izbora ipak se presudnim pokazalo dugogodišnje 
ideološko čišćenje hrwikipedije, te Speedy, Kubura i Željko 
ostaju admini s par glasova na svojoj strani. Kontra glasanje 
prekinuto je jer nije imalo uporište u pravilima, a i pobunjeni 
admini bili su u velikom vodstvu. 

Postoje sumnje u mnoge dvostruke profile Kubure, Roberte i 
drugih, koji im služe kao i mrtvi glasači HDZ-u. Jedan od 
pobunjenih admina, nakon glasanja prepunog nepravilnosti, 
odlučuje se poslati zahtjev za provjeru pet računa za koje je 
sumnjao da bi mogli biti Crogovi, a naknadnom provjerom IP 
adresa dokazalo se da Croq ima čak 10 takvih računa na hr. 
wikipediji, zbog čega ga blokiraju na samo dvije godine. Tako da 
autor “antifašizma kao genetskog poremećaja“ i gomile 
najgorih i najglupljih članaka na hrwikipediji nije blokiran zbog 
tih nedjela već zbog birokracije. 


U prva četiri mjeseca djelovanja razotkriveno je sedamdeset i 
pet sramotnih članaka i odlomaka na hrwikipediji. Sedam posto 
tih članaka potpuno su izbrisani. Dvadeset i devet posto njih 
izmijenjeno je ili su ostali samo na osnovnim podacima a neki 
su dobili potpuno nove članke. Za svaku od tih malih promjena 
suradnici su se morali dobrano namučiti. 


Sama Wikimedija nije puno učinila kako bi pomogla. Jedini 
konkretan potez prema Speedyju bilo je oduzimanje njegove 
ovlasti CheckUser-a (analiza IP adresa), za koju treba dvije 
trećine glasova, a na temelju prethodnog glasanja o 
oduzimanju ovlasti. Kao odgovor na oduzimanje ove ovlasti 
bijesni je Speedy WMF-u napisao monolog koji počinje s 1941. 
godinom.(11) Samo oduzimanje jedne ovlasti Speedyju i nije 
bilo toliko bitno koliko je bilo dobro saznati da WMF prati hr. 
wikipediju i da planira nove akcije. Iz izvora u SAD-u i UK-u 
naknadno sam saznao da su svi u središnjici WMF-a upoznati s 


problemom hr.wikipedije, no nemaju pravog rješenja jer bi 
svako bilo presedan koji bi povukao mnoga druga pitanja na 
200 drugih projekata. Jedna od ideja bilo je i potpuno 
restartiranje projekta, tj. skidanje ovlasti svim suradnicima te 
novi reizbori. Ovo “revolucionarno“ rješenje odbili su i oni koji 
su se pobunili na hrwikipediji, smatrajući ga pretjeranim. Meni 
osobno činilo se kao jedino realno moguće s obzirom na 
utvrđene položaje Speedyja i klike. Zadnji potez koji je WMF 
učinio, u rujnu 2014., upitnik je koje je poslan svim adminima 
hrwikipedije kako bi se napravio neutralni prikaz stanja upravi 
Wikimedije. Pitanja koja su postavljena tiču se i nelegalnog 
ukidanja presude ArbComa, tako da je očito da je zaklada 
pokrenula detaljnu istragu. 


Tijekom 2014. još sam neko vrijeme razotkrivao nove članke na 
hrwikipediji. No shvatio sam da bez novih ljudi, spremnih da 
rade na prepravljanju svega otkrivenog, to gubi smisao. Sličnog 
su stava bili i pobunjeni admini na hrwikipediji pa su krenuli s 
javnim pozivima svima zainteresiranima da pridonesu hr. 
wikipediji, pošto se atmosfera smirila s obzirom da su 
ekstremisti bili pod budnim okom medija. No ti pozivi nisu imali 
previše odjeka jer je većini bilo jednostavnije izbjegavati hr. 
wikipediju. Dokaz za moj prvotni stav o potrebi restarta stigao 
je ovo ljeto kad je pokrenuto glasanje za nove admine koje nije 
odredio Speedy. Pokazalo se da se ama baš ništa nije 
promijenilo i ponovno se pozivalo na “obranu tisućljetnog sna“ 
te kršilo sva moguća pravila, od peterostrukog glasanja do 
otkrivenih poziva i uputa kako glasati protiv “hrvatomrzaca.“ 
Rezultat je toga još više desnih admina i odlazak većine 
pobunjenih suradnika na englesku i srpsko-hrvatsku Wikipediju. 
Ilja sam se okrenuo stvaranju novih wikipedijskih članaka na 
srpsko-hrvatskoj Wikipediji. Tamo sam u opuštenoj atmosferi 
suradnika kojima se gade nacionalističke Wikipedije ovih 
prostora napokon mogao na miru pisati članke i dovršiti ono što 
sam bezuspješno započeo još prije tri godine, članak o Vojinu 
Bakiću, koji je sh.wiki zajednica na kraju odabrala za naslovni 
članak Wiki portala. <] 

VODA DO 
GRLA — 

KAKO SMO 
PRIKUPLJALI 
POMOĆ ZA 
POPLAVLJENA 
PODRUČJA 


IVA IVAS 


Članica Mreže antifašistkinja Zagreba opisuje radosti i muke 
spontane i vrlo uspješne akcije prikupljanja humanitarne 
pomoći za stanovnike područja stradalih u poplavama koju 
je u svibnju ove godine organizirala naša udruga. 


* lva Ivas je arhitektica i članica MAZ-a. 

“Ali u nepravilnim razmacima od dvadesetak do trideset godina 
nailaze velike poplave koje se posle pamte kao što se pamte 
bune ili ratovi i dugo se uzimaju kao datum od kojeg se računa 
vreme i starost građevina i dužina ljudskog veka.“ 
(Ivo Andrić: Na Drini ćuprija) 

NAPADALA KIŠA U MAJU 


Podigla se Sana, Sana digla Unu, a Una, Bosna i Vrbas digli 
Savu. | sve se razlilo. Ono što se naziva “nezapamćenim 
poplavama“ možda i nije nezapamćeno u smislu količina vode, 
ali jest u razmjerima oštećenja i stradanja koje je voda izazvala. 
Nije se voda ništa promijenila ni u zadnjih 20 ni u zadnjih 80 
godina koliko “pamtimo”, ali su se mijenjale okolnosti kroz koje 
je tekla. Jedno su se vrijeme okolnosti mijenjale gradnjom 
nasipa, da bi se kasnije mijenjale zanemarivanjem i neodrživim 
upravljanjem vodotocima. 


Mijenjale su se geopolitičke prilike kroz koje ta voda protječe 
pa je ona nekad tekla kroz dva velika carstva da bi zatim tekla 
jednom državom, a danas teče kroz više država i dva entiteta. 
Vodi je to sasvim svejedno, ona umije biti i tvrda granica i 
plovni put. Teče ona i s mostovima i bez njih. Međutim, pukne 
li nasip- voda se razlije. Voda se, već smo to ustanovili, nije 
nimalo promijenila. 


POZNAJE LI “LJUDSKOST“ GRANICE? 


I tako se negdje 13. svibnja 2014. voda krenula razlijevati. Još 
brže od vode razlijevali su se medijskim prostorom pozivi u 
pomoć. U mnogim gradovima Ministarstvo socijalne politike i 
mladih, Hrvatski Caritas i Crveni križ organizirali su akcije 
prikupljanja pomoći. Pozivalo se građane da donesu osnovne 
higijenske potrepštine, lijekove, deke, gumene čizme, 
onzerviranu hranu i druge namirnice koje mogu dugo trajati i 
nije im potrebna termička obrada. Također, otvarali su se računi 
na koje je bilo moguće uplatiti novac za pomoć stradalim 
područjima. Teško da je tih dana postojao netko neupućen, a 
među upućenima teško da je postojao netko tko se ne bi želio 
uključiti u prikupljanje pomoći kakvom-takvom donacijom. 
Pravo izvanredno stanje. 


Zatim su se, još brže od poziva u pomoć, medijskim prostorom 
počeli širiti hvalospjevi o humanosti i solidarnosti, o ujedinjenju 
naroda u nevolji. Ljudi su reagirali ljudski — bila je to vijest dana. 


Voda se narednih dana nije mnogo obazirala na brižljivo 
iscrtane granice među zemljama, pa se bez diskriminacije 
razlila i po Bosni i po Hrvatskoj i po Srbiji, ali i po Rumunjskoj i 
Slovačkoj. 

Na medijskoj sceni, posebno na društvenim mrežama, 
“ljudskost“ zna biti nacionalno obojena, pa su se mogla čuti i 
pitanja treba li pomoć prvo slati u svoju zemlju, a u slučaju 
viška pustiti je preko granice. 


ZAŠTO SE MAZ SAMOSTALNO UPUSTIO U AKCIJU 
PRIKUPLJANJA POMOĆI ZA BIH? 


Članice i članovi MAZ-a tih se dana spontano odlučuju da među 
sobom prikupe neke od potrepština koje su tada svi naizust 
znali, te da prikupljeno kroz par dana vlastitim prijevozom ili 
autobusom pošalju do najbližih poplavljenih područja koja su u 
tom trenutku bila oko Doboja i Prijedora, u BiH. Kako su 
poplave stigle bez najave, tako je i ovo prikupljanje spontano 
zamišljeno kao mala, interna, blic-akcija. 


U petak navečer članstvo je putem interneta obaviješteno da 
će se dan poslije, u subotu 17. svibnja, u prostorijama udruge 
prikupljati navedene potrepštine. 

Subota ujutro. Nekoliko članova udruge koji su se prijavili da 
provedu dan u udruzi dočekujući i primajući donacije našli su 
se u nebranom grožđu. Odaziv je daleko premašio očekivanja, 
vrata u Hatzovoj 16 ne miruju ni trenutak, dolaze članovi, 
poznati, ali i nepoznati ljudi koji tijekom čitavog dana donose 
pakete, torbe i vrećice s traženim artiklima: hrana i lijekovi, 
higijenske potrepštine, odjeća, deke, cigarete, pića, pelene 
doslovno zatrpavaju veliku dvoranu za sastanke u prostorima 
MAZ-a. 

lako ushićeni i oduševljeni, MAZ-ovci uviđaju da će ovo biti 
velika akcija kojoj je potrebna mnogo bolja organizacija. 

Prije svega, potrebno je bilo organizirati veći broj ljudi, 
volontera, koji će dežurati i u nedjelju. Osim samih članova za 
volontere se prijavljuje i nekoliko ljudi koji nisu članovi, ali ih je 
ponijela dobra energija. Dešavalo se tako da netko donese 
paket, a onda idućih nekoliko sati ostane i pomogne u daljnjem 
prikupljanju. 


Mladi antifašisti, iako bez iskustva u akcijama ovog tipa, 
pokušavaju nekako sistematizirati prikupljanje pa se volonteri 
dijele u grupe prema tipovima artikala, da bi pristigle donacije 
prepakiravali u veće kutije s popisom sadržaja. 

Tko radi, griješi. U subotu navečer stiže nova informacija: sva 
roba koja prelazi granicu mora biti popisana točno prema vrsti, 
broju, količini i gramaži, a lijekovi se šalju odvojeno jer je njihov 
prelazak granice neizvjestan. Volonteri se, bez puno očajanja, 
bacaju na još jedno prepakiravanje, ovaj put točno prema 
uputama koje su stigle iz humanitarnih organizacija iskusnijima 
u prikupljanju pomoći. 

U nedjelju ujutro postaje sasvim jasno da će trebati pronaći 
poveći kombi u koji će moći stati sve stvari. Koje još pristižu. 
Bez prethodnog iskustva u sličnim akcijama teško je bilo 
probijati se kroz šumu administrativnih zapreka koje su 
narednih dana iskrsavale. 


Nabavljanje kombija, putnog naloga, osiguravanje novca za 
eventualno plaćanje carine i špedicije, dogovaranje suradnje s 
nekom od lokalnih udruga u BiH koja će preuzeti pošiljku, 
sastavljanje darovnica itd. samo su neke od stvari s kojima su se 
MAZ-ovci susretali po prvi put - i jednu po jednu uspješno 
rješavali. 

Veliku organizacijsku pomoć pružili su nam novinari portala 
Lupiga.hr koji ne samo da su medijski popratili čitavu akciju 
(“Nasamarili smo Dodika, pomoć je isporučena Prijedoru!“, Ana 
Benačić i Ivan Kegelj, lupiga.hr, 20.05.2014.), nego su organizi- 
rali i sam kamion koji je u rano jutro, u srijedu 21. svibnja 
krenuo sa 2,5 tone paketa pomoći. 

Ova ekipa je nakon 11 sati čekanja na granici, gdje su stigli 


naoružani upornošću i čeličnim živcima, u srijedu u 23 h sretno 
stigla u Prijedor. 


Glas prijedorske čaršije, koji je hvalio ovu akciju upravo zato što 
je roba, zaobilazeći sabirne centre, stigla brzo i direktno u ruke 
onih kojima je i bila namijenjena, govori najviše u prilog 
vrijednosti i važnosti ovakve samoorganizacije u kriznim 
trenucima. < 

NEPOKORENI 
GRAD: LABIN 
KOVA JE 
NAŠA! 


MARKO FABER 


U ovom je broju nepokoreni grad Labin. Autor u tekstu 
opisuje uvjete i događaje koji su prethodili radničkom 
otporu rudara i njihovu konačnom ustanku te uspostavi 
Labinske republike kao reakciji na fašističko nasilje. Danas se 
ustanak labinskih rudara smatra prvim antifašističkim 
ustankom u svijetu uopće. 


* Rudnik je naš! 


Marko Faber je učenik Klasične gimnazije u Zagrebu i član MAZ-a. 


Autor fotografija: Ivan Vadanjel 

Povijest Istre tijekom prve polovice prošlog stoljeća najbolje bi 
se mogla opisati kao gotovo beskonačan slijed pobuna, 
štrajkova, sabotaža i državne represije. Danas vrlo razvijena 
regija u turbulentno je 20. stoljeće ušla kao ekonomski 
poprilično zaostali dio ionako nerazvijene Austro-Ugarske 
monarhije s jedva zamjetnom, ali brzorastućom i radikalnom 
radničkom klasom. Kao glavni centri istarskog radničkog 
pokreta isticali su se veliki industrijski i vojni gradovi poput 
Trsta i Pule, ali i relativno malen rudarski gradić Labin. Upravo 
je u njemu 2. ožujka 1921. godine izbio ustanak rudara i 
uspostavljena kratkotrajna radnička samouprava. Danas se ta 
vrlo važna revolucionarna epizoda uglavnom svodi na 
zanimljivu povijesnu crticu o “prvom antifašističkom ustanku u 
Europi“ ili se, još nepoštenije prema njenim sudionicima, 
govori o pretežno nacionalističkoj pobuni labinskih Hrvata 
protiv talijanske okupacije. No dok prva tvrdnja u sebi sadrži i 
dobar dio istine, druga je u potpunosti netočna. 


Termini Labinska republika i Labinska buna zapravo služe za 
obilježavanje dvaju različitih pokreta — glavnog pokreta na 
području samog Labina i tamošnjeg rudarskog bazena te 
pokreta seljaka Proštine, područja smještenog na putu između 
Vodnjana i Labinštine. Taj manje poznat seljački ustanak izbio je 
čak mjesec dana prije početka štrajka u labinskim rudnicima i 
od rudarske se pobune razlikovao u ciljevima i sredstvima 
borbe. Kao početak Proštinske bune smatra se noć između 2. i 
3. veljače 1921. godine, kada u selo Šegotiće upada fašistička 
škvadra iz Vodnjana s ciljem hvatanja poznatog istarskog 
omunista Ante Cilige i još nekoliko lokalnih ljevičara. Ciligu 
nisu pronašli, pa su svoj bijes iskalili zlostavljanjem nekolicine 
seljana i pljačkom njihovih kuća. Rezultat tog fašističkog upada 
bilo je formiranje naoružanih seoskih straža, dodatno pojačanih 
nakon još jednog jalovog fašističkog pokušaja hapšenja 
proštinskih socijalista sredinom ožujka. Isti ti socijalisti, 
predvođeni Ciligom, postupno su preuzimali vodstvo nad 
narodnim pokretom i pokušali se povezati s pulskom sekcijom 
اک‎ i labinskim rudarima, s djelomičnim uspjehom. 


Upravo zbog tih pokušaja povezivanja s drugim žarištima 
pobune talijanska je vlast u Istri prestala biti pasivnim 
promatračem i aktivno se pridružila fašističkim bandama u 


njihovu pohodu protiv pobunjenih Proštinara. Suradnja se 
najbolje očitovala prilikom konačnog obračuna s ustanicima. 
Naime nakon što su 4. travnja naoružani seljaci zaustavili još 
jedan u nizu fašističkih upada i opkolili nekoliko desetaka fašista 
u selu Krnici, u pomoć im je pritekla talijanska vojska i izvukla ih 
iz opsade. Kako se seljaci nisu htjeli boriti protiv vojske, već 
samo protiv fašističkih škvadri, vojnici su u Krnicu ušli bez 
otpora. Naivnost Proštinara u njihovu odnosu s talijanskom 
državom vidljiva je i iz pisma koje je Ante Ciliga uputio 
kraljevskim karabinjerima u Puli u kojemu se od karabinjera 
traži da natjeraju fašiste na davanje pisane izjave kojom bi se 
obvezali na prekid nasilja na području Proštine, dok bi zauzvrat 
nedavno opkoljeni fašisti bili pušteni kućama, a seoske straže 
rasformirane. Istog se dana dogodila spomenuta akcija 
talijanske vojske, a sprega talijanskih vlasti i fašista postala je 
bolno očita. 


Vojno-fašistička suradnja nastavila se i sljedećeg dana, 5. 
travnja. Nakon što su seoske straže u zoru odbile ponovljeni 
fašistički napad, u borbu se uključila i regularna vojska, ovaj put 
bez izlike u vidu opkoljenih škvadrista. Ipak, seljaci su se 
uglavnom suzdržali od borbe s vojnicima jer su još uvijek gajili 
nadu u poštenje talijanske vojske, koja ih je, uostalom, i trebala 
štititi od fašističke represije. 
No dogodilo se upravo suprotno. Po prolasku i odlasku vojske u 
proštinska su sela konačno ušli i naoružani fašisti. Uslijedila je 
masovna osveta, privođenja pod krinkom “operacije čišćenja“. 
Opljačkana su gotovo sva proštinska imanja, nakon čega je 
spaljeno 26 kuća i staja, a brojni su seljani maltretirani. Ukupna 
je šteta procijenjena na otprilike 230.000 lira. U tijeku 
“operacije čišćenja“ regularna je vojska otvoreno stala na 
stranu fašista i počela razoružavati seoske straže i hapsiti 
njihove organizatore. Takvo je ponašanje konačno izazvalo 
oružanu borbu seljaka i vojske, no ona je završila kobno za 
pobunjenike, uz nekoliko žrtava s njihove, a nijednu s 
protivničke strane. Čini se da je “operacija čišćenja“ proštinskog 
kraja završila 7. travnja 1921. godine hapšenjem tridesetak 
najmilitantnijih seljana, uz izuzetak Ante Cilige koji je uspio 
pobjeći na teritorij Kraljevine SHS, čime je započelo njegovo 


cjeloživotno izbivanje iz Istre. 


Za razliku od Proštinske bune koja se digla isključivo kao 
reakcija na fašističko nasilje, ono je poslužilo tek kao povod za 
podizanje ustanka u labinskim rudnicima. lako su prvi 
ugljenokopi u labinskom bazenu bili otvoreni još u 17. stoljeću, 
oni nisu bili važan sektor lokalne ekonomije sve do 1831. 
godine, kada prelaze iz feudalnog vlasništva u ruke jednog 
bečkog dioničarskog društva. Tada počinje njihov razvoj i 
širenje, što je dovelo i do povećanja broja plaćenih radnika na 
području Labinštine. Uvjeti rada u rudnicima i života u 


rudarskim naseljima bili su, kao uostalom u cijelom svijetu toga 


vremena, nepodnošljivi, čime su stvoreni uvjeti za brzo 
stvaranje organizacija radničke klase, najprije u obliku radničkih 
društava sa svrhom osiguravanja financijske pomoći radnicima, 
a kasnije i u obliku sindikata. Prvo je radničko društvo u Labinu 
formirano 1871. godine te je barem do prvog štrajka 1890. 
godine bilo jedini vid organizacije rudara. Taj je štrajk označio 
prekretnicu u radničkom pokretu Labina. Pokrenut zbog vrlo 
niskih nadnica koje su dostajale za nabavku hrane rudarskim 
obiteljima, prerastao je u borbu za osmosatno radno vrijeme. 
Prvi zabilježeni štrajk labinskih rudara uspio je u borbi za 
povišice, ali je radno vrijeme ostalo neodređeno te je taj 
zahtjev ostao razlogom pokretanja još nekoliko štrajkova u 
periodu do Prvog svjetskog rata. 


Početak rata naglo je prekinuo aktivnu radničku borbu u Istri, 
ali i u cijeloj Europi. Zaraćene su strane, uz blagoslov većine 
predratnih socijaldemokrata,(1)počele provoditi militarizaciju 
rada uvođenjem radne obveze čije se nepoštivanje kažnjavalo 
slanjem u kažnjeničke vojne jedinice. No prema kraju rata, a 
pod očitim utjecajem Ruske revolucije, radnički se pokret 
ponovno razmahao i u Istri. Tako su sredinom ljeta 1917. 


godine u Puli izbile demonstracije mornara i arsenalskih radnika 
koje su naredne godine prerasle u masovne štrajkove i 
otvorene pobune. Prvomajske demonstracije 1917. i 
kratkotrajni štrajk početkom 1918. godine u Labinu bili su tek 
naznake revolucionarnih gibanja koja će se razviti tri godine 
kasnije i kulminirati u osnivanju Labinske republike. 


Nova poslijeratna talijanska vlast u Istri nije učinila ništa u cilju 

Labinski su socijalisti uglavnom bili iznimka tog pravila. Njihova 
predvodnica, lokalna učiteljica Giuseppina Martinuzzi (1844-1925), 
prešla je put od gorljive zagovornice talijanskog nacionalizma do 
jednog od najdosljednijih internacionalista ovih krajeva. Po 
završetku Prvog svjetskog rata ulazi u PSI, da bi se 1921. godine 
svrstala na stranu novoosnovane Talijanske komunističke partije. 
Sudjelovala je u borbama Labinske republike i ostala politički 
aktivna do kraja života. 

Labinskim su rudarima primjerice bili uskraćeni bonusi na količinu 
iskopanog ugljena ukoliko su tijekom mjeseca bili odsutni s posla. 
Planirana su bila i smanjenja plaća, a svaki otpor trebao je biti 
kažnjen otkazima. Neki su nadglednici također rudarima 
zabranjivali korištenje hrvatskog i drugih slavenskih jezika na poslu. 

poboljšanja uvjeta života istarskih radnika. Oni su se, ako išta, 
pogoršali, posebice za hrvatske i slovenske radnike koji su 
postali metom državne politike talijanizacije.(2) Svemu tome 
treba dodati i pojavu i jačanje fašističkog pokreta s njegovom 
reakcionarnom antiradničkom politikom. Upravo su oni postali 
povodom labinskog štrajka. Ubrzo nakon fašističkog paljenja 
tršćanskog Radničkog doma 28. veljače 1921. u Trst je došao 
sekretar sindikata labinskih rudara Giovanni Pippan kako bi 
sindikalnu središnjicu upoznao sa situacijom u Labinu. Po 
njegovu povratku iz Trsta na željezničkoj ga stanici u Pazinu 1. 
ožujka napadaju i prebijaju fašisti. 

Bila je to kap koja je prelila čašu. Labinski su rudari sljedećeg 
dana, 2. ožujka, sazvali zbor radnika i proglasili početak štrajka. 
3. su ožujka zajedno s okolnim seljacima ušli u sam grad Labin 
noseći crvenu zastavu na čelu povorke. Karabinjeri i lokalni 
fašisti pokušali su spriječiti gomilu u nastupanju, zbog čega je 
izbila masovna tučnjava. U tom je neredu nekoliko karabinjera i 
fašista ozlijeđeno, a jednom od njih oduzeto je i oružje. Od toga 
dana pa sve do dolaska talijanske vojske mjesec dana kasnije 
karabinjeri nisu imali nikakvu vlast u Labinštini. Sutradan, 4. 
ožujka, rudari su na masovnom skupu odlučili zauzeti rudarska 
postrojenja i protjerati njihove dotadašnje vlasnike. Kako bi 
spriječili moguće upade fašista i plaćenika, formirana je 
naoružana crvena garda i minirana su rudnička okna. Time je 
započelo mjesec dana Labinske republike. 


Nakon službenog zauzimanja, vlast nad rudnicima preuzimaju 
delegirani rudarski komiteti koji potom izabiru rukovodeći 
centralni komitet. U narednim tjednima rudarski komiteti de 
facto preuzimaju i vlast nad selima i gradovima Labinštine, 
nakon što su držani organi vlast u njima izgubili. Spominjano je i 
osnivanje lokalnih, seoskih i gradskih vijeća, no čini se da su oni 
imali tek sekundarnu ulogu u odnosu na rudarske komitete. 
Crvena je garda kontrolirala i branila sve prilaze rudnicima, ali i 
samom gradu Labinu. Uz to se uspjela povezati sa seoskim 
stražama Proštine, od kojih su nabavljali prijeko potrebno 
oružje u zamjenu za eksplozive, kojih su imali u velikim 
količinama. 


Nekih petnaestak dana po proglašenju štrajka u Labinu se 


počela osjećati nestašica osnovnih živežnih namirnica. 
Nestašica hrane bila je donekle ublažena činjenicom da je 


dobar dio rudara, odnosno njihovih obitelji, posjedovao zemlju. 


No s obzirom na prisutnost velikog broja rudara iz drugih 
krajeva Istre i Italije, ponekad se moralo oslanjati na rekviziciju. 
Takvo je stanje ubrzo postalo neizdrživo, pa su rudari prema 
prijedlogu socijalističkog Nacionalnog kooperativnog konzorcija 
ugljena i ekstraktne industrije započeli s iskopavanjem ugljena 
na vlastitu ruku, iskopavši do kraha Labinske republike nekih 
3000 tona ugljena. 

Trgovina ugljenom s okolnim krajevima pomogla je poboljšanju 
situacije unutar pobunjeničkog teritorija, ali nije dostajala za 
nabavku kvalitetnog oružja, koje je rudarima bilo neophodno. 
Talijanske su vlasti u konačni napad na radničku republiku 
krenule 8. travnja 1921., nakon gušenja pobune proštinskih 
seljaka. Slabo naoružane rudare napalo je čak 2000 talijanskih 
vojnika i karabinjera, potpomognutih artiljerijom i vojnim 
brodovima. Rudari su neko vrijeme pružali jak otpor, no ubrzo 
su na prijedlog Giovannija Pippana odustali uviđajući nadmoć 
vojske. U borbama i kasnijim represalijama poginulo je pet 
rudara, a brojni su maltretirani i prebijeni. Državna je represija 
svoj epilog doživjela sudskim procesom u kojemu su 52 
optužena rudara, protiv volje političkih vlasti koje su ih 
optuživale za uspostavljanje “sovjetskog režima“, oslobođena 
krivnje. 


U konačnici, postavlja se pitanje karaktera Labinske republike. 
Može li ju se okarakterizirati kao još jednu primarno 
antifašističku pobunu ili kao borbu Hrvata/Jugoslavena za 
pripajanje zemlji matici? Odgovori su — djelomično; i definitivno 
ne. Labinska je republika uspostavljena u periodu 
revolucionarnih gibanja, u Italiji poznatom pod nazivom Biennio 
rosso, obilježenom radničkim zauzimanjem tvornica i masovnim 
štrajkovima. Labinska buna tu nije nikakva iznimka — podignuta 
je iz ekonomskih razloga, a s vremenom je prerasla u 
revolucionarnu borbu labinskih rudara s ciljem povezivanja s 
drugim revolucionarnim pokretima. Labinski su radnici za 


vrijeme pobune održavali duh internacionalizma, jedinog 
logičnog i mogućeg stava koji može zauzimati (nacionalno 
heterogena) radnička klasa. Prije, za vrijeme i nakon pobune 
međunacionalni sukobi bili su rijetkost među labinskim 
radnicima. Takav je stav, zacementiran iskustvom 
revolucionarne borbe, osigurao Labinu status jednog od 
najžešćih centara antifašističkog otpora u narednim godinama. 
Tri su se Labinjana borila u internacionalnim brigadama u 
Španjolskoj, labinski su rudnici bili središnja točka NOP-a tog 
dijela Istre, a rudari su ostali vjerni idealima internacionalizma i 
revolucionarne borbe do samog kraja fašističke diktature, a i 


poslije. > 

